
UREDNIČKA RIJEČ 

Tematski okvir unutar kojega su nastali radovi za drugi broj "Početaka” 
snažno je obilježen određenom antropološkom notom. U ovom broju u 
središtu našeg zanimanja je čovjek, promatran kroz prizmu vlastite 
pogođenosti i zatočenosti u trenutak koji stalno izmiče. Čovjek današnjice, 
suočen s mnogobrojnim, nestalnim, čak proturječnim životnim modelima, 
ostaje neopredijeljen u mnoštvu nepomirljivih svjetova. Drugim riječima, taj 
zatočenik modernosti, ili biće preplavljeno tragovima različitih utjecaja i 
ovisnosti, odnosno, biće koje je najprije razbaštinjeno i istrgnuto iz 
naslijeđenog i povijesno posredovanog kulturnog konteksta, istodobno je 
upućeno na stvaranje novog - “vlastitog” kulturnog obzorja i, pritom, nužno 
poštivanje sveprisutne različitosti, makar i međusobno oprečnih 
svjetonazora. 

U tom sklopu razmišljanja o današnjem društvu, “lišenu velikih ciljeva i 
razloga postojanja”, i teretu ljudskog bivovanja u takvom društvu, nameće se 
neizbježno i demografsko pitanje. Kao takav, demografski problem je 
sveprisutna pojava koja ne zaobilazi značajnije gotovo nijedan kutak zemlje. 
S tim da pritom valja upozoriti, kako se on zapravo očituje s dvojakim 
učincima: s jedne strane imamo izraziti i zabrinjavajući pad stope nataliteta 
(što određuje starosnu strukturu stanovništva), a s druge strane premda 
rijetko, u pojedinim azijskim zemljama imamo istodobno pojavu 
prenapučenosti. Problem nastaje onog trenutka kada se u prilog toj 
negativnoj stopi nataliteta pridruži promišljena i sustavna kampanja 
provođena od strane moćnih i utjecajnih “zatočenika egosfere”, odnosno, 
kada čovjek obilježen općom ravnodušnošću prema svakoj obvezatnosti 
prisvaja sebi pravo odlučivanja u pitanjima kod kojih nema pravo 
odlučivanja. Autor, naime, tematizira demografski problem, te svojim 
razmišljanjem i prikupljenim podacima želi prekoračiti zakon šutnje i 
progovoriti o toj zataškivanoj temi. 

Uz demografski problem drugi autor paralelno upozorava na bijedu i 
zapuštenost onih koje smo imenovali “rubnim osobama” i prepustili im da se 
igraju bez nas na rubovima užarenog vulkana. 

Nadalje, slijedi jedan rad koji ima osnovnu nakanu izdvojiti temeljne 
oznake kulturne antropologije suvremenog društva. Autor ukratko iznosi 

temeljna obilježja humanističkog i renesansnog shvaćanja čovjeka, te 
konačno želi obrazložiti i upozoriti na logički slijed do suvremenog 
antropocentričnog i funkcionalističkog mentaliteta i kulture. Valja 
napomenuti da je taj rad o temeljnim obrisima kulturne antropologije 
suvremenog društva napisan kao odgovarajući pandan radu kojeg 
objavljujemo u rubrici Franjinim stopama a nosi naslov Franjina 
antropologija. Naime, dok jedan od autora govori o položaju i razumijevanju 
čovjeka u današnjem društvu, drugi autor iznosi podrobnu viziju čovjeka 
kako ju je zamišljao i osmislio svetac iz Assisa. Namjera je drugog autora da 
iznese Asižaninovo viđenje čovjeka, odnosno, naglasi neodvojivost 
antropologije od teologije, što se predstavlja kao nužnost i jedina alternativa 
pri zahtjevu novog praktičnog i teorijskog promišljanja o odnosima; čovjek - 
čovjek, odnosno, čovjek - Bog. 

Radom Smrt u Pohvalama stvorova dobivamo jedan zaokruženi pogled 
Franjinog odnosa, kako prema životu, tako i prema smrti, jer se ta dva 
odnosa međusobno uvjetuju. 

Nadalje, jedan od autora razmišlja o sportu kao obliku suvremenog 
asketizma. Zapravo, postoji, bez dvojbe, u stvarnosti dobro ukorijenjeno 
obrazloženje osnovne teze rada da se sport kao takav izrodio u oblik 
modernog odnosno profano protumačenog asketizma, ili izraz pretjeranog 
nastojanja da se po svaku cijenu premaše granice vlastitih mogućnosti. 
Drugim riječima, autor tematizira sve češću i izraženiju pojavu 
komercijalizacije sporta i njegovo preusmjeravanje u drugom smjeru od 
onog izvornog: širenje osnovnih vrednota istine, dobrote, mira, solidarnosti... 

Uz to imamo i drugo zanimljivo razmišljanje, na temelju poznate priče 
Richarda Bacha o Jonathanu galebu i njegovoj odvažnosti, čak drskosti, da 
iskorači iz okoštalih okvira tradicije i odmetne se u opasno, ali ipak za sve 
korisno proučavanje. Konačno, donosimo i jedan prikaz hrvatskog prijevoda 
odabranih poglavlja Vlačićeva djela Clavis (Ključ) u kojem se govori o ars 
interpretandi (umijeću tumačenja) svetopisamskog teksta i uočavanju 
temeljnih poteškoća pri pokušaju odčitavanja osnovne namjere 
svetopisamskog pisca i njezinog dovođenja u svezu s konkretnom društveno- 
religijskom stvarnošću. 

U rubrici Književni izlog donosimo prozne i poetske pokušaje izražavanja 
i posredovanja vlastitih zapažanja, te osobnih nutarnjih bogatstava. 
Napokon, uz redovitu kroniku Teologije i priopćavanje značajnijih događaja 
iz bogoslovskog života i rada, ovaj broj zaključujemo kratkim osvrtom na 
život i djelo preminulog profesora na našoj Teologiji fra Stjepana Vučemila. 

Svima Vama, cijenjeni čitatelji, kojima ovaj broj dođe u ruke želimo 
ugodno i korisno čitanje! 



DEMOGRAFSKI PROBLEM 


Uvod 

Istraživati i proučavati zakonitosti i pravilnosti u kretanju stanovništva, 
ustanovljavati kakve su vrste te zakonitosti, njihovi kvalitativni i 
kvantitativni uzroci, utvrđivati međusobne odnose kretanja stanovništva s 
drugim društvenim i gospodarskim pojavama, bitni je zadatak demografije 1 . 
Ipak, problem stanovništva, promatran samo znanstveno ne može se 
obuhvatiti u svoj svojoj cjelini. Stoga demografija, kao znanost rijetko nudi 
rješenja za pojedina pitanja stanovništva. Ona će više ukazivati na probleme 
vezane uz stanovništvo. Ipak, i ta uloga demografije veoma je značajna, jer 
je svojim istraživanjem od velike pomoći drugim znanostima ili društvenim 
granama koje mogu i dužne su rješavati te probleme. 

Može li se čovjeka promatrati kao broj? Svesti ga samo na statistički broj 
znači oduzeti mu njegovo čovještvo i osobnost. Ipak, u današnje vrijeme 
jedan od najvećih problema jest broj ljudi. Postavlja se pitanje, da li ih je 
premalo ili previše? 

Ovaj rad je u isto vrijeme i susret i osvrt na problem broja ljudi. 
Prijedlozi, ali i zakoni koji se donose, a predstavljaju se kao rješenja tog 
problema, na poseban način u državama s izrazitim mortalitetom, često su 
nedovoljno objašnjeni i utemeljeni, ponajprije jer čovjeka promatraju kao 
oruđe, kao proizvođača. 

1. Demografsko pitanje - pitanje cijelog čovječanstva 

Broj stanovnika na Zemlji uvjetovan je raznim okolnostima: 
antropološkim, sociološkim, gospodarskim, političkim. Upravo ta široka 
lepeza problema cjelokupnog življenja u današnje vrijeme postavlja u prvi 
plan problem broja stanovnika na Zemlji. Istina, svako vrijeme je imalo 
svoje probleme u pitanju stanovništva, ali danas, kad je svijet postao 


1 Usp. “Demografija”, Enciklopedija leksikografskog zavoda (Jugoslavenski 
leksikografski zavod, Zagreb 1967.) II, 53. 

pretijesan u nekim dijelovima, a u drugima preširok, postavlja se problem 
budućnosti stanovništva pred sve društvene strukture, a samim tim i pred 
Crkvu. Papa Ivan Pavao II. će reći: “(•••) moramo se osvrnuti na demografski 
problem i na način kako se o njemu danas raspravlja. Ne može se zanijekati 
da, osobito u južnom pojasu našeg planeta, postoji demografski problem koji 
stvara poteškoće u razvoju. Međutim mora se također odmah dodati da u 
sjevernom pojasu taj problem ima obratan predznak: ovdje osobito 
zabrinjava činjenica pada stope nataliteta" 2 . 

Velike razlike u ekonomskoj moći pojedinih država, ratovi i pustošenja, 
ekološki problemi dovode u pitanje opstojnost samog čovjeka. Tehnološki 
napredak, koji je omogućio čovjeku da pokori prirodu, doveo gaje u položaj 
da može uništiti samog sebe 3 . 

Kako je već istaknuto, demografski problem se ne može ograničiti na 
samo jedan vid promatranja ili rješavanja. Čak niti samo etičko promatranje 
problema ne može donijeti ispravan uvid, a kamo li prihvatljivo rješenje. 
V rijedno je već na početku istaknuti da broj ljudi na zemlji ne bi smio 
zastrijeti pogled na probleme s kojima se veći dio čovječanstva suočava. 
Između brojnih problema (nezaposlenost, ratovi, ekološka ugroženost), 
obiteljska zajednica kao temeljna zajednica svakog društva, trebala bi imati 
prednost u samom razvoju pučanstva, te će ispravan odgoj u obitelji i same 
obitelji omogućiti da se rađaju zreli ljudi i građani koji će biti sposobni 
rješavati probleme pučanstva. Mudrost i zrelost ljudi suočit će se s 
problemima bez ikakvog drugog interesa osim da omogući svakom 
pojedincu život dostojan čovjeka 4 . 


- Ivan Pavao II., Socijalna skrb (Kršćanska sadašnjost, Zagreb 1991.) br. 25. 

3 VI. Babić, "Očuvanje prirode po Hansu Jonasu", Mir svim stvorenjima na Zemlji , 
(Zbornik radova sa znanstvenog savjetovanja u prigodi Dana Zemlje, 21. travnja, 
Sinj 1995.) 117 - 118. piše: "Zali valjuj ući znanosti i tehnici i njihovoj primjeni u 
ekonomiji, suvremeni čovjek posjeduje do sada neviđenu moć koja ga može dovesti 
u propast. Ako čovjek'želi izbjeći katastrofu, mora dragovoljno obuzdati svoju moć. 
Čovjek je ponajprije sebi pokorio prirodu, ponesen tim uspjehom proširio je to 
pokoravanje na svoju vlastitu prirodu, tako da danas čovjeku najveća opasnost 
dolazi od njegova vlastita djelovanja. Nikad do sada nije čovjeku tolika opasnost 
dolazila od njegova vlastita djelovanja, jer nikada u svojoj dosadašnjoj povijesti 
čovjek nije posjedovao toliku moć." 

4 Usp. B. Haring, Kristov zakon (Kršćanska sadašnjost, Zagreb 1986.) III, 109 -111. 

1.1. Stanovništvo i razvoj 

Stanovništvo se na zemlji veoma umnožilo * * * * 5 , iako je prirast trenutno u 
fazi stagnacije, a ponegdje i u laganom opadanju 6 . 

Rastu je pridonio razvoj zdravstva, bolji uvjeti življenja, bolja i redovitija 
ishrana. Stopa smrtnosti, kako kod djece tako i kod odraslih, kod kojih se 
produžio životni vijek, smanjena je na najmanju razinu. Smrtnost je bila 
velika, ali to je bila, na neki način, prirodna regulacija stanovništva. 

Poseban je problem što je demografski razvoj različit na pojedinim 
područjima. U sjevernom pojasu, gdje se uglavnom nalaze razvijenije 
zemlje, došlo je do pada nataliteta. Velika je opasnost u tim zemljama da 
dođe do narušavanja slijeda generacija. Narušena je starosna struktura 
stanovništva, koje tako postaje nesposobno da se biološki obnavlja. 

Premda je ekonomski čimbenik važan ipak nije najpresudniji u 
demografskom pitanju. Demografska kretanja u Europi, nakon drugog 
svjetskog rata, pokazuju da ih nije moguće tumačiti samo ekonomskim 
čimbenicima 7 . Zbog očuvanja svog životnog standarda roditelji će paziti na 
broj djece, jer svako dijete zahtijeva više rada i financijskih sredstava za 
uzdržavanje. Tako su npr. Nijemci izračunali da odgajanje djeteta prosječno 
košta 450 000 DEM. U Švicarskoj obitelj s jednim djetetom mora zarađivati 
20 % više da bi se ujednačila u standardu s obitelji bez djece. Dakle, jedan 
od važnijih problema jest i ugodnost, jer novac se može steći, a djeca traže 


^ "Šest milijardi zemljana". Priroda (Časopis za popularizaciju prirodnih znanosti, 
808-809(1994.) 26. 

"Sredinom 1994. godine na Zemlji je živjelo pet milijardi i 660 milijuna stanovnika, 
a do kraja godine, prema procjenama Ujedinjenih naroda, stanovništvo će porasti na 
šest milijardi. 

(...) Stručnjaci UN procjenjuju da će godišnji prirast stanovnika početi padati 1997. 
godine, te bi do 2020. godine iznosio 85 milijuna stanovnika na godinu. Najveći 
godišnji rast stanovnika zabilježen je u Aziji, Africi i Latinskoj Americi. 

Do 2025. godine na zemlji će živjeti 8, 5 milijardi ljudi a u 2050. godini 10 
milijardi. No, ako godišnji prirast stanovnika ne bude padao prema predviđanjima, te 
bi godine na Zemlji moglo živjeti čak 12, 5 milijardi ljudi. 

Do kraja 2025. godine u Africi će se podvostručiti broj stanovnika - od sadašnjih 
681 milijuna na 1,5 milijardu. U izvještaju Zaklade UN za pitanja stanovništva 
navodi se da u Africi žene rađaju u prosjeku šestero djece, a u Aziji i Latinskoj 
Americi od troje do petero." 

6 Usp. S. Kušan, "Motivi i dometi međunarodne godine obitelji". Obnovljeni život 
XLIX (1994.) 6, 555 - 564. 

7 Usp. K. Koračević, "Čimbenici koji utječu na brojnost djece u obitelji", Obitelj u 
Hrvatskoj - stanje i perspektive (Zbornik radova studijskih dana u Đakovu, 20. - 22. 
10. 1994., Đakovo 1995.) 44. 

odricanje i žrtvovanje. Osim toga, potrebno je spomenuti da je socijalni 
razvoj učinio brojno potomstvo nepotrebnim osiguranjem za stare dane, jer 
je tu ulogu preuzelo društvo. 

U nerazvijenim zemljama ili u zemljama u razvoju imamo sasvim 
suprotnu pojavu. Raste broj pučanstva, dolazi do velikih problema s 
prehranom a narušava se i ekološka ravnoteža. U ovim zemljama zbog 
velike urbanizacije, odnosno odlaska stanovništva sa sela u gradove, dolazi 
do prenapučenosti i zagušenosti u pojedinim područjima. 

U sklopu demografskog problema ne smije se zanemariti niti fenomen 
migracija. Brojni sele zbog ratnih strahota ili iz potrebe za boljim 
ekonomskim uvjetima življenja. Hrvatska u tom pogledu može biti tipičan 
primjer. Mnogi su “trbuhom za kruhom” otišli, i još uvijek odlaze u druge 
zemlje, a za vrijeme Domovinskog rata mnogi su prisilno morali napustiti 
svoja ognjišta. 


1. 2. Kriza obitelji - strukturalne promjene 

U današnjem vremenu došlo je do korjenitih promjena u društvenoj 
zajednici, posebice u obitelji. Nameće se mentalitet koji niječe pojedine 
tradicionalne vrijednosti. Papa Ivan Pavao II. će ga nazvati “mentalitet protiv 
života (anti - life mentalit}/)” 8 . 

Pomalo nestaje klasični oblik obiteljske zajednice - roditelji, djed, baka i 
više djece 9 . Došlo je do promjene i umnožavanja oblika domaćinstava i 
obitelji. 

Veliki problem je u međugeneracijskim nesporazumima. Starenje 
pučanstva zbog pada nataliteta u razvijenim zemljama ugrožava obiteljski 
mir te dovodi broj muškaraca i žena u radnom odnosu do nesklada u odnosu 
na one koji žive u mirovini. Oni postaju samo teret. “Tipično idealiziranje 
mladosti ide u stopu s obezvrjeđenjem starijih; postoji neka vrsta 
psihološkog potiskivanja, kao da oni i ne postoje” 10 . 

Važan čimbenik je i opstanak bračnih zajednica koje su u krizi. Veliki je 
broj obitelji nevjenčanih, samohranih majki i očeva i obitelji s usvojenom 
djecom. Ove strukturalne promjene na planu obitelji postavit će pred 
pojedinca nova pitanja i nesnalaženja u ostvarivanju obiteljske zajednice. 


8 Ivan Pavao II., “Obiteljska zajednica”. Sto godina katoličkoga socijalnoga nauka 
(Kršćanska sadašnjost, Zagreb 1991.) br. 30. 

9 Usp. K Koračević, “Čimbenici”, 44 - 47. 

10 Haring, Kristov zakon , 442. 

Često se govori o emancipaciji žene 11 i krizi identiteta žene, majke. Žena 
je dobila mogućnost da se potvrdi na mnogim područjima rada, osim kao 
roditeljica ili kućanica. Težnja k izjednačavanju životnog djelovanja s 
muškarcima daje ženi nove mogućnosti ostvarenja. Istina, majčinstvo je bilo 
mjesto gdje su se ženama često oduzimale druge korisne mogućnosti, ali to, 
ipak, nije razlog da se majčinstvo obezvrijedi ili da ga žene jednostavno 
napuštaju. 

U pitanjima majčinstva zapostavljena je i psihološka dimenzija tako da 
mlade majke svoje majčinstvo shvaćaju više kao nepotreban teret. 
Konzumističko društvo će im ponuditi razne praktične savjete koji su 
nedostatni da protumače i prihvate prave vrijednosti odgovornog roditeljstva. 

Problem pada plodnosti u razvijenijim zemljama je vrlo izražen, premda 
ne izlazi u prvi plan, iako su uzroci takvog stanja upravo posljedice 
promjena u društvu, odnosno pojave mentaliteta slobodne seksualnosti i 
neodgovornosti prema činu rađanja i nastanku života. “Ekonomski najjača i 
politički najmoćnija članica Europske zajednice, Njemačka, zauzima prvo 
mjesto na ljestvici najnižeg prirasta stanovništva. Od početka sedamdesetih 
godina umire u toj državi (bivša Bundesrepublik) godišnje 150 000 ljudi više 
nego li se novih rađa. Ako bi se taj trend nastavio zemlja bi 2100. godine 
brojila samo još 24 milijuna stanovnika, kao oko 1800. god. Od 1970. do 
1992. god. broj parova bez djece je porastao za 36 %, dok je u istom 
razdoblju broj obitelji s djecom porastao samo za 6 %. Od žena rođenih 
1935. ostalo je tek 9. 2 % bez djece, dok se za žene rođene 1958. procjenjuje 
da će ih 22. 9 % ostati bez potomstva. U Švicarskoj su obitelji s jednim 
djetetom već 1990. postale s 43. 3 % najjača skupina među tipovima obitelji. 
Na globalnoj svjetskoj ljestvici to znači da se danas već oko 90 % djece rađa 
u zemljama trećeg svijeta” 12 . 

2. Planiranje demografskog razvoja 

Sveukupnost demografskog problema potaknut će kako međunarodnu 
zajednicu tako i pojedine državne zajednice i Crkvu da postavljaju pitanja o 
problemima stanovništva. 

Najnoviji pokušaj je organiziranje Treće internacionalne konferencije o 
pučanstvu i razvoju, koja je održana od 5. do 13. rujna u Kairu 13 . 


11 Usp. M. Szentmartoni, "Psihologija žene". Obnovljeni život X LV (1990.) 6, 467 - 
479. 

12 Koračević, "Čimbenici", 42. 

13 Usp. Kušan, "Motivi", 556. 

Prva takva konferencija održana je u Bukureštu 1974. godine, a druga u 
Meksiku 1984. god. Konferencija u Meksiku usko je povezana s 
konlerencijom u Rio de Janeiru 1992. god., gdje je bilo govora o razvoju 
pučanstva na nacionalnoj i internacionalnoj razini, utjecaju na mogućnost 
razvoja i zaštiti okoliša. 

2. 1. Kontrola populacije i razvoj 

Kontrola populacije je zahtijevan pothvat i potreban je doista iskren uvid 
u činjenice, ali i iskrenost u namjerama prilikom djelovanja kako ne bi 
prevladali pojedinačni interesi. Konferencija u Bukureštu je proricala veliki 
populacijski bum, ipak, nije sve bilo po predviđanjima. Rast stanovništva 
nije išao brzinom kako se predviđalo. Uzroka ima više: “Promijenio se 
položaj žene koja je manje kod kuće, a više na poslu; opismenjavanje, velike 
migracije iz sela u grad, posebno u zemljama u razvoju, veliki pad nataliteta 
u Europi, kako u Zapadnoj tako i u Istočnoj, pa i u Južnoj Americi. U 
Zapadnoj Europi se broj rođenja po ženi između 1965 - 70. god. smanjio s 
2,1 na 1,3 - 1,4%. Europa stagnira i stari što se zapaža u Mađarskoj, 
Bugarskoj, Letoniji, Njemačkoj i Ukrajini, gdje broj smrti nadilazi broj 
rođenja. Tako se već govori da Europa ima više lijesova nego kolijevki. 

Porast svjetskog stanovništva predviđen u Bukureštu po stopi 2,06% u g. 
1993. smanjio se na 1,6%. Proračuni govore da će se rast stanovništva u 
prvoj četvrtini slijedećeg stoljeća smanjivati do te mjere da će broj rođenja 
biti jednak broju umiranja" 14 . 

Na konlerenciji u Kairu velike sile umjesto da su ponudile programe 
pomoći zemljama s izrazito velikim natalitetom, kako prehraniti i osigurati 
uvjete za dostojan život čovjeka, pokušale su nametnuti rješenja koja njima 
osiguravaju sigurnost. Zadovoljile su se isključivo vlastitim interesima i 
zahtjevima. Na poseban način postavili su pitanje reproduktivnog prava koje 
daje ženi pravo na samostalno odlučivanje o prekidu materinstva. Osim toga, 
naglasili su ulogu kontracepcije i sterilizacije kod planiranja obitelji. Iako su 
bile spremne dati financijsku pomoć u Fond za razvoj, uvjetovale su je 
traženjem od siromašnih zemalja da prihvate njihove načine rješenja. 

Ovakav pristup svjetske zajednice kao plod “kulture smrti” 15 izravno se 
sukobio sa pozivom Crkve za pravednije i otvorenije rješavanje problema. 


14 Kušan, "Motivi", 557. 

15 Usp. E. Vesely, “Papa Ivan Pavao II. za novu kulturu života”, Obnovljeni živo I LI 
(1996.) 3, 261 -284. 


D. Mandie, Demografski problem 


9 


2. 2. Mjesto i uloga Crkve u pitanjima demografskog razvoja 

Papinsko vijeće za obitelj izdalo je dokument “Demografski razvoj Etičke 
i pastoralne dimenzije” 16 s kojim je Crkva nastupila na Kairskoj 
konferenciji. Dokument je objavljen 25. ožujka 1994. god. Crkva je jasno 
upozorila ovim dokumentom da demografska politika ne može pitanje 
pučanstva promatrati kao puke brojeve, ili samo u odnosu prema ekonomiji 
ili u odnosu prema ovakovoj ili onakovoj predrasudi. Prije svega mora 
respektirati i promovirati temeljna prava ljudske osobe i obitelji. Stoga, 
Crkva nastoji podržavati ljudski život svim sredstvima i braniti ga od 
opasnosti koje mu prijete. Prije svega to su kontracepcija, pobačaj, 
sterilizacija i eutanazija koje su izrazito naglašene u bogatijim zemljama. 
Crkva sebe predstavlja kao nositeljicu života, koja se protivi kulturi smrti u 
koju je uključeno sve što pokušava na umjetni način ravnati plodnošću. 

Na poseban način će Ivan Pavao II. upozoriti na dvoličnost svjetske 
zajednice i upozoriti da se demografska politika danas vodi kao kad se 
faraon, osjećajući porast sinova Izraelovih, osjetio ugroženim, pa naredio da 
ih tlače svakovrsnim poslovima kako bi se umanjio njihov broj: “Mnogi 
moćnici na zemlji demografski rast pučanstva zapažaju kao noćnu moru i 
boje se da ne bi plodniji i siromašniji narodi ugrozili blagostanje i spokojstvo 
njihovih naroda. Prema tome, umjesto da riješe ove teške probleme 
poštivajući dostojanstvo osoba i obitelji i nepovredivo pravo svakog čovjeka, 
oni više vole podržavati i svim sredstvima nametati masovno planiranje 
rađanja. Sama ekonomska moć, koju bi bili spremni dati, biva nepravedno 
uvjetovana prihvaćanjem politike protiv rađanja." 17 

Crkva se osjeća odgovornom i ona zahtijeva da se demografski problem 
rješava stvaranjem gospodarskih, društvenih, liječničko - zdravstvenih i 
kulturnih uvjeta koji omogućuju obiteljima da u punoj slobodi i 
odgovornosti odluče o rađanju. Potrebno je pravednije raspodijeliti 
bogatstva, da svi ravnomjerno imaju udjela u stvorenim dobrima. Na 
svjetskoj razini valja ostvariti gospodarsko zajedništvo te ravnomjernu 
raspodjelu na međunarodnoj i na narodnoj razini. Obrana i promicanje života 
zadaća je i odgovornost svakog pojedinca i zajednice. 

U predvečerje trećeg tisućljeća to je težak izazov i samo se složnom i 
iskrenom suradnjom svih, koji vjeruju u vrijednost života, može izbjeći 
civilizacijski poraz s nepredvidivim posljedicama. 


16 Usp. Pontificio consiglio per la famiglia, Evoluzioni demografiche: dimensioni 
etiche e pastorali (Instrumentum laboris, Roma 1994.). 

17 Ivan Pavao II., Evangelium vitae (Kršćanska sadašnjost, Zagreb 1995.) br. 16. 

Zaključak 

Promatrajući problem broja stanovnika razvidno je da se iza samog 
problema krije još veći problem, a to je vrijednost ljudskog života. Sama 
činjenica daje broj ljudi postao upitan govori o nama samima koji se pitamo. 
Briga koja izgleda iskrena ipak je u većini slučajeva zamućena raznim 
nametanjima pravila ponašanja koja dolaze sa strane moćnika, ali i osobnih 
pogleda. Temeljno pitanje ljudskog života, koji više nije vrijednost u sebi, 
već u onome što čini ili koristi, gubi na svojoj vrijednosti. Iz djelovanja 
Crkve vidljivo je da ga ona pokušava braniti, usprkos nedostatka 
uvjerljivosti zbog gubitka identiteta. 

Na koncu opet dolazimo do osobne razine svakog pojedinca koji mora 
zauzeti stav prema negiranjima života i na bilo koji način nastojati zaštiti 
život i promicati odgovornost za život. Problem pučanstva kako nam se 
predstavlja nije vezan samo uz broj već i uz mentalitet današnjeg društva u 
kojem život kao Božji dar gubi vrijednost uslijed naglašenog individualizma, 
hedonizma i nesuosjećanja za drugoga. Etički kao ni znanstveni put nisu 
dovoljni, jer odluke o ljudskom razmnožavanju jako ovise o sveukupnosti 
gospodarskih, društvenih i kulturnih uvjeta. 

Stoga je potrebno promisliti alarmantne pretpostavke o demografskom 
razvoju, jer kako vrijeme prolazi sve se više spoznaje da su bile donešene 
pod utjecajem raznih individualnih interesa i težnji razvijenijih zemalja. 

Potrebno je staviti u središte promatranja čovjeka i njegove potrebe za 
dostojnim životom kojeg je primio od Boga kao dar. Nema više ili manje 
vrijednog čovjeka, naroda. Svatko ima pravo na život, a onaj tko ima više, 
dužan je, zbog ljudskog dostojanstva, pomoći slabijem. 


fra Damir Mandić 

PATNJA I RUBNE OSOBE 

Funkcionalno shvaćanje čovjeka koje prevladava u proizvodno - 
potrošačkom suvremenom mentalitetu, u velikoj mjeri pridonosi tome da se 
"neproduktivne osobe", kao što su siromasi, potlačeni, stari, bolesni i 
maleni, uklanjaju iz svih važnijih tokova života na rub društvenih zbivanja. 
Tako se osiromašuje obiteljski, društveni i duhovni život, jer je lišen veoma 
dragocjenog doprinosa što bi ga mogle dati upravo te osobe u humaniziranju 
i vjerničkom produbljivanju sveukupnog života. Te rubne osobe čeznu za 
ljudskom blizinom i razumijevanjem i djelotvornom pomoći kako bi riješili 
svoje probleme. No, ukoliko ih drugi tretiraju kao osobe koje su samo 
potrebne pomoći, koje su samo teret drugima, to kod njih stvara nesigurnost, 
povećava osjećaj suvišnosti i produbljuje patnju i bol. 

Evo što piše jedan patnik: "Jednoga jutra čujem jednu ženu kako viče za 
mnom: 'Ah, vidi ranjenik. Slijep je i nema ruku. Oh! Što li se sve ne može 
vidjeti!' Ja joj rekoh: 'Nemoj se uzrujavati, gospođo. Čini se da se ti više 
uzrujavaš nego li ja!' Zatim kažem prijatelju koji me je vodio: 'Kad će ovi 
ljudi shvatiti koliko me muče time!' 1,1 

1 . Zašto patnja? 

Ako postoji Bog i ako je on ljubav, zašto onda toliko trpljenja, zašto 
umiranje, zašto toliko zla u svijetu? Zašto se priroda tako okrutno poigrava 
ljudima? Vulkan, potres? Zašto uzetost, rak, ... ? Ova su pitanja stara koliko 
i čovjek. Bolna pitanja s kojima se sučeljavaju ljudi svih naraštaja. Pokucaj 
na vrata najvećih filozofa. Ni jedan jedini neće ti dati zadovoljavajući 
odgovor. Trpljenje i zlo napad su na život. 1 2 

Čovjek iskušavan patnjom osjeća se izigran, prevaren. Gdje se nadao 
zdravlju našao je bolest i smrt. Gdje se nadao časti, našao je sramotu. Gdje 
se nadao blagostanju, suočio se sa siromaštvom. Gdje se nadao suosjećanju, 
našao je omalovažavanje i vrijeđanje. Gdje je sanjao o savršenom svijetu, 
suočio se s glađu, nepravdom i ratom. Tako je patnja uvijek plod invazije 
nečega što je suprotno subjektovom intimnom životu, invazije izvana 
(nesreća, rat, neuzvraćena ljubav) ili iznutra (depresija, bolest, starost). 
Patnja je, otuda, subjektovo iskustvo izigranosti koje mu razbija idealnu 
sliku što ju je imao o sebi i svijetu. Pojedinac se naglo i brutalno suočava s 
granicama koje nikada nije predvidio, kao neki uljez patnja navlači 

1 J. Leberton, Bez očiju i bez ruku (U pravi trenutak. Đakovo 1994.) 88. 

2 Usp. P. Bosmans, Taj nevjerojatni Bog (Kršćanska sadašnjost, Zagreb 1989.) 97 - 

105. 

neprobojne oblake preko budućnosti. Patnja se trajno i uporno uvlači u 
čovjekov život. 3 

2. Sloboda - dar Božji ljudima ili ... ? 

Bog je stvorio dobar svijet. Na svoju sliku stvorio je čovjeka i obdario ga 
razumom i slobodom. S njim je sklopio savez. Bog svakom čovjeku daje 
život da stvarno može biti drugi, a ne On. Ta razdvojenost je prvi preduvjet 
savezničkog odnosa. Bog stvara tako da se povlači; on nije dio stvari u 
svijetu. Mogli bismo napraviti usporedbu da Bog stvara svijet time što 
postaje odsutan, kao što more stvara kopno time što se povlači. To 
povlačenje omogućuje drugoj osobi, koja prima život, da dobije svoj vlastiti, 
osobni identitet tako da saveznički savez postane stvarnost. Slobodno 
izražavane zahvalnosti ne bi moglo biti kada bi nam se Bog predstavljao kao 
neka pretjerano zaštitnička nadsnaga koja nas zakriva svojom prisutnošću. 
Takva nametljiva prisutnost Boga kočila bi i sprječavala da budemo 
saveznici. Isto vrijedi za međuljudske odnose: znamo da pretjerana 
zaštitnička ljubav roditelja, koji hoće poštedjeti svoju djecu od svih 
opasnosti, sprječava tu djecu da žive i stasaju. U stvarnosti, pretjerani 
zaštitnički odnos znači krutu dominaciju. Na isti način, možemo reći da 
stvaralačka ljubav ne znači osiguranje od svake neizvjesnosti. Bog uzima na 
sebe rizik neuspjeha. U tom smislu, zlo se javlja iz razdaljine ili jaza koji 
odvaja Stvoritelja od stvorenoga. Bog ne stvara zlo, ali stvarajući preuzima 
rizik pojave zla. 4 

Čovjek je po svojoj slobodi htio biti svoj gospodar neovisno od toga što 
je dobro a što zlo. To znači odlučivati o sebi i svom životu neovisno od 
Boga, organizirati svoj ali i tuđi svijet prema svojoj procjeni. Posljedica toga 
jest da se čovjek digao protiv Boga, brat protiv svojega brata. Zato dolaze 
ratovi, glad i razne druge nepravde. 

3. Siromasi 

Uskogrudni duh današnjeg uživalačkog društva je uvelike neprijateljski 
raspoložen prema siromasima. Nedostaje osjećaj za solidarnost s onima koji 
se bore za puko preživljavanje, umjesto da im se omogući život dostojan 
čovjeka. Milijuni su ljudi lišeni nade u bolje sutra jer se njihov položaj u 
mnogim dijelovima svijeta osjetno pogoršao. 5 Zato Crkva s divljenjem i 


3 Usp. A. Fossion, "Pustolovine ljudske patnje", Svesci 50 (1983.) 9. 

4 Usp. Fossion, "Pustolovina", 14. 

5 Usp. Ivan Pavao II., Solicitudo rei sociallis. Sto godina katoličkog socijalnog 

zahvalnošću gleda na tolike kršćane koji, pružajući pomoć bolesnicima i 
onima koji pate, pridonose njezinu poslanju. Oni nastavljaju milosrdnu 
službu Krista koji "je prošao zemljom čineći dobro i ozdravljajući sve" (Dj 
10, 38). * 6 

Temeljni zadatak svakog kršćanina, a posebno redovnika, jest da 
neustrašivo i s dubokim povjerenjem i nadom dalje prenosi obećanje Božje 
ljubavi i oslobođenje svim siromasima i onima koje je osiromašio svijet 
svojom nepravednom strukturom. Ljudi ne bi smjeli za Crkvu biti predmet 
pastoralne i socijalne pomoći, nego subjekt vlastitog oslobođenja. 7 * 

Crkva ne može sebi dopustiti da bude prezrena od siromašnih i malenih, 
od onih koji "nemaju nikoga" (usp. Iv 5, 7). Oni su kod Isusa privilegirani, 
oni moraju biti privilegirani i u njegovoj Crkvi. ^ 

Kršćani ili su se opredijelili za siromahe ili su se solidarizirali s 
bogatašima u postsolidarnom svijetu. 

Sv. Jakov nas upozorava: "Ako su koji brat ili sestra goli ili bez hrane 
svagdanje, pa im tkogod od vas rekne: 'Hajdete u miru, grijte se i sitite', a ne 
dadne im što je potrebno za tijelo, kakva korist" (Jak 2, 15 - 16). 

Ne pomoći siromahu u potrebi toliko je sudbonosno da stvara zapreku 
između mene i Boga, moje čistilište. Što vrijedi ako valjano izmolim 
božanski časoslov, ako slušam sv. Misu, a ne prihvaćam poticaje ljubavi? 
Sto mi vrijedi da sam se svega odrekao, da se borim oko dogmi s teolozima, 
da se sablaznim nad onima koji nemaju istu vjeru, a zatim ne odazvati se 
pozivu ljubavi? 9 

4. Starci i nemoćni 

I starost je patnja, jer ona sa sobom donosi često i različite bolesti. 
Čovjek ne može više kako bi želio. Ovisan je o pomoći drugih. Svjedoci 
smo da se starijim osobama i bolesnicima t>d svih napuštenih - kojih u naše 
vrijeme ima sve više - ne posvećuje dostatna briga ni u obitelji, ni u društvu, 
ni u okviru kršćanske zajednice. 


nauka (Kršćanska sadašnjost, Zagreb 1991.) br. 13. 

6 Usp. Ivan Pavao II., Vila consecrata. Apostolska pobudnica o posvećenom životu i 
njegovu poslanju u Crkvi i svijetu (Kršćanska sadašnjost, Zagreb 1996.) br. 83. 

7 Usp. H. Schaliik, "Trajno nasljedstvo - novi izazovi", Posvećeni život I (1996 ) 

51 - 52. 

K J. B. METZ, Redovništvo (Biblioteka KVRPJ, Zagreb 1983.) 37. 

9 Usp. C. Caretto, Pisma iz pustinje (Vrelo života, Sarajevo 1973.) 23. 

Smještaj starijih i bolesnih osoba u staračke domove istodobno može biti 
znak velike skrbi za takve osobe, ali i veoma nehuman način uklanjanja iz 
prirodnije obiteljske životne sredine. 

Mnogi se stariji dragovoljno ili nedragovoljno povlače iz životnoga 
zanimanja dok su još puni fizičkih i psihičkih snaga. Ne nalaze novi interes, 
a nedostaju im poticajni društveni kontakti i tako lako padaju u stanje 
apatije. Osjećajući da im se umanjuju fizičke snage i da se zbog toga često 
sve više primiču rubu društvenog i obiteljskog života, tako da u njima 
prevlada osjećaj nekorisnosti, osamljenosti, odbačenosti i isključenosti iz 
obiteljskog života te iz aktivnog života kršćanske zajednice. Osjećaju se 
neshvaćenima i nekorisnima, ne znaju što će s vremenom dokolice. Odgurnu 
li se stariji naprosto na sporedni kolosijek, tada ne trpe samo oni, nego 
obolijeva i čitavo društvo. Jer stariji u sebi skrivaju blago. Moraš ga znati 
otkrili. Imaj vremana za stare! Prije svega slušaj takve starce koji još nisu 
nagriženi neljudskim načinom života: zadivit ćeš se njihovom životnom 
mudrosti, njihovu humoru, njihovoj filozofiji, njihovoj staloženosti, 
sigurnosti i njihovu srcu. 10 

5. Sudjelovati, suosjećati i suživjeti 

Bitan korak što ga treba poduzeti osoba koja trpi jest da kaže drugoj 
osobi, koja zna slušati, o boli stoje razdire. Jauk, vapaj, riječ upućena drugoj 
osobi u isto je vrijeme znak prihvaćanja, realnost boli i zračak nade u bolnoj 
situaciji. Kada, s druge strane, patnja ostaje nijema i nema načina da se 
iskaže, podnosi se mnogo trpkije, bez ikakve mogućnosti olakšanja. 
Priznavanje patnje uspostavlja odnos i zbog toga ima i poželjan terapeutski 
učinak. 

Susret s drugom osobom u jeku boli neutralizira očaj, oživljava želju za 
životom i, na taj način, vodi do združene borbe protiv patnje. Ljudi se 
združeno bore protiv uzroka patnje: gladi, prirodnih katastrofa, rata, 
nepravde, siromaštva i samoće. Ta se borba ne može napustiti. Nema 
kompromisa ni s jednim oblikom patnje. Borbi s patnjom ne postoji kraj koji 
bi značio prestanak patnje. 

Tko se bori protiv patnje čini samog sebe podložnim patnji: to je patnja 
onoga tko se svim mogućim sredstvima bori da olakša bol drugima, patnja 
onoga tko ne štedi sebe u borbi protiv nepravde, patnja osobe koja, 
osporavajući nasilje, postaje žrtva nasilja. To je patnja rođena iz ljubavi za 
druge koja se proteže do samozatajivanja. Iskustvo davanja, čak i pod cijenu 


10 Usp. P. Bosmans, Životu reći da (Kršćanska sadašnjost, Zagreb 1990.) 76. 

patnje i smrti, nije povlastica izabranih. Dostupno je svakome od nas čim 
počnemo voljeti. 11 

Naše doba ne voli reklamu i nametanje viših vrednota. Ljudi su siti naših 
propovijedi. Više vrednote i snagu mogu ljudi cijeniti jedino kad su one 
prisutne u djelovanju. Kršćani trebaju pokazati ljudima da je kršćanstvo 
snaga koja preobražuje zlo. I na nas se često odnosi prijekor proroka Amosa: 
"Nisu mi mile vaše svečanosti ... Pravda nek poteče kao voda i nek pravica 
ko bujica sine" (Am 5, 21 - 25). Ne smijemo ljudima koji vrište u bijedi i 
nesreći pružati dogme. Cijena dogme jest osobna cijena našeg života koji 
dajemo za braću ljude; naš život treba biti proživljena dogma. Naš je 
kršćanski život dogma koja se ostvaruje, dogma kao privlačna životna 
vrjednota. U svijetu u kojem često čujemo kako ljudi nastoje samo jedni 
drugima stvarati poteškoće, zraka nesebične i velikodušne ljubavi uvijek 
svraća pozornost poput zbilje što dolazi od drugog i višeg svijeta te prodire u 
naš ljudski svijet. 12 

6. Isus i rubne osobe 

Između svih religija svijeta kršćanstvo je jedina religija u kojoj se više 
Biće objavljuje kao Bog koji je ljubav. Nevjerojatno je da Bog dolazi 
ljudima u jednom čovjeku. Ali Bog je htio da ljudi vide, opipaju, i osjete 
njegovu ljubav. Zato on treba tijelo, ruke i noge te toplinu jednog ljudskog 
sica. Sve što Bog ima reći ljudima jest Isus 12 koji se približio svijetu ljudske 
patnje time stoje sam patnju iskusio i borio se protiv nje. Liječio je bolesne, 
hranio gladne, otvarao uši gluhima a oči slijepima, oslobađao od gube, od 
zloduha i različitih tjelesnih i duhovnih nedostataka. Za vrijeme svojeg 
javnog djelovanja pretrpio je ne samo umor, beskućništvo, nerazumijevanje i 
od najbližih, nego je i krivo optužen i razapet na križ na kojem je i umro. 
Njegova je muka iznikla iz njegove ljubavi. Došao je do točke na kojoj je 
bilo bolje umrijeti nego prestati voljeti. Iako mu je život nasilno oduzet, u 
stvari gaje ipak dao za spas svijeta. 14 

Bog Otac je uskrsnućem odgovorio na Isusovu ljubav i vjernost. To je 
početak otklanjanja svake patnje. Očito je što "Krist sjedeći s desne Ocu" 
čitavu vječnost nosi ožiljke rana, da patnja kroz čitavu vječnost stvarno 
nalazi put do Boga. 


11 Usp. Fossion, Pustolovine , 10. 

12 Usp. E. H. Schilleebeckx, Krist sakramenal susreta s Bogom (Kršćanska 
sadašnjost, Zagreb 1992.) 148 - 150. 

13 Usp. P. Bosmans, Taj nevjerojatni Bog (Kršćanska sadašnjost, Zagreb 1989.) 31. 

14 Usp. Fossion, Pustolovine , 12. 

Zaključak 

Vjera nas ne oslobađa od djelovanja, ona nam ne omogućuje bijeg u san, 
ona nije droga. Otkako je Krist donio svijetu svoju poruku nade i pružio 
primjer nesebične ljubavi, kršćani nisu i ne smiju prestati pomagati ljudima 
u nesreći, njegovati bolesnike, pružati utjehu starcima, prihvaćati siročad . 15 
Kršćani su pozvani navještati Radosnu vijest spasenja i donositi oslobođenje 
malenima. 

Zalaganjem za dobro bližnjega i spremnošću da, u evanđeoskom duhu, 
"izgubimo sebe” radi drugoga, umjesto da ga iskorištavamo, te da mu 
"služimo”, umjesto da ga tlačimo radi vlastite koristi, moguć je za sve ljude 
sretniji život ovdje na zemlji. 


fra Josip Cvitković 



15 Usp. Y. Congar, Život za istinu (Kršćanska sadašnjost, Zagreb 1979.) 177. 

NAZNAKE KULTURNE ANTROPOLOGIJE 
SUVREMENOG DRUŠTVA 


Pri pokušaju odčitavanja sociološke dimenzije i makar temeljnih 
tendencija razvoja današnjeg društva, na teorijskom i praktičnom planu, 
nemoguće je u tom istom društvenom okružju ne prepoznati čovjeka- 
pojedinca, upravo prikladna za raznovrsnu manipulaciju. U tom kontekstu, 
ne bih rekao čak ni daje to taktičko i namješteno ophođenje, premda jasno i 
lako uočljivo, između društva kao takvog i čovjeka-pojedinca koji je u to 
društvo smješten, svedeno na šutnju. Naprotiv, svaki pokušaj bavljenja 
temom čovjeka u suvremenom društvu priskrbljuje nam jedan opći dojam, 
kojemu se nemoguće otrgnuti, o svijesnosti čovjeka-pojedinca s obzirom na 
raznorodnu i stalnu kroniku rastuće represije (preko brojnih sredstava prisile 
i različitih preimenovanih prinuda). 1 

Takva fizionomija suvremenog društva nas neodgodivo upućuje na 
razmatranje kriznog karaktera suvremenog čovjeka i njegovog, ipak 
grčevitog traganja za uspostavom nove ravnoteže, pri čemu najmanje želim 
biti utjelovljenje nekakve “savjesti epohe”. 


1 U ta brojna sredstva prisile između ostaloga možemo kao najzornije primjere 
ubrojiti sredstva javnog priopćavanja . Naime, “dovedena do svojih zadnjih 
posljedica, potrošnja se iskazuje kao nedjelatno sudjelovanje u primanju vijesti i 
slika putem sredstava javnog priopćavanja. Zato su ona (tj. mass-mediji) najveći 
proizvođači potrošačkih ponuda u modemom društvu uopće. (...) Pažljivu oku ne 
može izbjeći činjenica da su duhovne i osobne poruke na osobit način nepogodne 
za prijenos i širenje putem sredstava javnog priopćavanja, jer baš apstraktnost tih 
sredstava dokida slobodni ljudski odnos i uspostavlja umjetni (izvještačeni) govor 
konvencije i rutine. (...) Drugim riječima, duhovna i osobna svjedočanstva ostaju 
djelomice nepropustljiva kada se pokušavaju “probiti” kroz tehnologiju i logiku 
mass -medijske redukcije do gledatelja ili čitatelja”, J. Jukić, "Obilježja modernog 
društva". Obnovljeni život LI (1996.) 4, 390 - 391. 

Civilizacija u potrazi za stabilnošću 

Ustvrdivši kako naše društvo odiše glađu i potrebom jedne nove 
stabilnosti, odnosno, potrebom konačnog prevladavanja te razapetosti 
između nade i tjeskobe, valja nam se prisjetiti brojih kvalitativnih 
gospodarskih promjena koje su opet s druge strane probudile određeni 
duhovni nemir, te uzrokovale duboke, teško premostive, promjene 
(društvene, psihološke, moralne, vjerske...) u svijetu. Naime, emancipatorska 
tendencija, koja podrazumijeva oslobođenje od deprimirajućih i 
obeshrabrujućih osjećaja potčinjenosti, te isticanje stvaralačke i kreativne 
prirode čovjeka, što doživljava posebni zamah u renesansnim 
antropologijama i napose u prosvjetiteljstvu, a o čemu će opet biti više riječi 
u sljedećem poglavlju, znatno su uvjetovale porast tehničkog napretka i 
znanosti, kao i pravi gospodarski procvat. U tom kontekstu, Daniel Bell, 
harvardski sociolog, govoreći o tzv. “postindustrijskom društvu” nabraja tri 
temeljne sastavnice nadolazeće socijalne strukture: na gospodarskom 
području osjeća se prijelaz od čisto proizvodnih usmjerenja na uslužne 
djelatnosti (Jukić u prije navedenom članku govori kako se u novije doba 
čovjek počeo baviti više potrošnjom nego proizvodnjom - u središtu njegova 
zanimanja nije stvaranje nego rastvaranje, nije sabiranje nego rasipanje (usp. 
str. 388.). Jednom riječju izobilje stvara nova pravila u ponašanju ljudi. Ili 
mogli bismo to imenovati Huxleyevski tiranijom blagostanja, u tehnologiji 
središnje mjesto zauzima nova znanstveno utemeljena industrija; konačno u 
socijalnim granicama primjećuje se rađanje nove tehničke elite i 
stratifikacija, odnosno, stupnjevitost (slojevitost) moralnih načela i radnih 
principa. * 2 

Drugim riječima, kultura “postindustrijskog društva”, kako ju vidi Bell, 
neizbježno vodi k jednom hedonizmu, subverzivnom (rušilačkom, razornom) 
sebel jublju, bez nekakvih značajnijih zajedničkih temelja , kako s obzirom na 
interese, tako s obzirom i na vrijednosti. Suvremena tehničko-ekonomska 
(gospodarska) sfera sa svojim vladajućim suverenim funkcionalnim 
racionalizmom, stvara takvo kulturno ozračje obilježeno dubokim 
individualizmom (s tek rijetkim primjerima općeljudske solidarnosti i 
značajnijim oblicima uzajamne pomoći). Snažno je izražena želja za 
samoostvarenjem i pohlepom, a suvremena politika je obilježena brojnim 
zahtjevima za novim (modernim) ostvarenjima drugačije protumačene 
pravednosti i temeljne jednakosti. 3 


- H. J. Tiirk, Postmoderne (Matthias - Griinewald - Verlag Mainz, Quell Verlag, 

Stuttgart 1990.) 52-52. 

3 Usp. Tiirk, Postmoderne, 53 - 54. 

K tome treba spomenuti još mišljenje jednog suvremenika i zapaženog 
američkog sociologa Amitai Etzionia, koji je skloniji izrazu “postmođerno 
društvo” (a koje bi prema njegovu mišljenju kao takovo počelo odmah 
nakon završetka II. svjetskog rata). Zapravo, on vidi moderno i postmođerno 
društvo stvoreno od većeg broja tzv. podgrupa (eine Vielzahl von 
Subgruppen) koje se s obzirom na članstvo, odnosno, identifikaciju članova 
s grupom poklapaju tek djelomično (parcijalna identifikacija). Naime, 
zahtjevi su njihovih članova toliko različiti i njihova su potraživanja 
višestruka, da nužno podrazumijevaju međusobna razmimoilaženja i 
prouzročuju određene “sukobe”, te konačno povećavaju veću autonomiju 
samih članova. 4 Valja zaključiti da, dosljedno takvom stanju stvari, kako ga 
opisuje Etizioni, tradicionalne zajednice danomice proživljavaju sve dublje i 
korjenitije promjene (Gaudium et spes 6: dalje GS). 

Tijekom povijesti razvoja i unapređivanja osnovnih tehnologija rada 
postmođerno, ili bolje u tom kontekstu postindustrijsko društvo je doživjelo 
novi obrat. Tako, kao što je prva industrijska revolucija “eliminirala rad 
mišića”, druga je gotovo “obezvrijedila makinalni (nesvjesni, mehanički) 
mentalni rad, da bi treća to isto napokon učinila s ljudskom stvaralačkom 
mišlju. 5 Dehumanizirajuće posljedice tehničkog napretka, naglašava Bernard 
Cazes, i strukturna nezaposlenost koju on izaziva svakako će prirodno 
potaknuti neke pobune. 

Možemo zaključiti s istim autorom: nasuprot racionalnom utopizmu 

industrijskog društva, postoji utopizam druge vrste gdje se vrši pravo 
rasta panje čovjeka (“rastapanje vrste anthropos ”) i gdje se izriče zahtjev za 
“stanjem stvari u kojem će se sloboda moći potvrditi bez ograničenja, u 
kojem će društveni život biti (...) mjesto susreta gdje će se sve 
individualnosti moći izložiti pogledu drugih individualnosti, izražavati se 
bez zadrške, razvijati se u stvaralaštvu lišenom svakog ograničenja”. 6 


4 Usp. Tiirk, Postmoderne, 54. 

5 “Ekonomski aparat masovno primjenjuje automatske procese, a robotizirane 
tvornice, koordinirane s pomoću divovskih kompjutora, funkcioniraju sa sve 
manje i manje radne snage. Zaposljenja kojima ne mogu (ili još ne mogu) 
pobjedonosno konkurirati informatizirani procesi pristupačna su samo 
kandidatima svojski opskrbljenima sveučilišnim kvalifikacijama, iz čega proizlazi 
rigorozno društveno raslojavanje i ogorčeno suparništvo za raspoloživa mjesta”, 
B. Cazes, Povijest budućnosti (August Cesarec, Zagreb 1992.) 202. 

6 Usp. Cazes, Povijest, 186. 


20 


POČECI, god II, vol. 2 (1997.) 


Od početne euforije do otriježnjenja 

Postavlja se pitanje: kako je došlo do toga da konačno (tj. čovjek) koje se 
odvojilo od Beskonačnoga, nije više gospodar svoje vlastite konačnosti? Ili, 
kako to da su toksini koji nas truju logična posljedica našeg genija koji je 
postao razuzadan, na trenutke i “lud”? Naime, ustrajanje humanizma i 
prosvjetiteljstva na zahtjevima za većim uvažavanjem čovjeka kao 
pojedinca, naglašavanje čovjekove samoukorijenjenosti i samodostatnosti, 
svakako, treba shvaćati u njihovoj dvoznačnosti . 7 Čovjekove tvorbe nisu 
samo institucije, znanosti, umjetnosti, filozofski pravci, religija (Feuerbach), 
već i moderna tehnika s učincima i posljedicama koje po prirodu, i uopće 
društvo, ima moderni razvoj (ekonomija rasta i tehnički napredak proizveli 
su s obzirom na uspostavu i očuvanje prirodne ravnoteže i sigurnosti pravu 
krizu rasta, a od čovjeka su napravili “rizično biće” koji sada mora 
promišljati mogućnosti i perspektive vlastitog opstanka). Bez dvojbe, svako 
daljnje samooblikovanje čovjeka napreduje na određenoj antagonističkoj 
osnovi. Narcisoidna osobnost (kao česti prototip suvremenog čovjeka) 
čovjeka današnjice, kako ju naziva prof. Leo Moulin, emancipirana od 
svakog transcedentalnog okvira, živi u mitu radikalne autonomije, kao 
proizvod na poseban način pojmljene slobode koja se odjeljuje od svake 
veze s finalnošću istine . 8 

Budući da je kod mnogih ljudi imanencija postala jedina stvarnost (R. 
Bennet), bilo je i za očekivati da će nastati toliko naglašeni zaokret, odnosno, 
obmana čovjeka, gdje je prijašnji teocentrizam zamjenjen suvremenim 
antropocentrizmom kojega u njegovim temeljnim odrednicama obilježava 
dvostruka impersonalnost. Jedna od odlika te neosobne antropologije jest i 
prvenstvo materijalističkog profila gdje se smatra važnijim ono “imati 4 od 
“biti”, i što je bez sumnje u korijenu suvremene zabrinutosti za čovjeka. 
Druga je pak osobina te neosobne antropologije stvarni nesrazmjer između 
materijalnog i moralnog rasta. Sve to skupa odvodi čovjeka u carstvo 
efemernoga (prolaznoga, kratkotrajnoga). U takvom kulturnom ozračju 


7 Vidi: H.Burger, Filozofska antropologija (Naprijed, Zagreb 1993.) 24 - 29. 

8 ‘Takva se sloboda može usmjeriti samo prema radikalnoj volji, prometejskoj, 
apsolutnoj slobodi, prema apsolutu slobode... Iz toga proizlazi osobnost: (...) koja 
sustavno odbija sve ono što može smetati ili ograničiti, (...) koja je divlje 
revoltirana i nihilistička protiv institucija i svih oblika konvencija (protiv ženidbe 
bez perspektive rastave, vječnih zavjeta), (...) koja je nostalgična za nekim 
potpuno hedonističkim i pennisivnim društvom bez “otaca”, bez “odraslih”, bez 
“učitelja”, bez modela, bez tradicija”. Vidi: Vijeće biskupskih konferencija 
Evrope, Evangelizirati “sekulariziranu” Evropu (Kršćanska sadašnjost, Zagreb 
1986.) 34 -35. 

čovjekova narcisoidnost prema samome sebi gura ga u rješavanje stvorenih 
potreba na umjetan način kao što je pitanje: kako skratiti vremenski razmak 
između upravo rođene želje i njezinog zadovoljenja? Kao zakon u prvi plan 
stupa čovjekova preokupacija (zaokupljenost) sobom: svojim prohtjevima, 
svojim tijelom, svojim zdravljem, svojom ljepotom, svojom mladošću, 
svojom snagom, svojom seksualnom privlačnošću ... 9 

Kategorija “drugog” za narcisoidnu osobu uvijek predstavlja određenu 
prijetnju koja je kadra ograničiti ju i ugroziti u njezinu stanju 
samodopadnosti, samodostatnosti i uživanju. Drugi je pakao! Narcisoid tako 
odbija naučiti jezik drugoga pod izlikom da će pronaći vlastiti jezik samo za 
sebe, bježi u egzistencijalnu osamljenost, onemogućuje svaki “susret” - 
“dijalog”, kao bitne oznake valjane antropologije. Odatle odsutnost dijaloga, 
siromaštvo jezika, odnosno, ugušena samoća, prekrivena bukom 
(“\valkman ”). 10 Jedini zakon i pravilo življenja narcisoidne osobe jest: sve i 
to odmah\ 

Konačno, sloboda shvaćena kao osnova ili uvjet mogućnosti čovjekove 
autonomije, ali i njegove ipak “ograničene” produktivnosti , * 11 predstavlja se 
s određenim dvostrukim značenjem. Sloboda kao ostvarenje mogućnosti 
životnih alternativa, odnosno, mogućnost oblikovanja socijalnog prostora po 
mjeri slobodnog bića, sve se više pretvara u slobodarstvo. Naime, sloboda je 
nužno vezana uz posluh istini, što je i prvi uvjet same slobode. Sloboda je 
tako shvaćena kao unutarnji oblik zakona, a slobodni čini su plod razuma, 
zakona, dužnosti i dobro izgrađene savjesti. Kao takovu čovjek svoju 
slobodu ostvaruje kao kreativan djelatnik u međusoboj ovisnosti s drugima, 
stvarajući i omogućujući kulturalne različitosti, a nikako provodeći 
samovolju i uniformiranost . 12 

Transformacija (preobrazba) kulture 

Kultura je “druga priroda”, odnosno, svijet. Kao takova ona je univerzalni 
ljudski fenomen i nije privilegija tzv. “kulturnih naroda”. Kultura je, kako ju 
mi ovdje razumijemo, ukupnost ljudskog manifestiranja, pri čemu je iznimo 
važna ideja o nužno “mnoštvenom” karakteru ljudskih kultura, odbijajući 
svaki oblik dominacije na tom području. 


9 Usp. Vijeće biskupskih konferencija Evrope, Evangelizirati , 36. 

19 Usp. Vijeće biskupskih konferencija Evrope, Evangelizirati , 36. 

11 Usp. H. Burger, Filozofska antropologija , 20-21. 

12 L. Tomašević, "Crkva se zauzima za cjelovito promaknuće čovjeka", Bogoslovska 
smotra 65 (1995.) 3-4, 456. 

I u pitanju novodobne kulture, lako je uočljiva ta opća tendencija 
emancipacije. Poglavito to vrijedi za postmoderno poimanje kulture, ili 
kulturalnog pluralizma, koji podrazumijeva odstupanje svih velikih teorija i 
paradigmi. 13 Valja zamijetiti da se upravo zbog te puste zaslomljenosti 
osjeća određena bespomoćnost kako u teorijskom, tako i u svjetonazorskom 
smislu. Prvenstveno mladi ljudi imaju potrebu za određenim pravilima, jer u 
protivnom bivaju izgubljeni u beskraju mogućnosti i ostaju neopredijeljeni u 
moru raznovrsnih ponuda. No, nas ovdje upravo i zanima ta emancipatorska 
tendencija u pitanju kulture, ili bolje “transformacije (preobrazbe) kulture” 
kako ju nazva Jean-Francois Lyotard, inače nezaobilazna figura unutar 
svakog pokušaja opisa postmoderne. Lyotard datira početak postmoderne, 
čak na kraj 19. stoljeća, podrazumijevajući pod pojmom “postmoderna” ne 
nastupanje neke nove povijesne epohe, koliko prije svega odraz jedne 
pročišćene (obnovljene) svijesti o modernoj. 14 

Postmoderna je jedno osvjedočenje (uvjerenje) da mnoštvo svjetova, 
istina, životnih modela..., nije samo puka činjenica, nego legitimna oznaka 
naše sadašnjosti i budućnosti. Postmoderna ne vjeruje pukom lomu jedinstva 
misli i raznolikostima življenja, već naprotiv u tom pluralitetu gleda veću 
šansu za istinsku slobodu i humanost. 15 

Zapravo, “svatko od nas ima”, kaže Daniel Bell, “višestruke sklonosti i 
slijedi različite interese i vrijednosti”. 

U tom kontekstu, univerzalne vrjednote ostaju u pozadini, tvoreći daleki 
povijesni horizont, odnosno, dio kulturne pozadine, a u prvi plan stupaju 
zahtjevi za posebnošću (ili “obezvrijeđeno pravo na razliku”) i posebnim 
pravima: pravima žena, manjina, socijalnih skupina... Upravo je i tu 
antropologijsko usmjerenje da se sve više antropologiju veže uz ideju 
ljudskih prava. Tako opće vrijednosti nemaju prijašnju neporecivu snagu 
nasuprot posebnih prava, oslabila je njihova referencijalnost. ^Pojavljuje se 
jedan zahtjev za novim iskustvom čovjeka i subjekta. Drugim riječima, 
upravo ostajući pri tom zahtjevu bolje možemo razumjeti Foucaultovu tezu o 
“smrti čovjeka”, odnosno, o kraju jednog pojma čovjeka, jedne 
interpretacije pojma čovjek. Ili, određenije govoreći, doveden je u pitanje 
pojam čovjeka kao utjelovljenja opće racionalnosti (Rade Kalanj). Novo 
shvaćanje podrazumijeva afirmaciju pojedinačnih subjektivnosti, što znači 


13 Vidi: H. Burger, Filozofska antropologija, 175-176. 

14 J. Georg-Lauer, "Das “postmoderne Wissen” und die Dissens-Theorie von Jean- 
Francois Lyotard", “ Postmoderne ” oder Der Kampf um die Zukunfl (Fischer 
Taschenbuch Verlag GmbH, Frankfurt am Main 1988.) 191. 

15 Tiirk, Postmoderne, 1 15. 

16 M. Foucault, Znanje i moć (Nakladni zavod Globus, Zagreb 1994.) 175. 

pojedinačni život sa svim njegovim razlikama. Samo “život”, kao nosilac 
pojedinačnosti, “punoće mogućeg” može biti nosilac i sredstvo afirmacije 
prava, l ako, pravo na život, pravo na tijelo, na zdravlje, na sreću, na 
zadovoljenje potreba..., to je pravo potpuno nerazumljivo klasičnom 
pravnom sustavu. 

Konačno, zaključimo s prof. Kalanjoom: “Intimnost čovjeka modernosti 
sastoji se u tome da je on u isti mah sposoban biti “totalni subjekt” i “totalni 
objekt” vlastitog znanja. Iz toga nastaje antropocentrizam modernog 
svjetonazora, kao i antropocentrička usmjerenost znanosti o čovjeku. Pri 
tome je (...) univerzalnost istine partikularizirana, a “briga za istinu” 
neizbježno se povezuje s kategorijom moći (gdje poimanje znanja kao moći 
leži u samom izvorištu modernosti). 17 


fra Joško Kodžoman 


17 Vidi: Foucault, Znanje, 176-178. 

SPORT KAO "ASKEZA" DANAŠNJICE? 

Sjećam se razgovora koji je novinar za vrijeme Europskog nogometnog 
prvenstva u Engleskoj 1996. godine vodio sa suprugom poznatog njemačkog 
nogometaša Jtlrgena Klinsmanna, gdje ona kaže da je njen suprug svu 
vrhunsku formu, rezutate, trajanje na vrhuncima slave postigao svojim 
asketskim načinom života tj. upornim i stalnim odricanjem od stvari koje bi 
samo štetile njegovoj karijeri. Tako je rani odlazak na spavanje, puno sati 
treniranja, reduciranje izlazaka i zabava, određena vrsta i količina hrane itd. 
jedini način da se postignu željeni rezultati. Intervju koji sam čitao bio mije 
zanimljiv, jer je u njemu u isti koš stavljen sport, novac, moć, uspjeh, slava, 
a kao jamstvo svega toga bio bi asketski život. Svi znamo da je sport nešto 
zdravo, dobro, plemenito, no isto tako poznato je da se uz sport mogu vezati, 
napose u današnje vrijeme, neke negativne pojave koje ga nagrđuju i koje 
mu ruše vrijednosti koje ima. Postavlja se pitanje da li je sport postao 
područje gdje su negativnosti uzele sve više maha tako da se mora doći do 
cilja bez obzira na sredstva koja će to omogućiti ili je sport i dalje sfera gdje 
čovjek može ostvariti svoje duhovne i tjelesne sposobnosti u skladu sa 
svojim mogućnostima i talentima koje posjeduje? 

Stoje sport danas? 

Mnogo je načina na koje se može izreći što je to sport, a jedan je od 
takvih onaj što stoji u Proglasu sportaša izrečen u Rimu 1984.: “Sport je 
radost življenja, želja samo izricanja u slobodi, naprezanje sa savršenim 
samoostvarivanjem kroz slobodno zalaganje ; to je susret i odmjeravanje s 
drugima, odnos prema prirodi i društvenoj sredini. Sport je činilac ljudskog 
dozrijevanja, moralnog i društvenog odgoja; pospješuje i ljudske odnose i 
daje važan doprinos uljuđenom životu. Po svojoj sveobuhvatnosti uzdiže se 
na međunarodnu razinu kao sredstvo bratstva i mira' 1 . 

Tako ocrtano zanimanje uključuje u sebi i tjelesni napor i natjecanje, 
makar u nekom širem smislu riječi. Čovjek niti je samo tijelo, niti je samo 
duh. On uvijek djeluje kao cjelina. U zborniku radova “Tijelo, sport i 
teologija” Valentin Pozaić donosi: “Tijelo ima posredničku ulogu između 
čovjekova unutarnjeg ja i vanjskog svijeta, između čovjeka i društva, između 
čovjeka i Boga. Tijelo je mjesto izričaja i priopćavanja. Stoga je moralna 
dužnost svakog pojedinca da usavršava, štiti i razvija sposobnost tijela, 
jednako pod preuzećem spremnosti da može prikladno odgovoriti na poziv 
bližnjega, a još više na poziv Božji.” 

Kao takav, čovjek se može ostvarivati i razvijati. Sportska djelatnost ne 
obuhvaća samo atletske vještine i sposobnosti već isto tako i volju, osjećaje. 

razum, le kao takav sport zahvaća čovjeka u čitavoj njegovoj osobnosti i 
pripada ćudorednom, moralnom području čovjekova života i djelovanja. 
Danas sport više nije samo povlastica određenog broja ljudi, već je to pojava 
koja je poprimila široke razmjere i koja okuplja i združuje kao malo koji 
događaj. Činjenica je daje sport s individualnog značaja prešao na društveni 
i kao takav svojom privlačnom snagom zahvaća ljude različitih dobi, 
društvenog podrijetla, vjerskih uvjerenja i pogleda na svijet. 

Brže, više, jače 

Poznato je da svaka medalja ima i onu drugu stranu. Tako i u sportu, kod 
viših motiva, kao što su plemenitost, radost pri sudjelovanju, poštivanje 
suparnika, izdržljivost i umjerenost u naporima, dolaze i niži motivi poput 
častohleplja, nepoštene borbe, pokvarene želje za dostignućima,... I ne samo 
da dolaze nego se dobiva dojam da su ovi niži motivi danas u sportu zauzeli 
maha i izbili u prvi plan. Krilatica koja se susreće na svim natjecanjima - 
Brze , više, jače - tjera natjecatelje jedino na sportska dostignuća s čime se 
zapostavlja sam čovjek, njegova ljudskost, a samim tim teško se mogu 
izbjeći i prijevare, razne vrste dopinga, droge, potplaćivanje, s kojim se 
velikoj opasnosti izlaže tjelesno i duhovno zdravlje dotičnog sportaša. Brže, 
više, jače mnogi zamjenjuju s onim ‘To svaku cijenu 9 a tako su vrjednote 
sporta ozbiljno ugrožene jer se ne biraju sredstva na putu slave u uspjeh. 
Sam sportaš za mnoge više nije čovjek već robot koji je osuđen na uspjeh ili 
propast. Pri tom veliku i odgovornu ulogu imaju mediji, koji su istina 
potrebni pri praćenju sportskih aktivnosti i sportaša, no svakako na jedan 
pravedan i moralan način bilo da hvale ili kude sportaša ili sport općenito, 
jer oni su ti koji stvaraju javno mnijenje i na neki način usmjeruju čovjekov 
život. Mnogi profesionalni sportaši žive na tankoj crti neprestane napetosti 
kada se nađu pod pritiskom javnosti koja traži od njih samo vrhunske 
rezultate i uvijek priznaju jedino prvo mjesto. Zbog toga se sportaši često 
izlažu naporima iznad svojih mogućnosti što im se često osvećuje 
neuspjehom, a samim tim iskušava teret osamljenosti, zaborava, 
nerazumijevanja, prijezira. Koliko dugo može sportaš izdržati pod silnim 
pritiskom "biti naj... M , a da ne dođe do puknuća bilo psihičkog ili fizičkog, 
jer svaka ozljeda ili stres udaljava profesionalca od cilja koji mu je 
postavljen i koji on prihvaća kao svoj, a što je cilj dalje to je očaj veći. Takve 
situacije kad se dodirne dno, kad jedan neuspjeh za sobom povlači drugi 
iziskuju od sportaša prihvaćanje mračne realnosti u koju je upao te 
skupljanje snage za ponovno dizanje sa dna, a to može jedino snagom vjere i 
svjesnošću da poslije Velikog petka dolazi Uskrs. Mislim, da su zbog toga 
sportaši-vjernici ili jednostavno sportaši vođeni višim ciljevima uvijek 

sposobni naći motiv koji će im pomoći u prevladavanju kriza kroz koje u 
svom profesionalizmu neizbježno prolaze. Hoće li izaći iz krize i biti jači, ili 
će ostati na dnu, pitanje je čitavog spleta okolnosti duhovnog i tjelesnog 
života dotičnog sportaša. 

U današnje vrijeme još je jedan veliki problem koji se veže uz sport, a to 
je baratanje basnoslovnim iznosima novca koji bi se inače morao držati 
barem u tako velikim količinama dalje od sporta. Sigurno da novac ima 
svoju vrijednost, no postavlja se pitanje je li preplaćeni sport uopće sport ili 
samo nemilosrdna trka za velikom zaradom. Plaća se produktivnost: samo 
prva mjesta. Sportaš, gledano očima zarade, ne promatra se kao čovjek, već 
kao kvalitetna ili manje kvalitetna roba za koju se jagme kupci, koji ovisno o 
svoti novca mogu raspolagati dotičnim sportašem i odlučuju često puta o 
njemu samom i o njegovoj karijeri bez njega. Isto tako nemalu pozornost 
zaslužuje i činjenica velikih novaca koje zarađuju sportaši, i ne samo novaca 
već i stanova, kuća, poslovnih prostora, automobila koje na svoj jedan 
zahtjev odmah dobivaju, dok mnogi drugi koji imaju daleko odgovornije 
uloge u društvu imaju daleko manja primanja i često nemaju za osnovne 
stvari, a kamo li za luksuzni život koji mnogi vrhunski sportaši provode. 
Istina, da onaj tko je profesionalac u sportu i tko sportu posvećuje puno 
vremena i odricanja zaslužuje da od sporta i živi, no problem je u sve češćem 
pretjerivanju, gdje se pojedini vrhunski sportaši plaćaju milijunima dolara ili 
maraka, dok negdje drugdje glad ubija 25 djece na minutu i sigurno je da će 
Bog od onih koji su odgovorni za takvo što tražiti račun, lako se uz sport 
može vezati dosta negativnih stvari, on ne gubi i nije izgubio svoju osnovnu 
vrijednost i cilj. Koliko je to potrebno naglašavati toliko je i moguće 
neprestano raditi na usavršavanju i približavanju sporta svom osnovnom 
idealu i smislu. 

Sport kao "asketizam" 

Imajući sve ovo u vidu postavlja se opravdano pitanje može li se sport 
uzimati kao asketizam sadašnjice i sportaše nazivati pravim asketima, ako im 
je poznato kakvi su im ciljevi: slava, moć, bogatstvo? Naime, ima više 
definicija koje pokušavaju odgovoriti što bi to bila asketika, no kako neke 
naglašavaju samo neke pojedine vidove previše su jednostrane, druge pak 
njezin objekt zahvaćaju preširoko, pa su nejasne, no svi se duhovni pisci 
slažu u bitnome, a to je da je asketika nauka o kršćanskom savršenstvu. U 
svojoj knjizi “Kršćansko savršenstvo - asketika” Živan Bezić piše: “Asketika 
je nauka, jer znanstvenim načinom obrađuje svoj materijalni objekt. Ali ovo 
obrađivanje nije samo teorijsko, svrha mu je čisto praktična: pobuda na sveti 
život tj. savršenstvo. Asketika prelazi u askezu. Postaje kršćanskim 

umijećem. Asketika prelazi u askezu onda kada kao teorija stvarno pređe u 
praksu i kad se izvršuje u životu. Asket je čovjek koji aktivno teži ka 
savršenstvu.” Same početke asketike nalazimo u Starom Zavjetu iako 
Evanđelje otvara čiste asketske vidike. Dakle, kao takva asketika je 
religiozna stvarnost koja se nužno odvija u prostoru transcendentalnog, 
odakle je profana ili bolje rečeno moderna askeza, uporno izvlači. Jedino bi 
kršćanska askeza zasluživala nositi takvo ime, jer ona odgovara 
najintimnijim i najplemenitijim aspiracijama ljudske duše: savršenost i 
sjedinjenje s Bogom, a to se može postići samo u jedinstvu s Kristom, koji je 
uzor kršćanskog života i savršenosti. Profana askeza, ako se tako može 
uopće nazvati, dio je našeg modernog svijeta koji je u mnogo čemu “polupao 
lončiće” i izokrenio vrjednote. Danas mnogi provode “asketski” život kao 
npr. vojnici ili već spominjani sportaši. Prvi kako bi bili dobri vojnici, 
osposobljeni za sve zadatke, napredovali u službi, zaslužili veći čin, a drugi 
kako bi obarali svjetske rekorde, bili slavni i najbolji u svom sportu. Jedni i 
drugi imaju za cilj moć, slavu, zaradu, nedodirljivost što su bitno odlike 
moderne askeze koja se odvija bez Boga i koja je samim tim ateistička i ruši 
pravi cilj asketike a to je najuže sjedinjenje s Bogom. No nije pojam 
samoodricanja, vladanja samim sobom i svojim nagonima nešto negativno, 
dapače takvi pojmovi u ovom potrošačkom mentalitetu u kojemu živimo 
izazivaju divljenje kod mnogih za one sportaše koji postaju vrhunski što su 
bili ustrajni te dugotrajnim naporom i odricanjem koji su preuzeti svjesno i 
slobodno u vidu viših dostignuća što im donosi istinske radosti, smirenosti i 
samoostvarivanja. Kreposti stečene u sportu prelaze na ostala područja 
čovjekova života što je za svaku pohvalu no to nije asketizam u pravom 
smislu te riječi, jer ga sam cilj vodi u drugom pravcu. 


fra Ilija Mikulić 

GOVOR TIŠINE 

“Svi, oni koji vjeruju i oni koji ne vjeruju, imaju potrebu naučiti tišinu koja dopušta 
Drugomu da govori, kada i kako hoće, a nama da shvatimo tu riječ.” (Ivan Pavao II. ) 

Tišina - povlašteno mjesto susreta s Drugim 

Molitva kao svojevrstan ' govor vjere' (O. H. Pesch) čini aktualnim naš 
odnos s Bogom. Bog, u tom slučaju, ne predstavlja ideal kojega je moguće 
dotaknuti kroz molitvu. On, naprotiv, ostaje “bitno Drugi", tajnovit i 
sposoban prikriti se. Pitanja naviru onog trenutka kada molitva, tišina i 
samoća postaju nepodnošljivi (sjetimo se vapaja utjelovljene Riječi i 
mučnog osjećaja napuštenosti). Bez dvojbe, današnjem čovjeku, unatoč 
učestalim međusobnim susretima s drugim ljudima, i nije neka nepoznanica 
taj nepodnošljivi osjećaj samoće. Premda se opet čini da u samom čovjeku i 
oko njega sve vrije, poput nekog vrela. I to vrelo vrije upravo takvom 
žestinom da nije moguće zamijetiti sitne mjehuriće koji, pokazavši se na 
površini vode, istom nestaju u bujici naglih promjena i vratolomnih 
skokova. Drugim riječima, proturječje se čovjekova življenja neizbježno 
zrcali na zaravnu vlastite svakodnevnice. A čežnja čitavog njegovog bića da 
već jednom uroni u sveti prostor šutnje i tišine predstavlja se kao 
nedosanjani san . 1 Kako iskoračiti iz tog kruga i otisnuti se u sveti prostor 
šutnje i tišine a da istovremeno ne upadnemo u ralje nijeme i neosmišljene 
samoće? Koliko je vremena za to potrebno i koja sredstva koristiti? S 
obzirom na vrijeme, da li cijeli čovjekov život predstavlja nekakav bijeg 
(prijelaz) od nečega k nečemu, ili je sve samo pitanje 'milosnog trenutka 
pr osvjetljenja'? Odgovor ima biti negdje u sredini! Čovjek je taj koji 


1 Papa Ivan Pavao II., u svom pismu Orientale lumen (2. svibnja 1995.), kaže: 
“Moramo priznati da svi imamo potrebu za tom šutnjom punom štovane nazočnosti: 
teologijom, da bi se mogla potpuno vrednovati vlastita mudrosna i duhovna duša; 
molitvom, da nikada ne zaboravi kako gledati Boga znači sići s brda s licem koje 
tako zrači da ga valja pokriti koprenom; zauzimanjem, da bi se zaustavilo od 
zatvaranja u borbu bez ljubavi i praštanja...” navedeno prema: Ivan Pavao II., Vita 
consecrata. Apostolska pobudnica o posvećenom životu i njegovu poslanju u Crkvi i 
svijetu (Kršćanska sadašnjost, Zagreb 1996.) 62-63. 

utvrđuje kriterije vlastitog samorazumijevanja, a ne treba predvidjeti ni 
milosni dar Božji. Molitva je bitno dar Riječi koju možemo čuti u 
povlaštenom prostoru tišine (šutnje). 

Upravo u tom povlaštenom ozračju milosnog trenutka šutnje i sabranosti 
otvara nam se mogućnost da budemo pozorni slušatelji riječi tišine. Čovjek 
šutnje, što ne znači i šutljiv čovjek, pokoran Riječi, riječi Evanđelja, svakako 
je otvoren za takav oblik duhovnog traganja u kojem nastoji otkriti Boga po 
svaku cijenu. Jer istina o čovjeku pronalazi svoje rješenje isključivo u istini 

0 Bogu. Tajna Boga ključ je razumijevanja tajne čovjeka. Takav oblik 
traganja možemo izjednačiti s iskustvom starozavjetnog patrijarha Jakova i 
njegovim hrvanjem s Bogom (usp. Post 32, 23-31), a moguće gaje povezati 

1 s duhovnom borbom posvjedočenom od apostola Pavla, kada kaže: 
"...zbilja ne razumijem što činim, jer ne činim ono što hoću, nego činim ono 
što mrzim’ (Rim 7, 15). Riječ je, naime, o sukobljenosti dvaju zakona unutar 
nas samih: zakon duha se opire navalama zakona tijela. 

Iskustvo duhovne napetosti samo je potvrda duhovne budnosti i 
osjetljivosti za jednu od osnovnih životnih potreba - molitvu. 2 Kao takovo, 
to duhovno naprezanje u uskoj je vezi s kategorijom vlastitog srca. 
Nesmirenost srca je osnovni pokretač svih naših nastojanja i traženja. Srce 
često ima svoje razloge kojih razum ne pozna, reći će Blaise Pascal. Ili 
nemirno je srce čovječje, dok ne otpočine u Bogu, kaže sv. Augustin. 
V ažnost srca ne znači i presudnost istog. Zapravo, srce je čovjekovo jednako 
sposobno u poniznosti očitovati strpljivost vjere, ali i u poduzetnosti izazvati 
onaj podmukli i nesnošljivi osjećaj šutnje. Ili srce je čovjekovo kadro 
preokrenuti bitnu oznaku molitve, njezino dijaloško obilježje, od 
međusobnog potvrđivanja između čovjeka i Boga, u monolog čovjeka, te 
konačno do Božje šutnje. A šutnja Božja prema čovjeku je ravna 
prokletstvu. Takva šutnja Božja nije više prirodni izraz strpljivosti Božje 
prema čovjeku, da Bog čovjeka razumije u njegovu nesnalaženju i da ga kao 
takvog prihvaća, niti je to izraz čovjeka koji, budući daje čovjek, želi svim 
srcem spoznati smisao i značenje Božje poruke za njega, već tipičan izraz 
oholosti srca i potvrda njegove sebeljubne osobnosti. 

Razlikujemo tako više oblika Božje šutnje koja je uvjetovana posve 
različitim razlozima. S jedne strane na početku stoji misterij zavijen u šutnju 
od “vječnosti”, da bi se u punini vremena objavio čovjeku sposobnu, 
konačno, razumijeti poruku ljubavi. S druge pak strane, imamo prekinuti 
dijalog između čovjeka i Boga, ne više zbog nesposobnosti jednog od 
sugovornika da čuje i razumije poruku drugog, već kao konkretni izraz 
ljutnje i kazne Božje na preuzetnost onoga koji vjeruje u magičnu 


- Vidi: Katekizam katoličke Crkve (HBK, Glas Koncila, Zagreb 1994.) 668. 

učinkovitost vlastitih riječi. 3 4 Treba znati da nije sve do onoga koji hoće ili 
koji trči, već do Boga koji iskazuje milosrđe (usp. Rim 9, 16). To se prije 
svega odnosi na stav čovjeka prema Bogu. Ili to je znak poniznosti srca , 
odnosno, strpljivosti vjere . To je stav čovjeka šutnje, pokorna riječi, 
spremna prepoznati se u svom krivom razumijevanju molitve i okrenuti se 
putevima poniznosti, temeljnog povjerenja, ustrajnosti. 

Potrebno je reći nekoliko riječi o samom govoru , kao onom u kojem 
progovara smisao , odnosno, sposobnosti razumijevanja tog izgovorenog 
smisla i značenja, o čemu više u sljedećem komentaru. 

O govoru kao izobličenoj vrjednoti 

Što znači govoriti? Govoriti znači riječima iznositi neki smisao. 
Dosljedno općepoznatom poimanju, ni biblijski svijet ne gleda u ljudskoj 
riječi samo prazan zvuk, puko sredstvo ljudskog saobraćanja: riječ je izraz 
osobe , dionik je njezina dinamizrna , nositelj je određenog smisla ili 
značenja* Stoga, u skladu s takvim objašnjenjem, postavio bih pitanje: gube 
li naše riječi svoj sakramentalni značaj? Ali prije samog odgovora, što 
uopće podrazumijevam pod pojmom sakramentalnost riječi? Da li je 
moguće govoriti o nekakvom sakramentalnom obilježju riječi? - Smatram da 
jest! Naime, osvrnemo li se na izvornu namjenu govora kao čovjekove 
sposobnosti da osjetno zamjetljivim likovima - gestama, znacima, slikama, 
riječima izrazi smisao i značenje, postajemo svijesni njegove vrijednosti ili 
dostojanstva, njegove istovjetnosti s čovjekovom biti. Jednom riječju, 
shvatimo li govor u svoj punini i širini njegova značenja, gledamo u njemu 
prirodni izraz različitih svjetogleda ? 5 

Tako shvaćen govor svakako može biti vrjednovan ili označen 
kategorijom sakramenta, jer sakramentom možemo označiti svakog nositelja 
određenog značenja, bio on osoba ili stvar. Razumije se, govor je u tom 
slučaju pojmljen kao sakramenat u općem smislu, odnosno, znak nečeg 
vrijednog, nositelj određenog značenja. 

Toliko o pojmu sakramenta i njegovoj primjeni na riječ. 

Riječ nije moguće shvatiti kroz kategoriju konačnog proizvoda, ona je 
radije samo proizvođenje. Ili, govor nikada nije samo govor o nečemu što se 
i o čemu se govori, nego je i govor o samom sebi, on se javlja kao odsjaj 
govornikove osobnosti. 6 


3 Usp. Rječnik biblijske teologije (Kršćanska sadašnjost, Zagreb 1993.) 1343-1344. 

4 Usp. Rječnik biblijske teologije, 1109. 

5 Usp. Filozofijski rječnik (Nakladni zavod MH, Zagreb 1989.) 120-123. 

6 Usp. Filozofijski rječnik , 122. 

Nadalje, riječi su po sebi u službi stvaranja, jer one imaju moć 
učinkovitog djelovanja. Dosljedno tome, vidimo da i uz objavu samog Boga 
po Riječi slijedi njegovo djelovanje. Kao potkrjepu toj tvrdnji, mogu se 
donijeti brojni svetopisamski navodi u kojima se jasno očituje važnost Riječi 
kao činjenice koja je kadra odrediti i gotovo preokrenuti smisao života 
biblijskih ljudi (usp. Post 12, 1-3; Am 7,15; mudrosna literatura k tomu vrvi 
od tekstova koji potvrđuju duboko značenje i ulogu Riječi u ljudskom 
životu, npr. Izr 18, 21). 

No, u okviru govora o značenju Riječi za naš život, želim upozoriti i na 
onu drugu tužniju stvarnost, koju je ljudska riječ i te kako kadra proizvesti. 
Zapravo, riječ je o rušilačkoj (razornoj) snazi riječi. Mislim na riječi kao na 
one koje poremećuju međuljudske odnose. Ljudska riječ je toliko snažna, s 
obzirom na našu ljudsku situaciju, da može zapodjenuti strašne ratove, može 
zavaditi najbolje prijatelje, oca i sina, majku i kćer. Izvrtanje izvornog 
smisla i značenja riječi često ima kobne posljedice za život čovjeka i čitave 
zajednice. Stoga, osjeća se iznimna potreba odgovornosti za govor (riječi), 
što i ne ide baš glatko u našem multikulturalnom društvu, jer govor je u 
bitnoj svezi s mišljenjem, a mišljenja je danas puno i ona su raznovrsna. 

Dakako, u tom konteksu, zavrijeđuje odmjeriti naš današnji način 
govorenja s jednim izabranim svetopisamskim navodom koji izravno govori 
o važnosti govora u ljudskom životu. U knjizi Propovjednika stoji napisano: 
postoji “vrijeme šutnje i vrijeme govorenja” (Prop 3,7). Pitam se, možemo li 
sebe smjestiti unutar okvira tog zapažanja, prepoznati dani trenutak kao 
vrijeme u kojem treba samo osluškivati riječi tišine, odnosno, milosni 
trenutak kada treba kroz naš govor progovoriti smisao? U protivnom, 
postavljamo se u poziciju čovjeka čije riječi nisu kadre ostaviti trag. A 
upravo sve ide za tim da ostavi nekakav trag. Samo su tragovi vrijedni 
pažnje! Mi smo prepoznatljivi po svojim tragovima. Tragovi svjedoče o 
nama i za nas. Oni nas izdižu iznad neproizvodne i opasne prosječnosti. 
Prosječnost uspavljuje, ona ne potiče već naprotiv zatire u čovjeku njegov 
stvaralački nagon da preko tragova ovjekovječi neponovljivost i 
jedinstvenost vlastite osobe. Nije dobro umanjivati vrijednost te bitne 
oznake, jedinstvenosti i neponovljivosti vlastite osobe. Tako i mi nosimo taj 
sakramentalni biljeg i dosljedno tome valja se prema sebi odnositi kao 
prema nositelju posebnog, i u redu stvorenja, povlaštenog dostojanstva. 
Kako se čovjek samoprikraćuje u tom daru povlaštenog dostojanstva? 
Između ostalog, upravo preko tih odsjaja vlastite osobe - riječi. 


fra Joško Kodzoman 


D. Poljak, O mištičnosti zbilje 

O MISTIČNOSTI ZBILJE 

Nema puno poetičnosti u svakodnevnim riječima i svakodnevnom 
govoru. Naša osjetila, otvorena podražajima, primaju u sebe neposredne 
slike, koje izričemo sasvim običnim rječnikom: "kiša pada" ili "trava je 
zelena". Izgleda mi, da zbilju tkajemo od ovakvih riječi i kroz njih se svijet 
čini jednostavan, bez tajni. 

Takvo gledanje na zbilju često nam je svakodnevnica, možda zato jer se u 
svijetu takvih dimenzija osjećamo sigurni i bez straha da će nam neka 
nepoznata sila poremetiti ustaljenu svakodnevnicu. Promjene ponekad znaju 
biti vrlo bolne. 

Naučili smo se sigurnosti. Ona se nametnula kao vrhovna norma 
svekolikog življenja. U prilog tome govori i ona vježba, koju smo kao 
osnovci često prakticirali: Ništa nas ne smije iznenaditi. 

Nekad nas ponešto ipak iznenadi. To može biti široki spektar izvanrednih 
situacija; nečija smrt ili rođenje, ili kad podivlja priroda. Tada se iskrivi i 
sam život, jer više ne teče uobičajeno, jer je nečim uznemiren... Netko tada 
osjeti strah, a netko drugi, pak, mistično iskustvo. 

Svi se mi gibamo između ove dvije zbilje, između straha i mističnog 
iskustva; netko češće, netko rjeđe. Različito se, zahvaćeni njima, i 
ponašamo. Jedni, kad dožive unutar svoga života stvari koje nisu dio 
svakodnevnice, bivaju njima fascinirani, istražuju ih, puštaju ih da govore, 
dok drugi hitro žure "natrag", u ustaljenost na koju su navikli. Da pojasnim: 
Mi živimo život koji zna biti jednoličan i monoton, ali nas ponekad iznenadi 
neuobičajenostima. Naš stav prema takvim situacijama govori ponajviše o 
nama samima - koji dopuštaju da budu zadivljeni, bili bi više pjesnici, a 
ostali samo obični smrtnici - ali i one same govore o sebi. Tako bismo cijeli 
taj kontekst našeg života, te običnosti i neobičnosti koje pletu naš dan mogli 
nazvati mističnost zbilje, bez obzira da li nas ista plaši ili zadivljuje. 

Kako kazati nešto o njoj ili je prepoznati u moru života? Kako je dokazati 
vječito spremnom racionalističkom umu ili je, jednostavno, pokazati prstom, 
kao omeđenu i vidljivu stvarnost? Nikako, mislim. Najviše što možemo jest 
barem naznačiti neke obrise, pokazati je maglovitu, ostaviti da se sama 
otkrije u životu pojedinca. 

Mističnost zbilje drugačije je, neopipljive prirode. Otkriva se munjevito i 
opet se brzo povuče u tamu. Ona kao da je slika svih naših nutarnjih snaga i 
mogućnosti: ona je slabost i jakost, tuga i veselje, moć divljenja i simpatije, 
moć ljubavi, zamišljanja, moć koja može prebaciti naš duh u neko drugo 
vrijeme i prostor. 

Mi nismo samo djeca ovoga svijeta; naši korijeni sežu puno dublje i dalje. 
I to usprkos novovjekovnim empiričkim naprezanjima! 

Ukazati na te korijene, uvjeriti najprije samog sebe u njihovu stvarnost, 
nije lak zadatak. Vidjeti u dobro poznatom čovjeku, punom mana i slabosti, 
brata Kristova, vidjeti u malenom djetetu budućeg strogog i snažnog oca, ili 
u vlastitoj majci staricu jest snaga koja je sposobna izaći iz nas, ponovno 
nam se vratiti i tako nas učiniti bogatijima za novu dimenziju zbilje. 

Vidjeti, ili bolje, naslutiti da ništa nije onakvo kakvim se samo u zbilji 
pokazuje, naprotiv, da je sve u životnom gibanju, u promjeni, dokaz je 
opstojnosti druge, božanske prirode, koja stanuje u nama: ona mijenja, i daje 
nam do znanja da valja računati i s onim što se ne da vidjeti očima, niti 
opipati rukama. 

Svijet nam je darovan u svojoj jednostavnosti. Tumačimo ga riječima 
kuća, stablo, rijeka, čovjek... Jednostavnim riječima, koje ne zbunjuju, koje 
lako primimo, koje se hitro s nama sužive. Ali svijet ima i svoju drugu 
dimenziju, koju iz sebe iznjedri čovjek. Jednostavni svijet, shvaćen 
jednostavnim riječima, njegova druga, božanska priroda u sebi obogati i 
promijeni: od ravnice nastane polje, od hrpe kamena kuća. Sam čovjek biva 
zahvaćen tom promjenom. 

Mističnost zbilje je moć koja se buni protiv naviknutosti da vidimo stvari 
samo onakvima kakve se pokazuju našim tjelesnim osjetilima. Ona rađa 
otvorenošću, koja prihvaća đarovanost novog i u novom otkriva darovanost 
dobrog. Ona je hvala Božjem stvaranju: svijet je lijep, i pun dubokog smisla, 
a Bog je velik, jer gaje takvog stvorio. 

Čini mi se da je Siromašak iz Asiza u sebi utjelovio radost za darovano i 
otvorenost za buduće. Prvenstveno zato, jer mu je život bio klica, čiji se plod 
osjeća i danas, i jer je živio opijen mističnošću svijeta, kojoj iskazuje ljubav 
u svojoj "Pohvali stvorova". 


fra Darko Poljak 


D. Runje, U duhu jezika 

U DUHU JEZIKA 

Događajem oko izgradnje babilonske kule jezik je postao uzrokom 
nerazumijevanja među ljudima. Ljudi su počeli govoriti različitim jezicima 
te jedni druge nisu razumjeli. Jezik je time postao jedna strana misterija zla. 
Nadvladavanje takvog stanja potraga je za zajedničkim jezikom. 

Poznate su entuzijastičke težnje esperantista, koji se, mada jednim 
umjetnim načinom, nadaju iz više različitih jezika kombinirati jedan 
zajednički (esperanto i dolazi od latinske riječi sperare što znači nadati se). 
Blizak nam je i primjer latinskog jezika u Katoličkoj Crkvi kojim se htjelo 
“una voće” slaviti Boga u svim narodima nastojeći svladati babilonsku 
pomutnju, ali zanemarivši pritom slavljenje Gospodina u svim jezicima. 
Stoga su neki na tuđem jeziku Boga slavili, a na vlastitom psovali. No, 
slaviti Gospodina svi jednim jezikom ili svim jezicima, danas nije makar 
liturgijski problem, te je bespredmetno o tome raspravljati. 

Nadalje smo svjedoci kako poneki jezici uzimaju maha i nameću se, iz ne 
samo praktičnih razloga, ako ne cijelom, a ono jednom određenom svijetu. 
Tako je u poslovnom svijetu zavladao engleski jezik, koji je uzeo maha i na 
drugim područjima. 

Na duhovskom općem kapitulu franjevačkog Reda 1991. u San Diegu, 
koji se održava svakih šest godina pozabavilo se i pitanjem jezika, te se 
odlučilo do slijedećeg kapitula 1997. g. točno odrediti na kojim će se 
jezicima moći govoriti na kapitulu. Dok je u Crkvi vladao latinski jezik, 
takvoga problema nije bilo. Ipak, postojao je drugi problem, a to je što svi 
fratri ipak nisu tako dobro ovladali latinskim jezikom. Taj problem, ovdje 
sasvim praktične naravi, prisutan je i u svim drugim sličnim slučajevima, 
primjerice u organizaciji Ujedinjenih naroda. Stoga je uloga tumača i 
prevoditelja na takvim sastancima nezamjenjiva. 

Poslovica “koliko jezika znadeš toliko ljudi vrijediš” u tom je smislu 
duboko istinita. U sebi je bogata značenjem i puno je više od poticaja da se 
kupi što više gramatika i rječnika stranih jezika, te se žustro prione za 
svojevrsnim višestručenjem vlastite osobe. Činjenica da čovjek želi naučiti 
jezik nekog drugog stranog čovjeka nije znak samo vlastitog koristoljublja. 
To je znak poštivanja dotične osobe i njezina načina shvaćanja. Znak da se 
želi poništiti ono što ljude međusobno otuđuje i čini ih strancima. Različiti 
jezici, naime, nisu samo drukčija izražavanja iste stvarnosti. Jezik je i odraz 
vlastitog pogleda u svijet i život. 

Za primjer neka posluži degradacija jezika kakva se doživljava u psovci. 
Takav pogled na svijet potpuno odudara od kršćanskog nazora. To je jasno, 
jer kršćanski pogled nije ni u kom slučaju proklinjanje i psovanje stvorenja i 
događaja. Kršćanstvo je slavljenje i navješćivanje Božje riječi i u zgodno i u. 

kako kaže Pavao, nezgodno vrijeme. Zaključak je sasvim jednostavan: 
Kršćanin ne psuje. Nažalost, ne može se reći obrnuta tvrdnja, a ta je da je 
onaj koji ne psuje kršćanin. Ne stoga što bi bio vjernik neke druge 
vjeroispovjesti, nego jer upravo ima onih koji se nazivaju kršćanima, a 
psuju. Ako je jezik izražaj čitava pogleda na zbilju onda je problem psovača 
jako indikativan. 

Riječ je, dakle, o jeziku pojedinca. Jezik je, naravno kolektivna svojina i 
stvar je komunikacije. Ipak, svaki čovjek ima vlastiti način govora i vlastiti 
rječnik. To je stoga jer svatko ima vlastiti način razmišljanja. Ovim se ne želi 
izdvojiti čovjeka iz njegove okoline i promatrati ga kao nešto nedodirljivo. 
Jezik se zapravo i uči od okoline, slušanjem. Jezik je bitno stvar ljudske 
društvenosti i to se ne da osporiti. Potreba čovjeka da govori ne samom sebi, 
nego nekom drugom različitom od njega, oslonac je jezika. No, s druge 
strane kad dvoje čine istu stvar nije isto. Tako i kad dvoje govori iste riječi 
nije isto. Lako dolazi do toga da slušatelj ne shvati sasvim točno ono što mu 
se želi reći. Ili onaj koji govori nije dobro izrazio svoje misli? To je 
nerazumijevanje koje se dade riješiti samo ako sugovornici nauče jezik jedan 
drugoga. Proizlazi da je učenje tuđeg jezika korak k uspostavi sklada 
narušena babilonskim događajem. Tu se ne radi o tom da li netko govori 
hrvatski ili, recimo, francuski. Radi se o prihvaćanju egzistencije drugoga. 
Čovjek zapravo egzistira izričući se, existere lat. među ostalim znači 
pokazati se. Reći ćemo iskazati se ili izreći se. Razumjeti nekoga ne može se 
ako se ne prihvati njegova egzistencija, tj. izricanje njegove osobe. Jezik 
zapravo izdaje čovjeka u najstvarnijem izdanju. Stoga je diskriminacija radi 
jezika ili sustavno zatiranje drukčijeg jezika pravi zločin. 

Trebaju li onda svi ljudi skupa početi tražiti zajednički jezik ili je rješenje 
u međusobnom učenju jezika jednih i drugih? Cilj je pronaći takvo rješenje 
koje će od jezika koji je kao uzrok nerazumijevanja, misterij zla učiniti da 
jezik postane blagoslov, simbolom razumijevanja i međusobne ljudske 
suradnje. 

Odgovor na ovo pitanje može se naći u izvještaju o silasku Duha (usp. Dj 
2, 1-13). Iko je ikad bio u prigodi kad je morao iznaći način kako se 
razumjeti s osobom koja govori tuđim jezikom, ako je zaista želio da dođe 
do pravog razumijevanja, morao je osjetiti djelovanje Duha. Silazak Duha u 
prilici ognjenih jezika nije tek privremeno izabrana pjesnička figura. Duhom 
je prevladana ljudska podijeljenost i ljudski je rod oslobođen od babilonskog 
prokletstva. 

Apostoli su govorili tuđim jezicima “kako ih je već Duh nadahnjivao da 
govore” a različiti su ih narodi čuli kako svatko govori njihovim jezikom o 
veličanstvenim Božjim djelima. Razumijevanje i izmirenje nastaje jezikom 
Duha. To je zajednički jezik koji svatko razumije na svom jeziku. Pjesnički 

rečeno, to je jezik srca i najdubljih ljudskih čežnja. Ukratko to je ljubav, jer, 
parafrazirajući Pavlov hvalospjev ljubavi, kad bih jezike sve govorio, a 
ljubavi ne bih imao nitko me ne bi razumio. 

Reakcije na djelovanje Duha bile su dvojake. Jedni su bili zapanjeni, 
začuđeni i zapitali su - “što bi to moglo biti?”. I od takvih se moglo očekivati 
da će poželjeti naučiti jezik razumijevanja. Drugi su pak htjeli reći kako 
imaju odgovore na sva pitanja pa su, podrugujući se, na svoj način riješili 
nedoumicu prvih. Rekoše: “Napili su se slatkog vina” i nisu ih dalje slušali 
te ostadoše vjerni Babilonu. 


fra Domagoj Runje 



Jranjinim stopama. 

FRANJINA ANTROPOLOGIJA 


"Što je čovjek da ga se spominješ, sin čovječji te ga pohodiš?" (Ps 8,5) 
pitao se psalmist prije mnogo stoljeća. Što je čovjek? - vječno je pitanje. 
Svako povijesno razdoblje, svaki filozofski sustav, svaka religijska struja i 
nadasve svaki pojedinac postavlja to pitanje. Odgovori su brojni i različiti, 
vrlo često međusobno proturječni. 

Živimo u vremenu kada se to pitanje postavlja s posebnim nabojem. 
Može se slobodno ustvrditi da je briga za čovjeka jedno od obilježja kulture 
našega vremena. Filozofija, teologija, humanističke znanosti nastoje 
osvijetliti podrijetlo, odredište i čovjekovu konkretnu bitnost. Svi humanizmi 
našega vremena doista su zaokupljeni traženjem odgovora na pitanje: tko je 
čovjek? Usprkos svim tim naporima, današnji čovjek, svjestan svojih 
mogućnosti i svojih sposobnosti i u čiju svijest prodire sve dublje vlastito 
dostojanstvo (DH l) 1 , uočava istovremeno nedostatak poštovanja, 
nepoštivanje vlastitoga dostojanstva, nedostatak smisla vlastitoga postojanja 
(GS 4) 2 . Sve to upućuje da je čovjek i dalje ostao zagonetan i nepoznat. "No 
što je Čovjek? On je o sebi izrekao i izriče mnoga mišljenja, različita, pa i 
suprotna, u kojima se često ili toliko uzvisuje, da sebe smatra apsolutnim 
mjerilom ili se snizuje do očaja, odakle je tjeskoban i smeten" (GS 12) 
ustvrdili su oci Drugog vatikanskog sabora. 

Nakana je ovih redaka, pomoću svetoga Franje, produbiti kršćansko 
poimanje čovjeka, nadajući se evanđeoskom odgovoru na pitanje: tko je 
čovjek? 

To pitanje ne postavljamo političaru, antropologu, filozofu ili teologu “od 
zanata”, nego čovjeku vjere, Franji mističaru, čovjeku koji meditirajući 
Božju Riječ pronalazi odgovore na bitna čovjekova pitanja. 

Napomenimo odmah da nije u modi, niti je opće mišljenje, da bi sv. 
Franjo nudio vrijedne i poticajne upute obzirom na čovjeka, nama, ljudima 
dvadesetog stoljeća, te da bi takve upute mogle doprinijeti izmijenjenju 


1 Deklaracija Dignitatis humanae o vjeskoj slobodi Drugog vatikanskog koncila. 

2 Pastoralna konstutucija Gaudium et spes o Crkvi u suvremenom svijetu Drugog 
vatikanskog koncila. 

odnosa prema čovjeku i drukčijem promatranju istoga. Smatramo, međutim, 
da Asižanin, svojim razmišljanjem o čovjeku, može dosta pomoči nama o 
nama samima. 

U školi riječi Božje sv. Franjo je naučio promatrati u svakom čovjeku- 
bratu Kristovu sliku. Kao čovjek vjere, na pitanje tko je čovjek, on odgovara: 
brat kojeg treba prihvatiti kao dar (Or 14) 3 i kojeg treba ljubiti (Or 2). 

Franjo u svojim spisima ne promatra neovisnog čovjeka, čovjeka koji je 
svrha i cilj samom sebi. Za njega takav čovjek ne postoji. Ako govori o 
čovjeku, onda ga vidi uvijek u odnosu s Bogom što je oznaka ondašnjeg 
promatranja čovjeka 4 . To će uvjerenje Franjo vrlo lijepo izraziti ovim 
riječima: “jer kolik je čovjek pred Bogom, toliko vrijedi i ništa više” (Op 
XIX,2) 5 . 

Samo u odnosu s Bogom čovjek uspijeva otkriti vlastiti identitet jer 
"Sveto pismo, naime, uči da je čovjek stvoren na sliku Božju" (GS 12), 
proizišao je iz njegove ruke i samo u odnosu sa svojim Stvoriteljem otkriva 
sebe samoga. Štoviše "kad je Bog zaboravljen, stvorenje postaje 
neshvatljivo" (GS 36). 

Shvaćanje čovjeka 

Nakana nam je ovdje iznijeti nekoliko povijesnih podataka o shvaćanju 
čovjeka u XII. stoljeću, tj. u vremenu kada je živio sv. Franjo i samo njegovo 
poimanje čovjeka. To je neizbježno učiniti jer je i Svetac zasigurno poznavo 
ondašnju sliku o čovjeku da bi mogao stvoriti vlastitu sliku o čovjeku. 

U vrijeme sv. Franje općenito je bio prihvaćen metafizički dualizam, 
čovjek je sastavljen od tijela i duše. Duša je, međutim, nadređena tijelu i 
bitna je za čovjeka. Ona je načelo postojanja. Za sve autore metafizičkog 
dualizma duša je tvar koja je različita i superiornija od tijela. No taj dualizam 
ne shvaća tijelo kao zatvor duše u platonskom smislu nego se odnosi duše i 
tijela promatraju na crti sv. Augustina 6 . Uz to su postojale dualističke struje. 


3 Oporuka sv. Franje. Svi Franjini tekstovi uzeti su iz Spisi sv. Oca Franje i sv. 
Majke Klare Asižana (Symposion, Split 1988.). 

4 U XII. stoljeću nije postojala samostalna znanost o čovjeku. Čovjek je bio objekt 
studija samo u odnosu s Bogom. Poznavanje čovjeka i Boga usko je vezano: radi se 
o dvije nedjeljive znanosti, podređene jedna drugoj. Ne postoji, dakle, antropologija 
bez teologije. R. Zavalloni, L'uomo e ii suo destino nel pensiero francescano 
(Edizioni Porziuncola, Assisi 1994.) 112. 

3 Opomene sv. Franje. 

6 Ugo di San Vittore je jedan od predstavnika te crte. Prema njoj tijelo i duša 
stvaraju savez i sjedinjenje prijateljstva. Duša boravi u tijelu i njega oblači kao da bi 
bilo odijelo. Tijelo nije neprijatelj duše, nego se sjedinjuju u zajedništvo prijateljstva 

kao ona Katara, koje stavljaju dušu i tijelo u snažnu suprotnost i * * * * * 7 . U vrijeme 
sv. Franje tijelo i materijalna stvarnost ljudskog postojanja vrlo često se 
podcjenjivalo i promatralo u negativnom svjetlu 8 . 

Franjo dijeli stvorene stvari na duhovne i tjelesne (NPr XXIII, 2) 9 . U 
čovjeku također vidi dvije sastavnice, tjelesnu i duhovnu (Op V,l). Duhovnu 
sastavnicu naziva raznim imenima: "spiritus", "cor", "mens", a tjelesnu 
"corpus", "carne" 10 . Franjo, međutim, nikada ne suprostavlja tijelo duši, niti 
govori o podređenosti jedne drugoj. On čovjeka gleda u jedinstvu 11 . 


i to sjedinjenje proizvodi radost. Duša oživljuje tijelo i njime upravlja. Ali duša se 

osjeća poniženom zbog tog sjedinjenja s tijelom, nevaljanom materijom, ukoliko je 

puna nedostataka i nesavršenosti. Prema toj koncepciji, tipičnoj za Augustinovu 
misao o čovjeku, sjedinjenje između tijela i duše nije bitno, nego slično onom 

sjedinjenju u braku ili u prijateljstvu, gdje sastavnice čovjeka utječu jedna na drugu i 

oblikuju ljudsku osobu, premda istovremeno ostaju ono što jesu. Vidi Zavaloni, 

L'uomo e ii suo destino , 1 15-116. 

7 Radi se o katarskom dualizmu. Manihejski su nauk prihvatili katarski heretici kao i 
svi drugi koji su propovjedali radikalni asketizam, gdje je duša suprostavljena tijelu i 
duh materiji. Prema toj nauci, čitava priroda, sve ono što ima veze s tjelesnošću, jest 
djelo zlog boga, đavla suparnika boga dobra, od kojega su proizišle samo duhovne 
stvarnosti. Vidi R. Pazzelli, San Francesco e ii Terz'Ordine. II movimento 
penitenziale pre-francescano e francescano (Edizioni messaggero Padova 1982.) 
114-117. 

8 Vidi C. Gniecki, Visione delVuomo negli scritti di Francesco d'Assisi 
(Antonianum, Roma 1987.) 121-144. Problematika tjelesnosti može se promatrati 
pod dva temeljna vida: 1. ljudska tjelesnost viđena kao prisutnost u svijetu i kao 
sredstvo čovjekova odnosa s drugim stvorenjima; 2. tjelesnost viđena u odnosu s 
Bogom. Tjelesnost je tu sredstvo susreta s Kristom; ljudsko tijelo u službi 
nasljedovanja Isusa Krista. 

9 Nepotvrđeno Pravilo sv. Franje. 

lt} Ta dva termina, tijelo i put, u spisima sv. Franje susrećemo u dvije perspektive. 
Prva je biblijsko-religiozna prema kojoj tijelo i put izražavaju negativno držanje 
pred Bogom. Čovjek u svojoj ukupnosti, tijelo i duša, odbija poslušnost Bogu dajući 
prednost vlastitome ja. Tijelo je oholost. Franjo jasno govori da je tijelo protivno 
duhu Gospodnjem i poziva živjeti po "duhu" a čuvati se "mudrosti tijela". Druga je 
perspektiva antropološko-religiozna po kojoj su tijelo i put jednostavno tijelo, 
mjesto, u kojem živi duša. Kod Franje možemo otkriti dva držanja prema tijelu: prvo 
pozitivno u kojem je tijelo brat; i drugo negativno u kojem je tijelo magarac, 
neprijatelj duše. Vidi G. Iammarrone, "Corpo", Dizionario francescano (Edizioni 
messaggero, Padova 1983.) 253-266. 

11 Za Franju, biblijskog čovjeka, čovjek je jedinstven, nedjeljiv. On je kao i 
biblijska vizija čovjeka daleko od svih dualističkih koncepcija. Prema Bibliji čitav 
se čovjek pokazuje u svakom svom dijelu. Prisutan je čitav u svakom svojem 
djelovanju. Vidi B. Maggioni, Uomo e societa nella Bibbia (Jaca Book, Milano 
1991.) 14. 

I ek kada Franjo govori o duhovnom životu, može se uočiti nekakvo 
lazli kovanje između tijela i duše: " Sveta poslušnost suzbija svaku tjelesnu i 
putenu volju, te drži svoje tijelo umrtveno i spremno da se podloži duhu i 
svome bratu" (PKr 14- 15) 12 

Razmimoilaženja između sastavnica čovjeka nastaju između duha tijela, 
pale naravi čovjeka i Duha Gospodnjega. Te naklonosti pale naravi čovjek 
mora ovladati podređujući tijelo duhu. Zadaća je čovjekova ponovno 
uspostaviti jedinstvo između tijela i duha (Op V, 1-2). Primjer takvog 
skladnog jedinstva vidimo u samom životu sv. Franje kojeg Celano ovako 
opisuje. 1 oplina je naime duha već toliko učinila tijelo gipkim da je, dok je 
duša žeđala za Bogom, sve većma za njim žeđalo i ono presveto tijelo" (2 
Cei 129). 

Dakle, iako Franjo razlikuje tjelesni i duhovni elemenat, čovjeka 
pi ornati a kao jedno. Čitav čovjek, čitava osoba treba biti uključena u 
duhovni život. I samo Franjino obraćenje to jako lijepo potvrđuje: "ono što 
mi se činjaše odurnim pretvori mi se u duševnu i tjelesnu slast" (Or 3). 

I u ljubavi prema Bogu Franjo, kao biblijski Čovjek, uvlači cijelu osobu s 
njezinim tjelesnim i duhovnim snagama: "Budi volja tvoja kako na nebu 
tako i na zemlji: da te ljubimo svim srcem misleći uvijek na tebe; svom 
dušom, čeznući uvijek za tobom; svim umom, upravljajući prema tebi sve 
svoje nakane tražeći u svemu tvoju slavu; i svom snagom svojom, trošeći 
svoje sile i osjećaje duše i tijela na službu tvoje ljubavi i ni na što dru a o" 
(TO 5) 13 . 

Sudjelovanje u Euharistiji također uvlači cijelu osobu, tijelo i dušu. Isus 
želi, veli on, "da ga primamo čista srca i neokaljana tijela" (PV II, 14) 14 . 
Čovjek u svom jedinstvu i potpunosti prima Sina Božjega, prima ga u čistom 
sicu i neokaljanom tijelu, prima ga čitavom osobom potpuno usmjerenoj 
prema Bogu. 

Problem ljudskog tijela i materijalnih stvari bijaše jako naglašen u 
Franjino vrijeme. Tjelesna se stvarnost, materijalni dio čovjeka, recimo tako, 
podcjenjivala i predstavljala u negativnom svjetlu. Nadasve Katari 
osuđivahu tijelo, smatrahu ga paklom kojega se treba osloboditi preko patnje 
i smrti 15 . 


12 Pozdrav krepostima sv. Franje. 

A " Tumačenje očenaša sv. Franje. 

14 Pismo vjernicima II sv. Franje. 

^ alare sy ij e t nije ništa drugo doli kraljestvo boli jer duh, zatvoren u materiju, 
pati u iščekivanju otkupljenja. Duh i materija se bore bez predaha čitavoga života, 
pripremajući trenutak oslobođenja čiji je predstavnik smrt. U shvaćanju katarskog 
dualizma postoji neslaganje između sljedbenika "radikalnog dualizma" i sljedbenika 

Čini se da je Franjina misao sasvim suprotna. On gleda na ljudsko tijelo 
kao na nešto pozitivno. Koji motivi Franju navode na suprotne zaključke i na 
to da predloži M novi" način gledanja na ulogu tijela? 

Čovjek je stvoren na sliku Božju. Bog je u određenom povijesnom 
trenutku odlučio pokazati se u tijelu i postaje čovjekom zahvaljujući svojoj 
tjelesnosti, ljudsko mu tijelo dopušta da bude vidljiv: “I kao što se je svetim 
apostolima pokazao u pravom tijelu, tako se i sada nama pokazuje u svetom 
kruhu. I kao što su oni svojim tjelesnim pogledom vidjeli samo njegovo 
tijelo, ali su, promatrajući duhovnim očima, vjerovali da je on Bog; tako i 
mi, gledajući tjelesnim očima kruh i vino, gledamo i čvrsto vjerujemo da je 
tu živo i istinito njegovo presveto tijelo i krv.” (Op I, 19-21). 

Naše nam tijelo dopušta odnos s drugim osobama i sa svim stvorenjima. 
Franjo promatra konkretnoga čovjeka: muškarca i ženu, a ne samo duhovno 
stvorenje. On naglašava vrijednost fizičkog kontakta među osobama, osjeća 
potrebu da bude blizu drugima. Promatra ljudsko tijelo kao sredstvo koje 
dopušta čovjeku da uđe u odnos sa svim stvorenjima. Pjesma stvorova jest 
snažna potvrda vrijednosti stvorenih stvari i čovjekova odnosa s njima. 
Čovjek koji isplivava iz te pjesme jest čovjek koji je svjestan da nije samo 
duh nego i tijelo, čovjek koji ima oči i njih otvara da bi gledao i meditirao 
cijeli svijet sastavljen od dragocjenih, lijepih i dobrih djela. U Pjesmi 
stvorova čovjek se osjeća dijelom stvorenoga, on je zapravo brat svakom 
stvorenju 16 . 

Tijelo čovjeku, nadalje, služi da može susresti prisutnoga Krista u ovome 
svijetu "na ovom svijetu ne vidim ništa tjelesnoga od samoga Svevišnjega 
sina Božjega osim presvetog tijela i presvete krvi njegove” (Or 10; usp. 


"ublaženog dualizma". Prema prvome postoje dva principa, dva boga, jedan dobra a 
drugi zla. Od vječnosti razdijeljeni, suprotni, nepomirljivi. Obzirom na čovjeka prvi 
bi stvorio duhovnu dušu, a drugi materijalno tijelo. Za sljedbenike umjerenog 
dualizma Bog je najviši i jedini početak, stvoritelj duhovnoga svijeta i, u njemu, 
đavla. Đavao, pobunivši se protiv Boga, organizirao bi četiri elementa koji 
sačinjavaju materiju, koja je zarobila duhove. Za sve Katare, čitav svijet, sve ono što 
je materija, a time i ljudsko tijelo je zlo. Život je đavolska manifestacija, a ljepota 
svijeta đavolska zamka. Iz te dualističke vizije stvarnosti proizlazi dualistički pogled 
na čovjeka. Čovjek je propala duša, zatvorena u materiju, u tijelo. U takvom pogledu 
na čovjeka nalazi se razlog izravne mržnje protiv materije. Taje izravna mržnja 
dovela Katare i do nijekanja stvarne Kristove prisutnosti pod prilikima kruha i vina. 
Odatle strogi asketizam koji ima svrhu sudjelovanja u oslobođenju koje se sastoji u 
odvajanju duše od materije. Vidi Zavaloni, L'uomo e ii suo destino , 1 17-119. 

16 Vidi E. Doyle, Francesco e ii Cantico delle creature. luno della fratellanza 
universale (Assisi 1982.) 56-78. 

PK1 17 3), a isto tako da ga primi ne samo čistim srcem nego i neokaljanim 
tijelom (PV 11,14). 

Kako bi čovjek mogao nasljedovati Isusa Krista potrebno je da u 
nasljedovanje uvuče cijelo svoje biće (usp. SMG 18 ; NPr XVI, 14; PV II 40; 
Op VI, 2). Sasvim je jasno iz tih tekstova kako nasljedovanje Isusa Krista 
uključuje darivanje vlastitoga života, neprestanu borbu protiv tjelesnih 
napasti i prihvaćanje patnje. Na taj način i ljudsko tijelo ispunjava Božju 
volju. 

Za Franju ljudsko je tijelo sredstvo kojim se Bog služi da bi ga oblikovao 
i odgojio: “A bolesnog brata molim da na svemu zahvaljuje Stvoritelju i 
kakva ga hoće Gospodin, neka želi da takav bude - zdrav ili bolestan - jer 
sve koji su određeni za vječni život Bog poučava ostanima bičeva i bolesti i 
duhom skrušenosti kao što kaže Gospodin: Ja korim i popravljam koje 
ljubim (Otk 3,19)” (NPr X, 3). 

Kada je on sam bolestan, prihvatio je bolest kao izraz Božje volje i znak 
svoje ljubavi. Patničko tijelo postaje sredstvo čišćenja i ujedinjenja s Bogom. 
Naravno da Franjo dopušta upotrebu lijekova, kao što je i sam to radio, ali s 
nakanom da se, bilo bolest, bilo zdravlje prihvati kao izraz Božje volje. 
Liječenje, međutim, nikada ne smije učiniti to da čovjek zaboravi dušu i 
vlastito spasenje (usp. NPr X, 3-4). 

U Franjinoj misli nema mjesta preziranju tijela, nego štoviše nailazimo na 
veličanje i vrlo pozitivno vrednovanje ljudskoga tijela. On nikada ne 
suprostavlja tijelo, čovjekovu tjelesnost, duši, niti, u ontološkom smislu, 
govori o podređenosti tijela duši ili obratno. Za Franju čovjek je jedinstvo, 
kao stvorenje, kao djelo Gospodnje, pa i onda kada se udaljuje od svoga 
Stvoritelja čineći grijeh koji ima korijen unutar same ljudske osobe. 

Čovjekova veličina i dostojanstvo 

U teološkom pogledu za Franju svaka ljudska osoba dobija svoje 
dostojanstvo ne prema staleškom podrijetlu, prema onome što radi, što ima, 
što zna..., nego budući je sin samoga Oca, Boga Stvoritelja, svaka ljudska 
osoba ima isto dostojanstvo, istu ontološku vrijednost. "Gospođine kralju 
neba i zemlje, zahvaljujemo ti radi tebe samoga, što si po svojoj svetoj volji i 
po jedinome svome Sinu s Duhom svetim stvorio sve duhovno i tjelesno i 
što si nas, stvorene na svoju sliku i priliku, postavio u raj" (NPr XXIII, l) 19 . 

17 Pismo klericima sv. Franje. 

Služba muke Gospodnje sv. Franje. 

‘ U Franjino vrijeme vrijednost su i dostojanstvo čovjeka proizlazile rođenjem. 
Ljude se dijeli na "boni homines - dobri ljudi" i "hominis populi - pučani". Rođenje i 

Franjo ispovijeda svoju vjeru u Boga Stvoritelja svega bilo duhovnoga, bilo 
materijalnoga. Samo je Bog stvoritelj. Istinsko se, dakle, čovjekovo 
dostojanstvo ne sastoji u tome da li je on bogat ili siromašan, pravedan ili 
grješnik, prijatelj ili neprijatelj, kršćanin ili nekršćanin, nego u tome daje sin 
jedinoga Oca, onoga na nebu. Franjo čovjekovu vrijednost i dostojanstvo 
traži u stvaranju, u postojanju, a ne u posjedovanju. 

Franjino je polazište teološko. On je shvatio čovjekovu veličinu, svakoga 
čovjeka, meditirajući nad Božjim ponašanjem, nad njegovom ljubavlju i 
njegovim savezom. 

Bog nije stvarao iz nužde nego slobodnom odlukom vlastite volje. Prema 
njemu stvaranje čovjeka može se opravdati samo ljubavlju kojom Bog ljubi 
čovjeka. Ista je ljubav gurnula Boga da dadne svoga Jedinca za naše 
spasenje: "I zahvaljujemo ti, kao što si nas po svome Sinu stvorio, da si tako, 
po svojoj svetoj ljubavi kojom si nas ljubio, učinio da se on, pravi Bog i 
pravi čovjek rodi...” (NPr XXIII, 3). 

No Franjo se tu ne zaustavlja. On čini još jedan izvanredni korak. 
Veličinu i dostojanstvo čovjeka ne vidi samo u tome da je izišao iz Božje 
ruke kao stvorenje nego još uz to veli da je čovjek stvoren na sliku i priliku 
Isusa Krista. Zanimljivo je, doista, to njegovo razmišljanje o čovjeku 
stvorenu na sliku i priliku utjelovljene Riječi. Kristološko tumačenje 
Postanka 1,26 dopušta sv. Franji da izrekne još jednu veliku istinu obzirom 
na čovjekovo dostojanstvo: "Gledaj, čovječe, na koliku te je uzvišenost 
postavio Gospodin, jer te je stvorio i oblikovao na sliku svoga ljubljenoga 
Sina i na njegovu priliku s obrzirom na duh" (Op VJ) 20 . Krist je, dakle, 
model prema kojemu se Otac nadahnuo stvarajući čovjeka. Čovjekovo je 
tijelo stvoreno na Kristovu sliku, a duh na njegovu priliku. Krist, Bogo- 
Covjek, jest čovjekov model u tjelesnosti i u duhovnosti. Čitav, dakle, 
čovjek, tijelo i duša, nalazi svoj model u Kristu. 

Je li Franjo izvoran? Možda bi se moglo reći da u neku ruku i jest iako 
nije on prvi koji vidi u Kristu čovjekov model 21 . Njegova se izvornost 


posjed čine čovjeka dobrim čovjekom, dok se "pučanima" ne pridaje ne samo 
nikakvo značenje nego su također i bez ikakve ljudske vrijednosti. Vidi M. Bartoli, 
Chiara d'Assisi (Roma 1989.) 29-30. 

Taje Opomena bila objekt proučavanja na simpoziju održanom u Rietiu, 19-21. 
travnja 1985. godine. Vidi Val torta, A. U., "L'uomo creato ad immagine del Figlio 
"secondo ii corpo” negli scritti di Francesco d'Assisi (Approccio per un'antropologia 
cristica)", L'uomo e ii mondo alla luče di Cristo (a cura di V. Battaglia, Vicenza 
1986.) 151-226. 

21 Prema Tertulijanu Riječ je stvorila čovjeka na svoju buduću sliku i priliku, tj. na 
sliku i priliku utjelovljene Riječi, Adversus Marcionem (PL 2, 547) 5,17; De 
Baptismo, 5,7 (PL 1,1313). Preuzeto iz Conti, Temi di vita e spiritualita del 

sastoji u tome da je uspio otčitati Božju ljubav prema čovjeku 22 , kao i ono 
što je Bog objavio o samom sebi, stvaranju i čovjeku. Prosvijetljen Božjom 
riječju on može reći da je Krist čovjekov model. Spomenimo ovdje dva 
teksta. Evo što kaže sveti Ivan: "U početku bijaše Riječ i Riječ bijaše u Boga 
i Riječ bijaše Bog. Sve postade po njoj i bez nje ne postade ništa. Svemu što 
postade u njoj bijaše život" (Iv 1, 1.3.4); a sveti Pavao: "Ta u njemu je sve 
stvoreno na nebesima i na zemlji" (Kol 1,15-16; usp. Ef 1,37; 1 Kor 8,6). 
Vjera u sveopće bratstvo, utemeljeno na sveopćem Božjem očinstvu i Kristu, 
"prvorođencu među mnogom braćom" (Rim 8,29), gura Franju da u sebi i u 
drugima hrani duboko poštovanje prema čovjeku i da u njemu vidi doista 
veličinu i dostojanstvo. 

Nadalje, čovjekova uzvišenost i dostojanstvo potkrijepljeni su činom 
Utjelovljenja i Otkupljenja, jer Bog pokazuje, ne samo u činu stvaranja, nego 
i u Utjelovljenju i Otkupljenju svoju veliku ljubav prema čovjeku. Stvaranje 
i utjelovljenje, u spisima sv. Franje, međusobno su usko povezani. Očeva 
ljubav prema čovjeku jest elemenat koji ih ujedinjuje. Ta se Božja ljubav 
pokazuje u stvaranju i utjelovljenju Sina. Franjo to ovako izražava: "I 
zahvaljujemo ti, kao što si nas po svome Sinu stvorio, da si tako, po svojoj 
svetoj ljubavi kojom si nas ljubio, učinio da se on, pravi Bog i pravi čovjek, 
rodi od slavne vazda Djevice preblažene svete Marije i što si htio da kao 
zarobljenici budemo otkupljeni njegovim križem, krvlju i smrću" (NPr 
XXIII, 2-3). 

Svoje razmišljanje o čovjekovoj uzvišenosti i dostojanstvu Franjo 
zaključuje sakramentom Euharistije u kojem vidi neprestani čin 
Utjelovljenja kojim je Bog pokazao koliko je velik čovjek. "Kruh naš 
svagdanji, ljubljenoga Sina svoga. Gospodina našega Isusa Krista, daj nam 
danas: na spomen, na razumijevanje i na poštivanje ljubavi koju je pokazao 
prema nama i svega što je za nas rekao, učinio i pretrpio" (TO 6). Dola za k 


Jrcmcescanesimo delle origini (Edizioni Dehoniane, Roma 1996.) 222-223. Osim 
I ertulijana, obzirom na stvaranje čovjeka na sliku i priliku Isusa Krista, Conti još 
spominje sv. Petra Krizologa i Prokopija iz Gaze. Napomenimo daje Aleksandrijska 
škola smatrala da je čovjek stvoren na sliku i priliku Vječne Riječi Božje 
(preegzistentni Sin Božji), a Augustin je tvrdio daje čovjek stvoren na sliku i priliku 
Presvetog Trojstva. Vidi G. Gozzelino, li mistero dell'uomo in Cristo (Eli Di Ci, 
Leumami 1991.). 

22 Esser, Opomene svetog Franje (Zagreb 1995.) 55 tvrdi: "I ovdje Franjo stavlja 
među čine Božje ljubavi prvo djelo te ljubavi: stvaranje čovjeka, što je nešto veliko i 
dostojanstveno. U čovjeku je Bog učinio vidljivim samoga sebe i svoj vječni plan. 
Zato čovjek u Božjem stvaranju stoji u “izvrsnom stanju”, u neposrednoj Božjoj 
blizini, u blizini njegova ljubljenoga Sina. Ovo je uzvišena stvarnost; ovo je 
nerazumljiva, Božja ljubav. Ovo je stvoriteljska ljubav koja se ostvaruje u tijelu i 
duši čovjeka”. 

Sina Božjega i njegova prisutnost u svijetu među ljudima za Franju se ne 
iscrpljuje samo u otajstvu utjelovljenja. Kao što je nekoć bio prisutan među 
svojim učenicima u fizičkom tijelu tako je danas među nama prisutan u 
euharistijskom kruhu. Za Franju euharistija je produljenje utjelovljenja Sina 
Božjega. Zanimljivo je da Franjo nikada ne upotrebljava izraz "euharistija", 
nego "Gospodnje tijelo i krv", kao da želi naglasiti taj kontinuitet i identitet 
euharistijskog tijela s onim čovjeka Isusa Krista. 

To su temelji na kojima Franjo gradi svoje uvjerenje o čovjekovoj 
veličini i dostojanstvu ukoliko je Božje stvorenje, stvoren na sliku i priliku 
utjelovljene Riječi koja ga je i otkupila i koja se nastanila među nama pod 
prilikama kruha i vina. Njegove nam riječi dopuštaju da u tim otajstvima 
vidimo dostojanstvo čovjeka ne samo ukoliko je duhovno biće nego također 
i u njegovoj tjelesnosti. Upravo tu, on se razlikuje od svojih suvremenika 
koji su dostojanstvo čovjeka gledali u superiornijem dijelu čovjeka, u duši, u 
"mens-u". "U spisima sv. Franje, tvrdi C. Gniecki, dostojanstvo i veličina 
nisu navezani samo na duhovni vid čovjeka, nego također i na onaj 
materijalni, tjelesni. Čovjekovo dostojanstvo i veličina povezano je s čitavim 
čovjekom ukoliko je duhovno i tjelesno biće" 23 . 

Čovjek grješnik 

Uvjeren u čovjekovo dostojanstvo i veličinu, koju mu je namijenio 
stvoritelj, Franjo s većom jasnoćom vidi čovjekovu zbilju, njegovu slabost i 
grješnost. Obdaren tolikim i takvim dostojanstvom čovjek ga vrlo često 
razara svojim grijehom. Čitajući spise sv. Franje jasno je uočljiv taj vid 
ljudske zbilje. Za Franju čovjek je grješnik koji mora ispovjediti vlastite 
grijehe (PV II, 22). S velikim uvjerenjem govori da su čovjekove vlastitosti 
njegove mane i grijesi: "I dobro znajmo da ništa osim mana i grijeha nije 
naše" (NPr XVII, 7). "Pa ni zlodusi ga nisu razapeli, nego si ga ti s njima 
razapeo i još ga razapinješ naslađujući se u opačinama i grijesima" (Op V,3). 

Franjo rabi vrlo često riječ "grijeh". Stvarnost grijeha vidi nedjeljivo 
navezano na čovjekovu zbilju. On nikada ne govori niti shvaća grijeh kao 
apstraktnu stvarnost nego uvijek misli na čovjeka grješnika. Iz kategorije 
grješnika ne izuzimlje nikoga: "nama ubogima i bijednima, pokvarenima i 
odvratnima, nezahvalnima i zlima" (NPr XXIII, 8). 

U čemu se sastoji grijeh za Franju? To možemo zaključiti iz slijedeća 
teksta: "Jahve, Bog, zapovijedi čovjeku: Sa svakoga stabla u vrtu slobodno 
jedi, ali sa stabla spoznaje dobra i zla da nisi jeo! Adam je, dakle, mogao 
jesti sa svakog stabla i, dok se nije suprotivio posluhu, nije sagriješio. Onaj, 


23 Gniecki, Visione delluomo , 101. 

naime, jede sa stabla spoznaje dobra koji svoju volju smatra svojim 
vlasništvom i uznosi se dobrima koja Bog u njemu govori i radi" (Op 2,1-4). 
Grijeh je, dakle, bitno neposlušnost i prisvajanje sebi djela Gospodnjih. To je 
zapravo duboko biblijski koncept grijeha (Post 2,16-17; 3,13; Rim 5,12-19). 

Prema Franji postoje tri izvora koji žele čovjeka odvojiti od Boga a to su 
tijelo, svijet i đavao. 

"A mrzimo svoje tijelo s njegovim manama i grijesima, jer ono, živeći 
tjelesno, hoće da nam oduzme ljubav Isusa Krista i vječni život i samo sebe 
hoće da sa svime upropasti u paklu; jer mi smo po svojoj krivnji truli, bijedni 
i protivni dobru, skloni i raspoloženi za zlo jer, kako Gospodin kaže u 
Evanđelju: Iz srca izviru i izlaze zle namisli, preljubi, bludništva, umorstva, 
krađe, lakomstva, opakosti, prijevare, razuzdanost, zlo oko, kriva 
svjedočanstva, psovke, uznositost, bezumlje (Mk 7,21-22). Sva ta zla 
iznutra, iz srca, izlaze, i to onečišćuje čovjeka (Mt 15,20)" (NPr XXII, 5-8). 
Naglasimo da Franjo ne govori da mrzimo tijelo kao takvo, nego tijelo koje 
čini opačine i grijehe. A fizičko tijelo nije izvor čovjekova grijeha nego 
njegovo srce. Čitav je, dakle, čovjek uvučen u grijeh a ne samo njegovo 
tijelo. Ono što treba mrziti nije tijelo nego ljudska narav sklona zlu. Zato 
svim kršćanima preporuča da "mrze svoja tjelesa s njihovim nedostacima i 
grijesima" (PV I,2) 24 . 

Najveći neprijatelj jest sama čovjekova egoistična narav: "Mnogi, dok 
griješe ili doživljavaju nepravde, okrivljuju đavla ili bližnjega. Ali nije tako; 
jer svatko ima neprijatelja u svojoj vlasti, to jest svoje tijelo po kojem griješi. 
Stoga blago onome sluzi koji takvog neprijatelja, koji mu je predan u vlast, 
uvijek drži vezana te se mudro od njega čuva; jer mu, dok tako radi, neće 
nauditi nijedan, ni vidljiv ni nevidljiv neprijatelj" (OpX). 

I samo fizičko tijelo može postati neprijatelj ako ga se stavi u središte 
čovjekova zanimanja te tako čovjeka dovodi do zaboravljanja poziva i 
bunjenja protiv Boga (NPr X,4). 

Osim toga, Franjo je svjestan dvopolnosti ljudskoga života. Čitav je 
ljudski život obilježen napetošću između "duha tijela" i "Duha 
Gospodnjega". Vrijeđanje razmatranja njegov tekst o toj napetosti kojeg 
donosi u nepotvrđenom Pravilu: "Svi se, dakle, braćo, čuvajmo od svake 
oholosti i tašte slave. I čuvajmo se mudrosti ovoga svijeta i razbora tijela. 
Duh, naime, tijela hoće i veoma nastoji da se pokaže u riječima, a malo u 
djelima, i ne traži bogoljubnost i svetost u unutrašnjem duhu, nego traži i 
želi bogoljubnost i svetost koja se pokazuje ljudima. To su oni o kojima kaže 
Gospodin: Zaista, kažem vam, primili su svoju plaću (Mt 6,12). A duh 
Gospodnji hoće da tijelo bude umrtveno i prezreno, bez cijene i 


24 Pismo vjernicima 1 sv. Franje. 

zapostavljeno; a teži za poniznošću, za ustrpljivošću i čistim i jednostavnim i 
istinskim mirom duha. I uvijek i iznad svega teži za strahom Božjim, za 
božanskom mudrošću i božanskom ljubavlju Oca i Sina i Duha Svetoga" 
(NPr XVII, 9-16). "Duh tijela" je dakle duh ljudske naravi narušene 
grijehom kojom vlada grijeh. Radi se o naravnom čovjeku kojeg nije 
preobrazila sila Duha Gospodnjega 25 . Imati Duh Gospodnji i dopustiti mu da 
vodi čovjeka jest primarni zadatak otkupljenih. 

Među neprijatelje čovjeka koji ga žele odvojiti od Boga, Franjo ubraja i 
svijet: "Pogledajte, slijepi, koji ste prevareni od vaših neprijatelja: tijela, 
svijeta i đavla" (PV 1,1 1). Nije li možda čudna jedna takva misao čovjeka 
koji je spjevao Pohvale stvorova ? Na koji način svijet kojeg je Bog stvorio, a 
sve što je stvorio bijaše lijepo i dobro, može postati čovjekov neprijatelj? 
Zašto Svetac vrlo često govori o potrebi napuštanja svijeta? Što zapravo za 
njega znači svijet? 

U nepotvrđenom Pravilu čitamo: "A sada pošto smo ostavili svijet, ništa 
nam drugo ne preostaje činiti nego da slijedimo volju Gospodinovu i da se 
njemu svidimo" (NPr XXII, 9). Iz ovoga teksta potpuno je jasno što znači 
napustiti svijet. Napustiti svijet znači napustiti sve ono što u tom svijetu jest 
protivno Božjoj volji, ostaviti naslade svijeta da bi se ugodilo samo Bogu. 
Ne radi se o onoj klasičnoj "fuga mundi", bježanju iz svijeta, nego o 
napuštanju svjetovnoga načina življenja. Radi se o promjeni odnosa sa 
svijetom. Sam nam Franjo to tumači: "Opominjem i zaklinjem u Gospodinu 
Isusu Kristu da se braća čuvaju svake oholosti, isprazne slave, zavisti, 
pohlepe, brige za ovaj svijet, ogovaranja i mrmljanja" (PPr X,?) 26 . Čuvati se 
od svijeta, zapravo znači, čuvati se svega onoga što proizlazi iz sebeljublja, 
egoizma. Svijet postaje neprijatelj ne zato što je zao u samom sebi nego zato 
jer ljudska slabost čini da svijet čovjeka zaslijepi i prevari. 

I treći čovjekov neprijatelj, đavao, stvarnost koja želi odvojiti čovjeka od 
njegova Stvoritelja ima pristup čovjeku samo preko čovjekova nutarnjeg 
neprijatelja, narušene naravi (NPr XXII, 19-24). Ako čovjek uspije držati u 
vlasti osobnoga nutarnjeg neprijatelja, nitko mu drugi ne može učiniti zlo 
(Op X, 3-4). 


25 K. Esser, Gli scritti di s. Francesco. Nuova edizione critica e versione ilaliana 
(Edizioni messaggero, Padova 1982.) 91 tvrdi da za Franju vrlo često tijelo u ovom 
smislu jest vlastiti ja, egoizam. 

26 Potvrđeno Pravilo sv. Franje. 

Čovjek pokornik 

Podsjećajući čovjeka na temelje njegova dostojanstva, Franjo u isto 
vrijeme ističe čovjekovu slabost i grješnost, te duboko proživljava osjećaj 
čovjekove bijede i slabosti. Vidi čovjeka u njegovoj stvarnoj udaljenosti od 
Boga, u njegovom grješnom stanju pred Bogom. Nasuprot svega toga Franjo 
nije pesimističan glede budućnosti grješnog čovjeka. Istina je da su čovjeku 
"vlastiti grijesi i mane” (NPr 17,7), da je "ubog i bijedan, pokvaren i 
odvratan, nezahvalan i zao” (NPr XXIII, 8), da nije vrijedan ni da spomene 
ime Gospodnje (NPr XXIII, 5). Istina je da je čovjek postao sklon zlu, 
nesposoban da sam svojom snagom čini dobro. Međutim, Franjo je uvjeren 
kako čovjek ima mogućnost živjeti po "Duhu Gospodnjem" (PV I). Ta se 
mogućnost čovjeku nudi putem pokore. Vrlo je važno ovdje istaknuti da za 
Franju ne postoje dobri i zli ljudi, nego ljudi grješnici koji čine pokoru i ljudi 
grješnici koji ne čine pokoru 27 . Čovjek se može povratiti na početno stanje, 
na prvotno dostojanstvo kojim ga je obdario Stvoritelj, preko neprestane 
borbe protiv duha tijela, preko askeze i žrtve, preko pokore. Pokoru treba 
shvatiti u biblijskom smislu kao potpuno okretanje cjelokupnoga čovjeka 
Bogu 28 . Pokora treba dotaknuti čovjekovo srce i pamet, da bi se dogodio 
zaokret. Takvo iskustvo pokore Franjo je osjetio u vlastitom životu. Rado se 
toga prisjeća u svojoj Oporuci: "Gospodin je dao meni, bratu Franji, da 
ovako započnem činiti pokoru: dok bijah u grijesima bilo mi je odveć 
odurno gledati gubavce; i sam Gospodin me dovede među njih i bijah 
milosrdan prema njima. I dok se vraćah od njih, ono što mi se činjaše odurno 
pretvori mi se u duševnu i tjelesnu slast" (Or 1-3). Ovo će se iskustvo 
obraćenja provlačiti kroz cijeli Franjin život preko neprestane pokore. U 


~ 7 Dovoljno je pročitati njegovo Pismo vjernicima pa da se u to uvjerimo. Prema 
Esseru to pismo otknva što Franjo misli o nutarnjem vjerskom životu i ujedno daje 
program za razvitak evanđeoskog pokorničkog života onoga vremena. Osim toga, 
Esser nagalašava da na pojedinim mjestima u ovom pismu svečeva riječ prodire u 
srž teologije i mistične prakse. Vidi K. Esser, Spisi sv. Oca Franje i 5 v. majke Klare 
Asizana (Symposion, Split 1998.) 57. 

- 8 Za Franju pokora znači zaokret koji vodi čovjeka od usmjerenja vlastitoga života 
na svoj ja do života potpuno podložna i prepuštena Božjoj volji i gospodstvu. Franjo 
u svojem životu doista radikalno razlučuje život grijeha, neposlušnosti Bogu i ne 
činjenja pokore od onoga "činiti pokoru", što je poslušnost Bogu a ne samom sebi, 
vlastitom tijelu. Pokora je, u biti, obraćenje i prihvaćanje Božjega kraljevstva. 
Franjin izraz "činiti pokoru" jednak je onom biblijskom melanoia. Obzirom na 
franjevački smisao pokore vidi: R. Pazzelli, "Penitenza, mortificazione", Dizionario 
francescano (Edizioni Messaggero, Padova 1983.) 1271-1296; K. Esser, Origini e 
inizi del movimento e delVordine francescano (Jaca Book, Milano 1982.) 196-201; 
M. Conti, Temi di vita , 16-19. 

pokori Franjo gleda mogućnost spašavanja čovjekove veličine i 
dostojanstva. Upravo zbog toga daje svojoj braći zadaću da propovijedaju 
pokoru ne bi li potaknuli ljude na povratak Gospodinu u kojem mogu 
zadobiti izgubljeno dostojanstvo. Mala braća postaju ljudi i propovjednici 
pokore 29 , pozivajući sve da ponovno uspostave mir s Bogom. Stoga želi da 
njegova braća uvjere sve staleže i sve dobi, sve narodnosti i sve ljude "gdje 
god jesu po krugu zemaljskom ili će biti, da svi ustrajemo u pravoj vjeri i u 
pokori, jer se drukčije nitko ne može spasiti" (NPr XXIII, 7). Franjo je 
nemilosrdan prema onima koji ne čine pokoru, prema onima koji se ne žele 
vratiti Bogu: "teško onima koji ne umiru u pokori, jer će biti djeca đavolska 
jer čine njegova djela i ići će u oganj vječni" (NPr X, 8). 

Iz ovoga možemo zaključiti da Franjo ne svodi pokoru na pokornička 
djela, premda ona imaju svoju važnost, nego se radi o pokori kao načinu 
života, putu koji vodi Bogu. Čovjek tek pred Bogom spoznaje da je stvorenje 
u svemu ovisno o Bogu. Tek tada će prepoznati beskrajnu veličinu Božju i 
svoju malenost, ali će isto tako shvatiti da je njegovo zvanje poziv na 
sudjelovanje u Božjoj veličini i dostojanstvu. To se postiže obraćenjem koje 
nije ništa drugo doli neprestani put prema sličnosti s Bogom 20 . Zbog toga 
Franjo govori o onima koji "čine pokoru", o onima koji "služe Boga u 
pokori" 21 , i o onima koji "čine djela dostojna pokore" 22 (NPr X, 3; PV I i 
II). 

Ono što zaista zadivljuje kod Franje jest činjenica da je svaki čovjek 
sposoban vratiti se Bogu, obratiti se, činiti pokoru. Svaki je čovjek sposoban 
učiniti evanđeoski čin obraćenja, prelazak iz mentaliteta staroga čovjeka na 
onaj novoga čovjeka na što upozorava sv. Pavao: "Obucite se u novoga 
čovjeka koji je stvoren na sliku Božju u istinskoj svetosti i pravednosti" (Ef 
4, 24). Zbog toga Franjo ima veliko povjerenje u čovjeka, u njegove 


29 "Tada ih je blaženi Franjo sve pozvao k sebi, više im je toga kazao o kraljevstvu 
Božjem, o preziranju svijeta, o odricanju vlastite volje i o upokoravanju vlastitoga 
tijela. Po dvojicu ih je odvojio za četiri kraja svijeta pa im je rekao: 'Idite, predragi, 
dvojica po dvojica u različite krajeve svijeta, navješćujte ljudima mir i pokoru za 
oproštenje grijeha"' 1 Čel 29. 

20 Pazzelli, San Francesco, 218-219. 

21 Život u pokori nužno dovodi do ljubavi. Za Franju postoji samo jedna stvarnost: 
Bog koji ljubi, s jedne strane, i čitav svijet, ljudi uključeni, na pokorničkom putu 
prema Bogu ljubavi. Istinski je pokornik onaj koji je otkrio koliko je Bog dobar. 
Moglo bi se reći da za Franju činiti pokoru znači ljubiti Boga. Vidi Pazzelli, San 
Francesco , 219-221. 

22 Odgovarajući i uvijek prisutni plodovi na dogođeno obraćenje, prema Pismu 
vjernicima su slijedeći: milosrđe, ljubav i poniznost, jednostavnost, čistoća, služenje 
i podložnost svima, preziranje tjelesnih mana i grijeha, milostinja i post. 

mogućnosti da se obrati i to postaje izvor njegovog optimizma obzirom na 
čovjeka. 

Zaključne misli 

Unutar kršćanske vizije čovjeka sv. Franjo zauzima posebno mjesto. U 
svojim razmišljanjima on ne prihvaća dvodijelnu podjelu čovjeka, nego 
govori o jedinstvu čovjeka u dinamizmu spasenja. 

Ljudsko tijelo, koje današnje društvo promatra kao igračku i izvor 
naslade, za Franju je, u isto vrijeme. Božji dar, sredstvo susreta s Bogom, 
čovjekom i svim stvorenim, ali isto tako i sredstvo koje nas odvodi od Boga 
ako se čovjek dadne zavesti "mudrošću tijela". Franjino optimistično 
gledanje na ljudsko tijelo može biti poticajno ili zbunjujuće današnjem 
čovjeku. 

Asižanin je duboko uvjeren da čovjekovo dostojanstvo ne stoji u njegovoj 
ljepoti, imetku, snazi ili inteligenciji, nego je ljubav Božja ta koja daje 
čovjeku dostojanstvo. Na jednom je mjestu Ivan Pavao II. definirao 
kršćanstvo "začuđenošću da smo ljubljeni". I Franjo je bio zadivljen tolikom 
ljubavlju kojom Bog ljubi čovjeka. Iz te zadivljujuće ljubavi proizlazi 
veličina živućeg čovjeka, njegovo dostojanstvo i njegova nepovredivost. 

Čovjek je zaista čovjek kada, produhovljujući se posredstvom stvaranja 
na sliku i priliku utjelovljene Riječi i posredstvom sakramenata, dostigne 
sliku Krista, približujući se tom potpunom i savršenom Čovjeku. 

Velika zapreka očovječenju čovjeka jest njegova pala narav, njegovo ja. 
Prema Franji vlastito se ja pobjeđuje pokorom, potpunim zaokretom, 
okretanjem vlastitoga života od samoga sebe prema Bogu. Stoga je nužna 
pokora kao način života, način puta prema Bogu u kojem se krije izvorno 
dostojanstvo ljudske osobe. Zato prema Franji pokora i askeza jesu ispravni 
putovi da bi se spasilo izvorno dostojanstvo ljudske osobe. Upravo zato 
Fianjo ne dijeli ljude na dobre i zle, nego na grješnike koji čine pokoru i 
grješnike koji ne čine pokoru. 


fra Ante Čovo 

SMRT U POHVALAMA STVOROVA 

Zacijelo je jedna od najvećih prekretnica u ljudskom životu onaj trenutak, 
kad čovjek postane svjestan svoje smrtnosti. Tada počinje mučno pitanje 
koje se čuje i od male djece: Zašto živimo? Sve se to događa otprilike u dobi 
kad je čovjek spreman za svoje službeno školovanje. I onaj slogan “Ne 
učimo za život nego za školu” dobija značenje neprestanog traženja 
odgovora na egzistencijalna životna pitanja. Ta, zar nije čitavo školovanje, 
koje se otegne kroz čitav život, upravo vapaj za odgovorom na svoja teška 
pitanja? Čitavo je slušanje otkriveni vapaj za riječi koja bi osmislila život. 

Svjesnost vlastite smrtnosti duboko mijenja čovjekov opći stav prema 
životu. Ona utječe na osnovna životna opredjeljenja. Osobito se to odnosi na 
vjeru. Smrt je inače neodvojiva od religije. Osmišljenje života se ne može 
ostvariti ako se ne uzme u obzir i činjenica neumoljive smrti. Stoga se ona 
izravno povezuje s Tvorcem bitka, koji joj daje pravo značenje. Čovjek se u 
svojoj biti protivi smrti. Ona se ne može tako jednostavno prihvatiti kao čisti 
prestanak opstojnosti. Tomu se protivi logika ljudske nade. A religija želi 
dati odgovore upravo na ta pitanja. 

Crkveni nauk o smrti je jasan u pogledu svrhovitosti ljudske opstojnosti i 
vječnosti jednom rođene ljudske osobe. Smrt se promatra kao ona koja život 
mijenja, a ne oduzima. Kristova smrt na križu unijela je Boga u ljudsku smrt 
i time je ona dobila zadovoljavajuće osmišljenje. Ipak, teološka razmatranja 
o načinu zagrobne opstojnosti, kakvoći uskrsnulog tijela i si. u mnogočemu 
su nedorečena. Sveto Pismo kao da ne smatra potrebnim analizirati posmrtno 
stanje ljudskog bića i dostatno jasno označiti svrhovitost ljudskog bitka u 
njegovu Stvoritelju. Ostalo je rečeno u slikama. Netko je i današnju kulturu 
nazvao kulturom slike. Ali, zasigurno ne u biblijskom smislu. Čovjek 
današnjice bi zapravo htio imati sve pred sobom narisano. Jasna ponuda i 
jasna potražnja. No, to nije odraz njegove čvrste opredjeljenosti. Upravo ta 
čežnja za čistom jasnoćom odraz je vrtloga njegovih pitanja i namjernog 
zaboravljanja, njegovih lutanja ali i istinskih traženja. 

Bujicu takvih traženja smirio je sv. Franjo Asiški u ovim riječima: 
“Hvaljen budi Gospodine moj, po sestri našoj tjelesnoj Smrti 

kojoj nijedan smrtnik umaći neće. 

Jao onima koji u smrtnom umiru grijehu. 

A blaženi koje ti nađeš po volji presvetoj tvojoj, 

jer druga im smrt nauditi neće.” 1 


1 Tekst uzet prema prijevodu Gracijana Biršića u: Spisi sv. oca Franje i sv. majke 
Klare Asižana (Symposion, Split 1988.) 

Stihovi su poprilično jasni. Ne treba neko posebno tumačenje. No, 
možemo izvući nešto od mnoštva onih popratnih pitanja koja muče svakoga 
smrtnika: Kako zapravo shvatiti smrt? Je li ona jednostavni svršetak života? 
Vraćamo li se poslije smrti u ono stanje u kojem smo bili prije rođenja, tj. 
stanje nebitka, ili je ona početak novog načina opstojnosti? Kako prihvatiti 
smrt i kako se za nju pripremiti? Treba li se uopće za nju pripremati? Da 
ćemo živjeti kao da nikada nećemo umrijeti, ili živjeti kao da ćemo uvijek 
živjeti? 

I možemo tako u nedogled, jer svako pitanje rađa još više novih, težih, 
mučnijih, zastrašujućih... 

Kako se sa svime tim suočio sveti Franjo Asiški? 

Dvije smrti 

Odmah upada u oči da sv. Franjo govori o dvije smrti. Prvu naziva 
tjelesnom. To je, današnjim riječnikom rečeno, biološka smrt, kad tijelo 
zbog bolesti ili jednostavne dotrajalosti životnih stanica (kao nekog životnog 
prostora) u sebi više ne može nositi život. Takva je smrt neizbježna i ne 
može joj umaći nijedan smrtnik. Tijelo po svojoj naravi podliježe rastu i 
starenju. U tome smislu smrt za tijelo ne znači ništa drugo nego jednu od 
promjena nastalih tijekom prirodnih tjelesnih procesa. Razlika je u tome što 
je ova promjena od presudne važnosti za ljudski život. A preko toga se ne 
može prijeći tek tako. Ona (smrt) je trenutak istine po kojoj se mjeri sva 
vrijednost učinjenih djela. Smrću prestaje svaka aktivnost u ovozemnom 
životu. Ona je prelazak u nov način opstojnosti. 

Sv. Franjo, naime, ne poznaje govor o smrti kao trenutku prestanka 
postojanja. Religioznost to sama po sebi isključuje. Stoga se prirodni strah 
od smrti, preobrazuje u nastajanje da se smrt dočeka s rukama punim dobrih 
djela. 


Hvaljena smrt 

Kakva je to smrt koja je dostojna pohvale i želje? Za sv. Franju to je smrt 

koja znači vrata u život.“ U tom smislu postaje jasnija pohvala i prava žudnja 
za tim odsutnim trenutkom. Smrt kao daje oslobođenje čovjeka. Neizbježno 
je podsjećanje na helenističko razlučivanje duše od tijela. No, ono ovdje nije 
uvjet za objašnjavanje procesa umiranja. Franjo, naime, govori o cijelom 


“ Usp. T. Čelanski, Životopis i čudesa sv. Franje Asiškog (Zagreb 1977.) 217. 

čovjeku. Pjesma zapravo i nije traktat o tijelu i duši nego uočavanje jedne 
nepobitne činjenice. 

Smrt koja bi postala predmetom ljudske želje može značiti samo nešto 
pozitivno, nešto kao prag iza kojega stoji punina života. Smrt koja isključuje 
život ne može uživati ljudske simpatije. Ukoliko bi netko i hvalio smrt koja 
znači prestanak, da se izrazimo filozofski, opstojnosti i u aktu i u potenciji, 
doimao bi se u najmanju ruku neuvjerljivo. 

Smrt i siromaštvo 

Gledan očima smrti, tjelesni život ima vrijednost tek date prigode da 
čovjek potvrdi i ostvari svoje zemaljsko poslanje. Dakako da ta vrijednost 
nije od zanemarive važnosti. No, vrijednost stjecanja materijalnih dobara 
itekako je time ograničena. Znakovito je da Franjo na samrti govori upravo o 
siromaštvu. Tek tu se vidi njegova prava vrijednost. Korjenitost odluke da se 
živi u siromaštvu tu nalazi svoje duboko opravdanje. Franjina filozofija 
ljudskoga života dobija svoje osmišljenje. 

Sve je stvorenje upravljeno na hvalu Boga. On je pravedni Gospodar. U 
srednjovjekovnoj opčinjenosti plemenštinama nije tako jednostavno govoriti 
o jednakovrijednosti i jednakoplemenistosti ljudskih bića. Društveno 
uređenje je išlo u prilog isticanja svakojakih razlika. Različito je ne samo 
odijelo plemića i pučanina, nego su različita i njihova javna prava. Ljudi se 
ne rađaju kao ljudi nego kao grofovi, baruni, kraljevi ili težaci. Franji je 
postala očita lažnost takvog vrednovanja. On se odriče bogatstva koje mu se 
čini nepotrebnim i nepravednim. Po kojem pravu on može imati u izobilju 
životnih namirnica dok drugi goli i bosi skapavaju od gladi? Stoga Franjo 
želi biti siromašniji od najsiromašnijega. Ideal života je razdatPsve 
siromasima i poći za Kristom, koji je i sam svojim životom posvetio 
siromaštvo. Tako čovjek doživljava oslobođenje koje je, uz ostalo potrebno i 
zato da bi mogao pogledati smrti u oči. Smrt i siromaštvo kao da. se 
uzajamno uvažavaju dajući vrijednost jedan drugome. 

To opredjeljenje za siromaštvo rađa upravo nečim čudesnim. Svijet 
postaje pomalo idealan. Ljudi se bez razlike mogu nazivati braćom, a sva 
zemlja postaje blagoslovljena. Franjo u isto vrijeme poštuje tuđe vlasništvo i 
opire se privatizaciji stvorenja. Čovjek nema ništa materijalnoga što je unio 
u ovaj svijet niti išta što će ponijeti s ovoga svijeta sa sobom. Takva logika 
ne poznaje pohlepe i zaslijepljenosti časovitim probicima. I u susjedskim 
svađama oko krivih međaša čut će se poslovica "Svakom dosta metar za 
dva" (dva kvadratna metra koja su sasvim dostatna za pristojan grob). 

Na kraju, smrt je prestanak djelatnosti. "Ja sam svoje učinio, a što vi treba 

da učinite, neka vas pouči Krist." Nastupa trenutak istine. Franjo je svoje 
učinio ali time ne želi reći da je učinio što je mogao. To znači da je došao 
trenutak, kad više u svome tijelu ne može učiniti ništa. Sada nastupa smrt 
koja će zapečatiti vrijednost učinjenog. 

Ostavljanje braće na pouku Kristu nije tek puka fraza. Franjo je svjestan 
neponovljivosti života. Svjestan je neponovljivosti pojedine ljudske osobe i 
njezina specifična poslanja na ovomu svijetu. Odgovor na pitanje što činiti 
može dati samo onaj koji ima točan naum sa svakim čovjekom. Ostvarenje 
vlastitoga života, ostvarenje je Božjega nauma s dotičnim čovjekom. Franjo 
je svečano izjavio gdje tražiti odgovore na svoja pitanja. U tome se zapravo i 
sastoji najveća ljudska pomoć u životu. Ta, tko je taj koji je prozreo u Božje 
planove s ljudima? Tek se može čovjeka uputiti k Bogu. To je ona uzvišena 
poniznost koja se ne ustručava dati savjet, ali se i ne oholi u tvrdokornoj 
samouvjerenosti u ispravnost svojih sudova. 

Druga smrt 

Postoji i smrt koja u sebi sadrži svu strahotu što je ta riječ sa sobom nosi. 
Smrt koja donosi gorki "jao", izravno je povezana s grijehom. Opet se ne 
radi o prestanku opstojnosti. Nije riječ o mrtvilu koje bi ovladalo čovjekom. 
Smrt koju donosi grijeh označuje neostvarenje vlastitog poslanja. Čovjek je 
promašio život. 

Blaženo motrenje (visio beatifica) Boga izraz je kojim se označuje 
ispunjenje ljudskog života. Doći pred vlastitog Oca u ozračje trojstvene 
ljubavi ispunja čovjeka u svim njegovim zahtijevima. Tu je prestanak svake 
potrebe. Čovjek je našao mir kao dijete u majčinu krilu. 

Smrt, koja dolazi s grijehom lišena je svega toga. Već je sama tjelesna 
smrt uslijed istočnoga grijeha postala puna neizvjesnosti i izvorom straha. 
V eć ona čini čovjeka da se osjeća bačenim u ovaj svijet bez nekog sigurnog 
razlaza. Druga je smrt još gora. Paklenske muke se ostvaruju u apsolutnom 
neostvarenju vlastitog bitka. Nemir što ga čovjek osjeća pred tajnom smrti 
dobija ovdje pridjev vječnosti apsolutnosti. 

Stoga je vrlo teško pojedine grijehe nazivati smrtnima. To su velika 
pitanja u mnogim teološkim raspravama. Ta koji bi grijeh bio tako velik da 
isključuje pomoć same otkupiteljske žrtve na križu? Možda je odgovor već 
skriven u pitanju. Nepriznanje, neprihvaćanje, svjesno odbijanje milosti 
zacijelo je temelj ove druge smrti o kojoj govori sv. Franjo. Tu se očituje 


* T. Čelanski, Životopis, 214. 

strahovitost dara slobode, no ta se sloboda ostvaruje kroz čitav život. U tom 
smislu one koji umiru u smrtnome grijehu, smrt nije tek slučajno zatekla u 
takvome stanju. Oni zapravo umiru griješeći. Čitav je život upravljen 
ostvarenju smrti koja nastupa časom tjelesne umrlosti. Tako je smrtni grijeh 
zapravo smrtonosni grijeh. Njima čovjek za svu vječnost čini pogrešku u 
svome određenju. 

One koje je Bog našao po svojoj volji, uvodi u puninu života. Oni koji su 
se otrgli od toga Božjeg plana ne prestaju, doduše opstojati kao osobe, ali se 
njihovo novo životno stanje može slobodno nazvati smrću. Ta smrt 
blaženicima ne može nauditi. 

Nepriopćivost 

Smrt nije iskustvena činjenica kao što je to toplina vatre ili hladnoća 
mrzle vode. Ako igdje nepriopćivost iskustva vrijedi u svojoj punini onda se 
to odnosi na smrt. Ipak, među ljudima postoji moć prioćivosti ili 
komunikacije koja je u samoj naravi ljudskog bitka. Sama riječ komunikacija 
znači zajedništvo, sudjelovanje na nečem zajedničkom, nečeg što se tiče 
svakog čovjeka. Ona je moć suživljenosti s drugim. Prihvaćanje tuđih 
iskustava kao putokaza u svome životu, i usvajanje tuđih misli kao ploda 
vlastitih razmišljanja. 

Pokušali smo, u tom smislu, pročitati nekoliko redaka veličanstvene 
Pjesme stvorova, koju je spjevao sv. Franjo Asiški kad se smrt približila i 
njegovim vratima. On je zapravo i naziva vratima života. To je daleko od 
bilo kakve metodološke sumnje po kojoj bi problemu smrti smjeli pristupiti 
samo kao stopostotno neupoznati s njezinim posljedicama i njezinim 
prethodnicama. Po nekom takvom načelu mogli bismo početi tek od 
činjenice da smrt kao takva postoji. No, tu bi ujedno bio i kraj naših 
dokazivanja. Ta što bi čovjek mogao reći iz iskustva vlastite, kad je još 
uopće nije doživio? 

No, čovjek iz dana u dan doživljava vlastitu smrtnost. On uočava da ljudi 
oko njega umiru, ali i to bi značilo neupitnost vlastite smrti tek po nekom 
načelu vjerojatnosti. Stoga čovjek vlastitu smrtnost doživljava na jedan drugi 
način. Svaki se dan susreće s propašću kojeg od svojih planova. Svaki dan 
uočava promjene na vlastitom tijelu. Osjeća vlastito starenje, i koliko u 
mladosti uspon vlastitih snaga, toliko u starosti opadanje vlastitih moći. 

Sami naravni nagoni gone čovjeka da se svim silama opire smrti. 
Svršetak svih životnih nastojanja u beskonačnom ništavilu protivi se logici 
svrhovitosti života. Pa, makar tijelo neizbježno išlo svojemu kraju, ne može 
se tek olako tjelesnom smrću prihvatiti padanje u vodu svih ljudskih težnja 
za ostvarenje punine života. 

Svjestan težine i mučnine tih ljudskih pitanja sveti je Franjo odgovor 
nalazio u Obajvljenoj riječi. Stoga je njegov pristup smrti isključio svaki 
epikureizam koji o smrti ne bi vodio računa jer je smatra činjenicom, koju 
čovjek upravo i ne može iskusiti, budući daje u trenutku njezina nastupa nije 
ni svjestan, a pogotovo ne poslije. No, to je traženje odgovora u zaboravu na 
pitanje. 

Otvoreni pristup smrti, u svakom je slučaju plodonosniji, Franjo joj 
pristupa na takav način. A stoje otvorenije od Objave (revalatio - skidanje 
vela). Pred velom tajne smrti, koja muči čovjeka od prvog trenutka njegove 
samosvijesti, odgovor se, ukoliko ne zataškujemo vjerničku stranu našega 
bitka, može tražiti samo u Bogu. Iz vjere da je On stvoritelj svega izvodi se 
zaključak i o smislenosti tjelesne smrti "kojoj nijedan smrtnik umaći neće". 
Štoviše, sama Kristova smrt, koja je uvela Boga u patnju našega umiranja, 
jamac je njezine smislenosti. Taj smisao dosegao je puninu svoje 
vjerodostojnosti u Uskrslom Kristu. 

F toj se vjeri može doživjeti da nestane svaki strah i neizvjesnost pred 
tjelesnom smrću. Ništa ne priječi da se i njome hvali Boga, jer ona je prag 
punijeg života. Samo treba povesti računa s onim "jao" i onom "blago". 

fra Domagoj Runje 

IMATI NEBO U SRCU 

Čitajući knjižicu o galebu Jonathanu Livingstonu, američkog autora 
Richarda Bacha, izazvala me sloboda i let tog neobičnog galeba koji je znao 
da se može uvijek bolje letjeti i time otvarati, vidjeti nova obzorja. U 
njegovu letu želio sam sebi, a i vama, posvijestiti jedan uvijek nov, ali 
uzvišeniji let 

Stari galebovi su mislili da je dovoljno to što imaš i to koliko te oni 
pouče, A Jonathan je letio i subotom samo da bi ih što više naučio i poučio, 
da bi razbio strahove od Neba. 

Želio je Nebo približiti svakom galebu, da ono što nikada do sada nisu 
gledali da je tu, da je spreman letjeti za drugoga. Njegov let bijaše izazov za 
mnoge, a Duh mu je davao snagu i smirenost za zahtjevni i uzvišeni let. 

Nisu ga razumjeli, htjeli su da leti njihovim stilom. On je imao svoj. Krila 
su mu bila od suhoga zlata, slobodna i bez ukočenosti. 

Zbog toga što je letio više, što je "zavodio" druge galebove, bio je 
izbačen iz "jata" koje je već izumiralo sa svojim skučenim i do posljednjeg 
zareza određenim načinom života. Jonathan je išao dalje... uvijek dalje, 
najdalje. Bilo mu je teško, jer je gledao kako njegovo jato, kojemu je želio 
otvoriti prostranstva Neba, umire. I zavoliše ga, i diviše mu se mnogi zbog 
njegove otvorenosti prema svakome galebu. Slobodu im je otkrio, duboko u 
njima samima ona je čekala svoj dan, svoj blagdan. Svakim danom, opet i 
iznova, i kada se dalje ne može kroz puste i guste oblake, on je bio njihov 
mirni let, odmor i spasenje u posljednja vremena. 

Letio je najbolje, najviše - više nego što može ijedan galeb. Dio po dio 
nebeskih pučina osvajao je lakoćom. Nisu ga zaustavljali ni vjetrovi koji su 
ga uporno bacali u ponor. 

Dobro je znao Jonathan da mora dati mnogo više, da mora otkinuti i 
posljednje zrno svoga ponosa. I dao je sve što mu je ostalo - život - radi 
posljednjeg galeba koji će skončati na koncima vremena. Na pustim 
hridinama on prebiva trajno zbog onih što napustiše mnoga jata koja umiru, 
zbog onih koji traže način da bi poletjeli slobodno svome Nebu. 

A stari galebovi? Ostaše stari i umriješe tako, dok Jonathan, sav u svjetlu, 
prolazi ispod najljepše duge, u slavi. U njegovim dlanovima počiva povijest 

svakoga od nas. Svaki dan, svaki naš korak prema njemu on blagoslivlje 
svetom Hridi. Raširenih ruku, srca otvorena za svaki naraštaj, čeka 
neumorno. 

Kolikim je generacijama i naraštajima Kristov stoljetni let bio izazov i 
inspiracija? Godine prolaze a Njegovo svjedočanstvo ne blijedi. 

Zar nije vrijeme da na kraju drugog tisućljeća Krist (po)ostanc primjer i 
poticaj svima nama? Jer, imati Nebo u srcu znači odvažno i bez straha letjeti 
Kristovim letom. 

I dok nam hridi morskih obala, raskošnom ljepotom i opojnim mirisom 
soli, "krade" zov nebeskih visina, ne zaboravimo vapaj duše stvorene za let. 

fra Ivan Šipić 





Fra Ivan Šipić, Korak po korak 


Sveti dan 

Bože, 

upravljam Ti molbe glas, 
da mi dušu sačuvaš 
za svoju svetkovinu, 

za dan Tvoje slave. Tebi 

Iz života sužnja, 

po anđelu bijelom. Jutrom Ti šaljem šapat, 

šaljem vapaj Tebi. primi kao dar. 

Zagrli me Sve što živim i čemu se nadam 

u taj Sveti Dan, neka mi bude po Tebi. 

kao posljednjeg 

rasipnog sina. Danom ću Te slaviti. 


Jednog dana kad svrši 
se tama i kad svane zora 
posljednjeg dana, vjerujem da 
ćemo se sresti. 


Srest ćemo se 


noću moliti za spas. 

Pruži mi dlan 
neka na njemu osvane 
moj novi dan. 


Hodam kroz život. 


Neka suze reknu 
da navijeke želimo ostati tu. 


nekad i zalutam 
znaš... 


Kao da odvijeka 


Jedan kruh i vino 
za isti Spas, za 

jednim stolom dijeliti radosti. 


kraj mene stojiš 
i čekaš. 


Je li još uvijek otvoren tvoj dlan? 


Srce reci ! 


Želje i nadanja duga, 
utopiti u jednu rijeku, 
k istome moru. 


prisutnosti Vječnoga. 

Fra Ante Udovičić, Hodočasnik 


Raspeti 

Raspeti - tvoj lik me zbunjuje 
dok gledam kako visiš na drvetu, 
raširenih ruku i otvorena srca. 

Zašto ponekad sumnjam 
da F uopće postojiš? 

Ima li smisla u žrtvi... 

Iz dana u dan 

dok padam na koljena 

gledam tvoj lik na Veronikinu rubcu - 

- ah, koji dar, ljubavi i patnje, 

struji mi glavom. 

AV griješim, bojim se da ću 
odlutati i pitam se da V ću biti 
izgubljena ovca ili drahma iz tvoje 
priče. 


Poniranje duše 

Ne plačite zbog mene prijatelji, 
jer umrijeti tako je slatko bez grijeha. 

Ne tugujte kraj upaljene svijeće, 
dok se drugi iza leđa raduju. 

Ni počinka ne date mojim vjeđama, 

Ni mira ne date mojoj duši, 

A tako je lijepo uroniti u Krista. 

Ne trgajte me iz naručja Gospodinova, 
jer tako sam se žarko k Njemu privinuo. 
Ne sjećajte se minulih dana, 
jer to je ništa prema ovome 


Molitva bijednika 

Hvala Gospodine što živim 
premda živjeti teško je. 

Stvor sam Tvoj što bijedno 
gmiže po ovom planetu, 
Tražeći put što si ga Ti odredio. 

Hvala Ti na ovom životu 
na Tvojoj ljubavi 
i što sam dio bića Tvog. 

Nisam čovjek, 
crv sam što gmiže 
po ovoj zemlji i guta prašinu 
i to sva mi je hrana. 

Podigni crva u čovjeka, 
bijednu životinju iz prašine 
u stvorenje što izvija ruke 
prema Tebi pjevajuć Ti hvale 
na tome divnome daru. 


Ni cvijeće mi ne treba stajati na grobu. 
Ni spomenik se ne treba uzdizati na 
njemu. 

Jer samo sam prah i pepeo, 
koji se raspršio na prvome vjetru. 


Književni izlog 

Samo sam hodočasnik 

Što bih mogao dati nekom kao što si Ti? 

Ako tražiš zlato i drago kamenje; 
to nemam. 

Ako želiš sunčevu zraku da Ti dohvatim; tko sam ja da se mjerim s 
Beskonačnim? 

Nemam ništa što drugi imaju, zlato i isprazne riječi kojima često lažu. 
Nemam ništa opipljivo čime bih Te mogao obradovati. 

I nema ništa na meni na čemu bi mi ljudi zavidjeli. 

AT jedino što imam i mogu Ti dati: zrno ljubavi što je preostalo i ove riječi 
što ih govorim tebi iz dna duše koja ti se divi. 

Što čuješ u mojim riječima? 

Osjećaš li samo tugu zbog moga bića iT nešto više? 

AT reći ću Ti - volim te, i toga se ne sramim i pred sjajem tvojih očiju sve 
zvijezde i mjesečev plam skrivaju se u sjenu. 

Ne tuguj zbog zlata i dragog kamenja. 

Što su oni pred riječju Ljubiti, što tkaje 
a ne igra se srcima bijednika? 

AT ne - znam da Te volim i da nemam ništa više od tog; ni zlata, ni dragog 
kamenja jer puki sam hodočasnik na ovoj Zemlji. 

I tražim samo zrno ljubavi da bi mogao uzvratiti obiljem kao more što se 
pjeni. 

Fra Josip Repeša, Podnevna svitanja 


Neispisana poruka 

Brojim svoje prijatelje 
rodbinu i rođake, 
al’ izbrojiti ih ne mogu 
jer uvijek me netko prevari. 
Nabrojim ga 
a on ode... 

Upišem je 

a ona mi okrenu leđa i sklopi oči. 
Samo sprovod 
do sprovoda odlazi. 

A ja se pitam: 

“Bože moj, jesam li ja sljedeći, 
ili ćeš me ostaviti sama na svijetu?” 

Molitva stvorenog stvoritelju 

Daleko od svega 
a tako blizu Tebi 
nisam nikada bio. 

Daleko od gradske buke 

ovdje zaogrnut pjevom tvojih ptica 

novi put započinjem. 

Pomozi mi!. 

Kako bih i u ovom raju 
tebe uspio prepoznati. 


Žrtva 

»Kruh naš svagdanji 
Daj nam danas...« 
I dok prolijevaš krv 
Na križu svetom 
Misliš na mene i bližnje moje. 
Poznaj uć naše slabosti: 
“Oprosti im, jer ne znaju... !” 
Govoriš bez mržnje i osvete. 

A prije si kazivao: 
“Idi i ne griješi...!” 
Nadajući se povratku 
Izgubljena sina. 
Sada te samo Bog čuje 
Pa se njemu moliš. 
Majka tvoja pod križem 
Uz Ivana stoji 
I suznim očima prima nas, 
Nove sinove i kćeri. 

Isuse, koji se svaki dan 
Za nas prikazuješ 
Na oltarima crkvi. 
Kapela, katedrala... 
Budi naše svjetlo živo 
I svjetionik visoki 
Našega života 
U nesrećama ovoga svijeta. 


Promjena života 

Pobjeda zla polako nestaje 

Na udaljenim obzorjima 
Uz valove se gubi 

Dobro će jednog dana doći 

I zlo će samo tužna uspomena biti 
Na doba kada glavom 
Razmišljali nismo. 


Književni izlog 


65 


Odlazak 


Sumrak na obzorju života... 
Znak nove domovina 
Polagano otkriva 

Strepim sam 
Usred mnoštva 
Nervoznih lica 

Promatram oci 
Kako očajno traže 
Trag svjetla usred tame 

A mjesec 
Novih nadanja 
Nestrpljivo me čeka. 



Galeb 

Kao galeb 
Slomljenog krila 
Gledam nebeske visine 
Oblake bijele, guste i meke 
Što milovahu obraze žarne. 

Kao galeb 
Lom ni h krila 
V api jem i molim 
Za pomoć i milost 
Slučajnog prolaznika. 

Krilo života 
Slomljeno ostaje 
A ja, tužan 
Jecam ispod 
Već istrulog oraha. 

A visine nebeske 
Pitaju se gdje sam. 

Da li se opet šalim 
Ili me nove visine 
Divljenjem ispunjaju. 

Fra Ante Jurica, Rukovet proplamsaja 


Ljubav do kraja 

Okupao sam se 
u Tvojim krvavim suzama, 
napio sam se 
vode iz Tvog boka, 
da sunce me ne prži 
skrio sam se u 
sjenu Tvog križa, 

Tvoj smrtni dah 
čelo mi je hladio. 


Bljesak 

Bijeli plamen, 
vosak, 

tračak nade u mučnini. 

Odupri se izgaranju, 
tišina neka te vodi ! 

Svijetli mi, 

kroz crvenilo života. 


Povratak 

Ukradene riječi 
kratko su trajale, 
vratile su mi se, 
i bez riječi se smjestile 
u moja suha usta. 

Govore mi u tišini, 
ne otvaraj usta 
da nas opet ne ukradu. 


Daljina 

Noge su umorne, 
izudarane hladnoćom bijega, 
okupane vrelinom straha. 

Nosi ih olujni vjetar, 
sputava bijelo trnje. 

Svijetla daljina izmiče, 
željena staza 
postaje sve duža. 


Književni izlog 

Mučeništvo 

Napukli kamen 
obasjava 
crvena ruža. 

Kamen mučenik 

rađa 

kruhom. 


Tužno lišće 

Ni trulo lišće 
nije više ondašnje. 

Nema mirisa, 

nema opijanja svježinom, 

nema vjetra. 

Lišće je osamljeno 
bez stopala, 
beskorisno, 
mokro. 


Ljepota svjetla 

Tko mi reče 
da cvijet je ružan, 
slijepim ću ga držati. 

Koliko pora na 
svakoj latici 
kud suze mu teku. 

Noć uzalud još 
tamnija posta, 
cvijet i dalje svijetli. 


Čuđenje 

Ja mu se čudim, 
i prestat neću, 
koliko ljubavi ima, 
kako me voljeti može 
bez prestanka, 
bez da uvjete postavlja. 

Kraj 

List sjenu baca, 
ljepotu skriva, 
slovo umire. 

Listovi se okreću, 
prebrzo nekako, 
riječ nestaje. 

Korice se sklopiše, 
bez sućuti i malo, 

trud umrije. Sjećanje 

U hladnoći vjetra 
vidim pukotinu, 
no ne znam 
zašto ta pukotina. 

Tek kiša mi reče, 
kad dio pločnika 
osta suh. 

Kiša je oblikovala 
nešto kao ljubav. 



Izazov 

Putovi novi, 
staze nepoznate, 
puteljci kojih 
na kartama 
nema, 
zovu me, 
dođi, 

stavi stopu svoju, 
pokori nas, 
noćas u 


snu. 


Povijesne crtice 


U 


^m\ 


MATIJA VLAČ1Ć ILIRIK 

O načinu razumijevanja Svetog pisma (De ratione cognoscendi Sacras 
litteras), (prev. Željko Puratić), Hrvatska sveučilišna naklada, V. niz: 
Hrvatska filozofska baština, Zagreb, 1993, 5-168. (Naslov izvornika: Clavis 
Scripturae Sacrae seu de sermone sacrarum literarum.) 

Mafija Vlačić Ilirik (Matthias Flacius Illj'ricus) 1 , promatran kroz prizmu 
vlastitog djela, očito, nezaobilazna je pojava na putu stvaranja opće teorije 


' Prije nego sažmem u nekoliko riječi život i djelo Matije Vlačića Ilirika, slijedeći uvodne 
napomene iz samog hrvatskog prijevoda Vlačićeva djela, želim ukratko obrazložiti osnovni 
motiv zbog kojeg sam se odlučio prikazati navedeno djelo. Uvjeren sam daje u zamišljenom 
sustavu naše filozofsko- teološke naobrazbe premalo prostora ostavljeno za hermeneutiku - ili 
znanost razumijevanja i tumačenja teksta. Drugim riječima, u vremenu kada nam postaje 
teško razumljiv i najmanji pokušaj slikovitog načina izražavanja, odnosno, kada zbog 
nagomilanosti i pretrpanosti kojekakvim podacima i sami postajemo nesposobni dovoljno 
upoznati povijesne i zemljopisne okolnosti nastanka svelopisamskih tekstova (tako važnih za 
razumijevanje), osjeća se potreba za većom prisutnošću takve znanosti koja će nas na 
sustavan način uvoditi u teško pristupačan, ali ipak pristupačan, svijet Biblije. Smatram da će 
upravo prikaz Vlačićeva djela zainteresirati čitateljstvo za takav sustavan i prijeko potreban 
način “povijesno-kritičkog mišljenja”. K tome, namjera mi je svratiti pozornost na samu 
nauku Matije Vlačića (domaćeg čovjeka) i njegov doprinos u nastanku hermeneutike. 

Matija Vlačić Ilirik je rođen 3. 3. 1520. u Labinu gdje istovremeno započinje svoje 
školovanje. Kao šesnaestogodišnjak Vlačić odlazi u Veneciju na studij. Zatim obilazi 
onodobna središta protestantizma Wittenberg i Magdeburg (osobno je poznavao Luthera i 
Melanchtona). Njegova se rana spisateljska djelatnost i zauzimanje uglavnom svodilo na 
obranu teze prema kojoj su luterani “legitimni nastavljači stare Crkve” (?). U Regensburgu 
piše svoje najznamenitije djelo Clavis Scripturae sacrae , a nastavlja ga u Ant\verpenu i u 
Frankfurtu gdje živi do 1567. godine. Vlačić je umro 1575. godine, intezivno radeći na 
dovršenju svoga filološkog komentara Biblije (Glossa compendiana). Kao odličan 
poznavatelj Biblije, te vrstan hebreist i grecist, Vlačić slovi začetnikom biblijske egzegeze. K 
tome, stožerni mislitelji filozofijske hermeneutike, kao sveopće metode razumijevanja, 
Wilhelm Dilthey i Hans-Georg Gadamer, pridaju posebnu važnost i značenje Matiji Vlačiću 
za povijesni razvoj i konstituiranje hermeneutike. Vlačićevo razumijevanje teorije izlaganja 
teksta blisko je Lutherovu poimanju. Naime, obojica, po uzoru na patrističke egzegete, 
poimlju Sveto pismo kao riječ ljudsku i božansku: simul dei et hominum verbutn. Također 
obojica naglašavaju samodostatnost i samoeksplikativnost Sv. pisma. Vlačić ističe daje za 
studiozno čitanje Pisma potrebna i ustrajna meditacija , kateheza i skrušena molitva , kako bi 
se postiglo prosvijetljene duha, jer ono je zapravo preduvjet da se u pisanom slovu otkrije 
živa, božanska riječ. Konačno, nit koja povezuje smisao pojedinih dijelova teksta s njegovom 
cjelinom, Vlačić nazivlje skopom. Vlačić pod tim pojmom podrazumijeva “svrhu, odnosno, 

razumijevanja teksta. U prilog toj tvrdnji možemo navesti brojne razloge i 
mišljenja stručnjaka, a to nam nadasve potvrđuje njegov Ključ ( Clavis ). 

Hrvatsko izdanje predstavlja uži izbor prva četiri poglavlja prve rasprave 
(od ukupno sedam rasprava) drugoga dijela Ključa , ili drugim riječima, prve 
22 stranice redigiranog prijepisa toga dijela. Čitavo izdanje ima ukupno 168 
stranica teksta. Nakon predgovora dr. Jure Zovka, koji je inače priredio 
izdanje, slijedi poduži uvod kao svojevrsno “pojašnjenje onodobnih 
povijesnih okolnosti i znanstveni kontekst u kojem je nastao Vlačićev 
sustav, te je (...) razmotrena osnovna intencija spisa i donešen kratak osvrt 
na plodnu recepciju Vlačićevih ideja”. U odabranoj bibliografiji navedena su 
važnija Vlačićeva djela i brojna literatura o Vlačiću. Konačno, poslije 
kratkih napomena o tekstu slijede izabrana poglavlja s dvojezičnim tekstom, 
latinskim izvornikom i hrvatskim prijevodom. 

U prvom poglavlju Vlačić govori o tumačima Sv. pisma, jeziku, govoru , 
predmetima i argumentima koji čini se i nisu baš uvijek tako jasni i lako 
razumljivi. Izbrojit ćemo nekoliko riječi o svim navedenim čimbenicima 
teksta. Jedna od osnovnih poteškoća razumijevanja teksta, prema Vlačiću, 
jest stav čovjeka nesposobna osloboditi se nametnutih spona od strane 
crkvenog učiteljstva (?) koje se najjasnije očituju kroz nepregledno mnoštvo 
papinskih i koncilskih dekreta “kao najsigurnijih, nezabludivih i 
neprikosnovenih tumača ” (str. 37. ), koji bi imali nekakav privilegij u 
prosudbi stvari. (Tu se jasno očituje Vlačićev protupapinski stav i njegovo 
zalaganje za autonomnost znanstvenog istraživanja, što je bila osnova za 
slobodnjački duh protestantizma.) Tumači , naime, “dokle god ( Dum 
magis...) u Pismo više unose neke svoje misli ili tlapnje priljepljuju mu 
voštani nos” (str. 39.). Zapravo, unošenje vlastitih misli pri tumačenju 
određenog teksta jest prava izdaja i osnovna metodološka pogreška. 

Tumač treba razlučivati bitno od manje bitnog, te pri čitanju neprestano 
pronalaziti ono što Vlačić zove skopom, glavni smisao teksta, ili piščevu 
osnovnu namjeru. 

Drugo, što zaokuplja Vlačićevu pozornost jest jezik. Jezik je “znak ili 
slika stvari te je poput nekih naočala kroz koje gledamo stvari” (str. 39.). To 
pak što je jezik često nejasan, plod je naše neukosti. Za Vlačića je ipak bila 
olakšavajuća okolnost to što on u Bibliji gleda djelo isključivo jednog 
autora. Mi, naprotiv, znamo upravo na temelju jezične analize , daje Sveto 
pismo “plod stvaralačke djelatnosti različitih autora”. Ono temeljno na što 
Vlačić svraća pozornost, s obzirom na jezik Sv. pisma, jest njegovo 


namjeru čitavog spisa”. Potrebno je, stoga, uvijek čitati tekst Sv. pisma, ravnajući se prema 
glavnoj namjeri teksta, odnosno skopu spisa. Doslovni smisao teksta valja razmotriti i 
razumjeti u svjetlu evanđeoske poruke. Ta međusobna sukladnost pojedinih djelova teksta 
predstavlja za Vlačića osnovu na kojoj je utemeljeno razumijevanje teksta 


.1. Kodžoman, Malija Vlačić Ilirik 

bogatstvo govornim figurama. Biblijski jezik je bogat “prispodobama, 
alegorijama, tipovima, upitnim oblicima, hipotipozama, prosopopejama 
(str. 41.) i sličnim stilskim oblicima koji imaju za cilj ili svratiti posebnu 
pozornost , ili kod slušatelja probuditi što veće afekte. Potrebno je prepoznati 
(odčitati) taj slikoviti način izražavanja, koji u prvom redu ima funkcionalnu 
ulogu (a i srodniji je, ili lakše shvatljiv ljudima hebrejskog podneblja), kako 
bi se bolje razumjelo izvornu piščevu nakanu. “Kratkoća i neobičnost’ 
svetopisamskog izražavanja lako zbuni i vješta tumača a kako neće neuka 
slušatelja? 

S obzirom na predmete Svetog pisma, Vlačić tvrdi da su oni “teški, 
mistični i nebeski”. Gotovo da se nikada na jednom mjestu ne raspravlja o 
stvarima potpuno, metodički i iscrpno, tako da ništa više osim toga ne bi 
zaželio (str. 51.). Struktura govora, uopće, takva je da vrvi od iznenadnih 
promjena osoba, vremena, načina i brojeva. Govor je pun digresija a često se 
spominju, izravno ili neizravno, nama još uvijek nepoznata mjesta i običaji. 
Svakako, svaki temeljitiji pristup tekstu zahtijeva pronalaženje i 
razotkrivanje prijepornih i opskurnih riječi, kao i nužno razlučivanje između 
bitnoga u tekstu i onoga manje bitnoga. Napokon, “neistiniti razlozi često se 
postavljaju kao istiniti” (str. 55.), kaže Vlačić. Drugim riječima, valja se 
upitati da li je sve baš tako kako na prvi pogled proizlazi iz teksta. Možda je 
prava slika stvari skrivena negdje iza teksta, iza riječi. Ili, ne treba se 
ustručavati dovesti u pitanje ono što se, naočigled tako jasno, predstavlja kao 
istinito, da bi se to istinito kroz opovrgavanje učvrstilo, odnosno, razotkrilo 
kao manje bitno i manje važno. 

U drugom, inače vrlo kratkom poglavlju, Vlačić govori o pomagalima za 
razumijevanje Svetog pisma. On ih nabraja ukupno osam. Zbog boljeg 
pregleda stvari, nabrojit ćemo ih slijedeći Vlačićev redoslijed: prvo 
pomagalo kojega čovjek treba tražiti i pretpostaviti svim drugima jest “jedini 
onaj izvor svakog dobra, nebeski Otac, koji nas vodi Sinu, Sin (...) koji nam 
je pristup, istina i put Ocu: napokon, sam Duh Sveti, čija je posebna zadaća, 
da nas uputi u svu istinu i da nas čini theodidaktoi, ili od Boga poučenima... 
(str. 61.); k tome, “obilnije poznavanje samih stvari o kojima se u Sv. pismu 
raspravlja” i “dobro poznavanje jezika Sv. pisma”, “neprekidno razmišljanje 
i proučavanje Božjeg zakona”, te sve popraćeno “žarkom molitvom i živim 
(vlastitim) iskustvom”, može doprinijeti boljem razumijevanju Pisma. 
Konačno, kao pretposljednje poglavlje Vlačić uzima činjenicu koja proizlazi 
iz naravi samog Pisma i koju je dobro uvažiti. To je “činjenica da se iste 
stvari vrlo često ponavljaju u Sv. pismu”. Vlačić pritom navodi Augustinovu 
misao da nijedna rečenica nije iznesena figurativno a da na drugom mjestu 
nije objašnjena jasnije! Treba, dakle, “marljivo uspoređivati mjesta Sv. 

pisma”. Kao posljednje osmo pomagalo, prema Vlačiću bili bi “dobri i jasni 
prijevodi” Sv. pisma. 

L sljedećem poglavlju Vlačić govori o pravilima za razumijevanje Pisma 
uzela iz njega samog. Pri nastojanju da se ispravno shvati Pismo, važno je 
vjerovati kako je sve to skupa napisano zci nas i zbog nas. Naime, Pismo je 
piikladno potpuno poučiti čovjeka spasenju. Uz to, ne smije se predvidjeti 
kako Pismo zapravo sadrži dvije vrste nauka, koji su takoreći jedan drugom 
supiotstavljeni. Zakon i Evanđelje. Zakon ustupa mjesto Evanđelju, jer 
Zakon ne može ispuniti svoju zadaću ili svoj posao, tj. spasenje ljudi” (str. 
79 .). To se ne događa zbog mane ili manjkavosti samog Zakona, već upravo 
zbog naše mane. Vlačić kao dobar primjer odnosa tih dvaju nauka, donosi 
slučaj Sare i njezine sluškinje Hagare. One se, naime, “želeći da obje 
upravljaju (...), nužno suprotstavljaju jedna drugoj”. Ali kada nalaze 
i jesenje, međusobni dogovor - zajedničku riječ, tada se najbolje slažu među 
sobom. Nadalje, svako razumijevanje ili izlaganje Pisma, prema Vlačiću, 
ima biti suglasno cjelovitosti vjere. Uz podobnost za poučavanje , prirodnu 
spretnost, autor naglašava nužnost posjedovanja smisla i osjećaja za pravilnu 
luspoiedbu građe što je govornik iznosi. Određenu poruku valja staviti u 
odgovarajući kontekst i pravilno postaviti redoslijed stvari. No, ne ovisi sve 
ni o samom načinu poučavanja, nego tome treba odgovarati i pravo stanje 
slušatelja Slušatelj ima biti poučen, podoban i sposoban za nauk, prikladan 
za pi imanje sjemena. Kao ljudi, u jednom pak svi posrćemo, za svoj ukus 
tiažimo pi okušanu mudrost a dok se istovremeno smućujemo zbog prividne 
ludosti božanske propovijedi ili nauka (str. 99.). Ako konačna svrha etike 
ima biti djelatnost a ne spoznaja, Vlačić pita, koliko se to više ima odnositi 
na sveti nauk Riječi Božje. 

U posljednjem poglavlju, Vlačić iznosi pred nas nekoliko praktičnih 
uputa o načinu čitanja Sv. pisma po njegovu sudu sakupljene ili smišljene. 
Zapiavo, Vlačić uglavnom ponavlja već prije njega utvrđena načela 
tradicionalne retorike. Iako, između ostalog on naglašava potrebu trijezna i 
rasterećena duha čovjekova , inače rastrgana raznim brigama i mislima. 
Naime, “prvotna i bitna čitateljeva briga mora biti ta da dobro ispita one 
takoreći prvotne i bitne rečenice, u kojima upravo leži čitavo određenje 
iznesenog pitanja (str. 137.). Drugim riječima, Vlačić naglašava potrebu 
anatomije teksta. Svako pisano djelo ima vlastitu raščlambu (strukturu) koju 
čitatelj ima prepoznati i po zakonitostima i načelima tradicionalne retorike 
lazglobiti, vodeći pritom svakako računa o kojoj je točno govornoj vrsti 
riječ. Tako, inventio zahtijeva odčitavanje piščeve poruke, dispositio 
predstavlja pravilno razlikovanje između bitnog i manje bitnog, a elocutio 
jasno prepoznavanje napisanog kao posve određenu govornu vrstu (da li je 
riječ o sudbenom, deliberativnom, demonstrativnom, didaktičnom, ili pak 

kojem drugom obliku spisa). Konačno, pravilna razdioba teksta jasno 
osvjetljava pravi smisao ili skop teksta (spisa) (str. 143.). 

Izabrana poglavlja Vlačićeva djela za hrvatski prijevod svakako 
zaslužuju posebnu pozornost, ma koliko njegov pristup i metoda rada 
izgledali možda nadiđenim hermeneutičkim pravilima. 


fra Joško Kodžoman 







KRONIKA 

24. lipnja 1996. - U povijest naše Teologije, koja djeluje već gotovo tri 
stoljeća, svoje mjesto naći će i ovaj datum kada je iz tiska izišao prvi broj 
časopisa studenata ove Teologije, pod naslovom "Počeci". 

26. lipnja 1996. - Na Visovcu je proslavljen Dan Provincije. Skupio se 
lijep broj franjevaca. Sv. misu, prije koje je bila svečana procesija, predvodio 
je provincijal dr. fra Pavao Žmire u zajedništvu sa svim svećenicima. U 
svojoj propovijedi poticao je braću riječima sv. Franje. Svi prisutni su poslije 
mise stavili potpis na posebnom pergament papiru. Pod čempresima je bila 
bratska gozba; pjevalo se, šetalo, igralo... U poslijepodnevnim satima 
ponovno smo se svi okupili i slušali tekstove Pravila, Oporuke i na kraju 
poticajni izvještaj o. provincijala. Za uspomenu na ovaj susret svaki je brat 
dobio prvi broj časopisa "Počeci". 

28. lipnja 1996. - Službeni završetak akademske godine. Svi smo se 
okupili u našoj samostanskoj crkvi i sv. misom, koju je predvodio rektor dr. 
fra Duško Moro, zahvalili Gospodinu na svim darovima kojima nas je 
bogatio tijekom cijele godine. 

07. - 29. srpnja 1996. - Studenti trećeg tečaja ovo vrijeme proboravili su 
u susjednoj Italiji. Organizator i "glavna veza" ovog putovanja bio je 
magistar dr. fra Ante Čovo, a boravak u Italiji osigurao je fra Paolo Rufino 
Di Saomma, napuljski provincijal. Posjetili su Napulj i njegovu okolicu, Rim 
i na kraju Franjin Asiz. 

17. kolovoza - 07. rujna 1996. - Ovogodišnji domaćin za pripravu za 
svečane zavjete bila je hercegovačka franjevačka provincija. U njihovu 
novom samostanu u Dubravi (Zagreb) okupili su se kandidati iz svih 
franjevačkih provincija Hrvatske i Bosne i Hercegovine te Trećoredci. Iz 
naše provincije bilo je prisutno pet pripravnika. Program je bio podijeljen u 
tri tjedna: u prvom tjednu bilo je govora o Evangelizaciji u novim 
smjernicama Reda , u drugom o Liturgijsko-molitvenom životu u Redu a u 

smjernicama Reda , u drugom o Liturgijsko-molitvenom životu u Redu a u 
tieccm tjednu odižane su duhovne vježbe koje je vodio fra Franjo Vidović. 
f /. iskusne predavače, razna predavanja održali su i sami pripravnici. 


08. - 13. rujna 1996. - Bogoslovi su imali redovite godišnje duhovne 
\ ježbe. Teme su bile lranjevačke. Voditelj je bio naš profesor dr. fra Luka 
Tomašević. 


14. rujna 1996. - U crkvi Gospe Sinjske obavljeno je svečano 
savjetovanje naše petorice braće. Svečanu misu slavio je provinci jal dr. fra 
Pavao Žmire, koji je pozvao mlade zavjetovanike da budu predvoditelji u 
duhovnoj i moralnoj obnovi našeg naroda. Da bi ovo svečano slavlje uistinu 
bilo svečano zaslužni su i bogoslovi koji su pjevali preko sv. mise. 

21. - 22. rujna 1996. - Sirijska krajina slavila je 280-tu obljetnicu 
Gospina krunjenja. Tom slavlju pridružili su se i bogoslovi, te su, uz ostale 
dužnosti, proveli dva sata (od pola noći do dva ujutro) moleći i pjevajući 
pred Gospinom slikom. Svečanu sv. misu, prije koje se ulicama Sinja 
obavila procesija, predvodio je nadbiskup Ante Jurić. 

25. - 28. rujna 1996. - U Firenzi je održan susret mladih franjevaca 
Lurope, na kojemu su iz naše provincije sudjelovali fra Joško Kodžoman i 
lin Domagoj Runje, studenti pete godine. Oni su se priključili 
južnoslavenskoj konerenciji. Program se sastojao od raznih predstavljanja, 
molitava, predavanja, diskusija... Organiziranje i izlet na La Vernu. Mladi 
lianjcv ci razišli su se s mislima daje na njima velika odgovornost ali isto 
lako da su oni i velika nada! 

01. - 30. rujna 1996. - Budući da su klerikatske prostorije dosta stare i 
trošne, kroz ovaj mjesec našli smo vremena i sredstava da ih koliko-toliko 
popravimo i obnovimo. I ako smo uredili sve sobe, hodnike, učionice... 

07. listopada 1996. - Danas je počela nova akademska godina 1996/97. 
Otvoreno predavanje na temu: Metodička dvojba u Descartesovim 
meditacijama , održao je novi rektor, dr. fra Ante Vučković. Iza nadahnutog 
predavanja bijaše zajedničko fotografiranje studenata i profesora. Zazivom 
Duha Svetoga i zajedničkim euharistijskim slavljem zazvali smo Božji 
blagoslov da nas prati na početku još jedne akademske godine. 

08. studenog 1996. - Dan teologije - program je vodio tajnik dr. fra Ante 
Lovo, a nakon uvodne rijeci rektora, slijedili su pozdravi o. provincijala, 

tajnika Državnog povjerenstva za odnose s vjerskim zajednicama gosp. 
Frane Dubravića, te predstavnika splitske Teologije dr. Josipa Marcelića. 
Prigodno predavanje održao je prof. dr. fra Stjepan Čovo Antropologija i 
kristologija kod Ivana Duns Scota i u suvremenoj teologiji ; također je 
predstavljena i njegova knjiga o Ivanu Duns Scotu. Fra Marko Babić 
predstavio je i dvije nove knjige dr. fra Marijana Mandaca. List studenata 
Teologije Počeci predstavio je glavni urednik fra Joško Kodžoman. Schola 
cantorum izvela je nekoliko duhovnih skladbi. 

13. studenog 1996. - U samostanu je održan regionalni sastanak kojemu 
su prisustvovali i bogoslovi. Predavanje je održao dr. fra Jure Šimunović s 
temom Redovnici zavjeti - temelj i Život redovnika. Sastanak je završio sv. 
misom koju je predvodio o. provincijal. 

01. prosinca 1996. - Športska sekcija naše bogoslovije, zajedno s o. 
magistrom, pohodila je župu Metković. Prije nego su se pokazali na 
sportskom terenu, bogoslovi su animirali i zajedno s župljanima sudjelovali 
na dva misna slavlja koja je predvodio magistar. Cilj sekcije je i bio da bi 
najprije skupa molili, a onda i zaigrali iako su u igri bili jači domaćini. 

08. prosinca 1996. - Na poziv župnika Staševice o. fra Stipe Bešlića VIS 
“Milovan” pohodio je ovu župu. Svečanu sv. misu predvodio je i preko nje 
propovijedao o. domagistar dr. fra Anđelko Domazet. Preko mise je svirao 
VIS “Milovan” a poslije je održan i kratki koncert duhovnih pjesama. 

Ovo je bio prvi ovogodišnji nastup “Milovana” i to s novim članovima. 

08. - 09. prosinca 1996. - U predvečerje smo organizirali svečanu 
Akademiju u čast Bezgrešne. Prigodni recital pripravio je i uvježbao o. 
domagistrar fra Anđelko Domazet. Za glazbeni dio pobrinuo se mo. fra Mile 
Cirko; sudjelovalo je i nekoliko mladih iz Makarske. Sutradan je svečanu 
misu predvodio provincijski vikar fra Marko Babić, a propovijedao je tajnik 
o. vizitatora fra Marijo Jurišić. 

09. prosinca 1996. - Danas je generalni vizitator naše provincije fra Josip 
Sopta započeo svoju vizitu. Prvo odredište bila je Makarska. Svi zajedno 
svečano smo u crkvi dočekali o. vizitatora. Otac vizitator razgovarao je sa 
svim bogoslovima. 

18. prosinca 1996. - Karitativna sekcija koja djeluje u klerikatu posjetila 
je dom za odrasle osobe i s njima slavila sv. misu, koju je predvodio o. 

21. veljače 1997. - U poslijepodnevnim satima imali smo prigodu slušati 
predavanje prof. Branimira Lukšića koji je govorio o Kulturi cinizma. 
Predavanje je bilo jako zanimljivo, pa je poslije uslijedila i rasprava u koju 
su se, uz profesore, uključili i bogoslovi. Za ovaj događaj pobrinula se 
uprava Teologije. 

16. travnja 1997. - Pod pokroviteljstvom Provincije, naša je Teologija 
održala komemoraciju dvadesete obljetnice smrti dr. fra Karla Balića, na 
kojoj su sudjelovi svi bogoslovi. Program je održan u samostanskoj 
Pinakoteci Gospe od Zdravlja u Splitu u 19,30 sati, a vodio ga je tajnik dr. 
fra Ante Čovo. Prije pozdravnog govora rektora dr. fra Ante Vučkovića, 
Chorus Spalatensis izveo je gregorijanski napjev; oni su tijekom programa 
izveli još nekoliko glazbenih točaka. Slijedilo je predavanje dr. fra Vicka 
Kapitanovića Dr. fra Karlo Balić, medievalist i mariolog. Predavač je u 
stručnom, shvatljivom i dohvatljivom predavanju iznio lik i djelo fra Karla 
Balića. Završnu riječ održao je provincijal dr. fra Pavao Žmire. 

20. travnja 1997. - Župa Presvetog srca Isusova, koju opslužuju franjevci 
Provincije sv. Jeronima, ugostila je VIS “Milovan”. Bogoslovi su svirali 
preko dvije sv. mise - obiteljske i za mlade. Poslije ove druge “Milovan” je 
održao i kratki koncert. Preko misnih slavlja je propovjedao magistar dr. fra 
Ante Čovo, koji je prije dva dana održao i predavanje “Isus Krist u spisima 
sv. Franje” 


fra Ivica Erceg 


Inmemoriam 

Dr. fra Stjepan Vučemilo 

(Lučane, 23. 12. 1929.- Zagreb, 20. 6. 1996.) 

23. prosinca 1929. godine rođen je u selu Lučanima u Sinjskoj župi 
dječak imenom Božo Vučemilo. Poznajemo ga kao fra Stjepana, po imenu 
što ga je na uspomenu očinske kuće obukao zajedno s franjevačkim 
odijelom uoči svog šesnaestog rođendana tj. 22. prosinca burne 1945. 
godine. Datumi u ljudskom vijeku zacijelo nisu bez ikakva značenja. Ima 
nekakve razlike i u tome jesmo li se probudili u život zajedno s izlaskom 
sunca ili smo kao sišli s neba s bijelim pahuljicama snijega što znaju oživjeti 
lučanske brežuljke dječjim i smijehom i plačem. 

Fra Stjepan je rođen pred Božično slavlje, kad je Sunce ponovno počelo 
rasti, a kucaj je njegova srca utihnuo u Božjem miru početkom ljeta, kada je 
zemlja okrenula suncu drugi obraz svojega lica. Rođenje mu je povezano s 
božičnom milinom, a tijelo mu vraćeno zemlji u slavlju Ivana Krstitelja, koji 
reče za sebe kako treba da se umanjuje, a On da raste. 

Svojom skromnošću i kršćanskim osvjedočenjem za sebe je to govorio i 
fra Stjepan. Svoju je svećeničku i redovničku službu shvatio kao dar, koji je 
primio da bi se u njemu prinio Onomu od koga je pozvan i darovan. Svečane 
je zavjete položio na svetkovinu svetoga Franje u mjestu gdje je i završio 
svoj životni hod. Tu je zaređen i za svećenika, a mladu je misu proslavio 
pod okriljem Sinjske pomoćnice, u vrijeme kad u vrtu počinje nicati 
sjemenje i šuma se počinje prekrivati zelenom koprenom. 

Osim što je bio dugogodišnji profesor kanonskog prava na našoj 
Teologiji u Makarskoj (1959.-1977. uz kraće prekide), obnašao je niz 
odgovornih službi na razini Provincije i čitavoga Reda. Bio je tajnik i vikar 
provincije, provincijal, generalni vizitator u slovenskoj i zadarskoj 
provinciji, generalni tajnik Reda u Rimu. 

A sve je to činio, kako je istaknuto nad njegovim odrom, uredno, 
pedantno, savjesno, strpljivo i u istinskoj ljubavi. 

Ipak bih se od svih tih službi osvrnuo na jednu koja je nesvakidašnja i 
potiče na razmišljanje o uronjenosti čovjeka u svoga Stvoritelja. U 
posljednjim godinama svoga zemaljskog druženja s ljudima fra Stjepan je 
obavljao službu vicepostulatora u kauzi Sluge Božjega fra Ante Antića. I 

kad zbog bolesti više nije mogao obavljati svakodnevne poslove, koje je 
nalagala služba, fra Stjepan je u služenje i rad pretvorio svoju patnju i 
ustrajnu molitvu. 

I danas poslije njegove smrti još bolje prepoznajemo u kolikoj je mjeri 
zahvatio konopce ljubavi, koji vežu ovu i onu stranu rijeke. Ta se ljubav 
očitovala i u brizi da se fra Ante Antić uzdigne na čast oltara. Velika je stvar 
kad se netko čitavim svojim životom zauzima za to da se njegov bližnji 
proglasi svecem. Ta nije baš uobičajeno da čovjeka s kojim živimo pod istim 
krovom smatramo svecem. Još je i veća rijetkost da učenik smatra svecem 
svojega učitelja, odnosno bogoslov magistra, a fra Stjepan i Sluga Božji fra 
Ante Antić su živjeli baš u takovu odnosu. 

Zacijelo je jedna od tajni bratske ljubavi radost zbog dobra što ga Bog u 
drugome i preko drugoga čini. Svetac je onaj čovjek koji postaje toliko 
proziran da se kroza nj vidi sama Istina i Ljubav koja ga je stvorila, ali je 
dakako potrebno i čisto srce onoga koji će svojim pogledom moći prozrjeti u 
tu prozirnost. Stoga je vrijedno ukazivati na te Ljudske posude uronjene u 
Božje more. 

Drago nam je što smo u svojoj sredini imali takva čovjeka koji je u 
drugima prepoznavao Božji dar i tomu se radovao. Ne možemo reći da je taj 
dar odjednom nestao. Dok fra Stjepanovo tijelo, s tjelesima mnoge braće, 
podno Sinjske tvrđave čeka Dan Dolaska, na njihovoj grobnici neizbrisivim 
tragom Kristove pobjede stoji slovo Fratribus resurecturis - Braći koja će 
uskrsnuli. 


fra Domagoj Runje 

